

Or vous diray d'Aigres qui fut moult
angoisseux de ce que son pere estoit pendus. Il
pourpensa art et engin comment il le peüst avoir
ne oster de ce vilain lieu; si vint a sa mere et
a sa suer et a Gallopin, et dist que moult estoit
courroucié de ce que son pere estoit en si deshonneste
lieu, et vraiement il ne pourroit estre que
de ce le cuer ne lui fist mal, et que moult seroit
courroucié se son pere estoit longuement la, et
que mieulx aimeroit a mourir que gaires il y
demourast:"Ha! beaux filz", dist la mere,
"ce n'avendra ja, se Dieu plaist, que
vous y alez, car je suis certaine que il est gardé de
grant gent qui bien vous pourroient faire ennuy;
et se vous estiez pris, il vous convendroit recevoir
villaine mort et despite, et je et vostre suer
serions honnies et deshonnorees. Pour Dieu, mon
chier enfant, demourez cy et si pensez de vous
garantir et sauver.-- Dame", se dist Aigres,
"je espoire bien qu'il sera gaitiez, maiz se Dieu
me vouloit tant faire de grace que je le peüsse
tenir sur Moreau mon cheval et que je en feusse
saisiz, je ne m'esmaieroie de riens que moult bien
ne leur eschapasse. Pour quoy, dame, comment
qu'il en aille, je ne laisseray a nul fuer que je
n'y voise ennuit".Lors s'en vint Aigres a Morel
son cheval, si le aisa ainsi que bon lui sembla;
puis prinst un jaune drap et un autre inde, et fist
son cheval couvrir si justement que on ne s'en
appercevoit de riens, et sembloit estre d'un costé
jaune et de l'autre costé inde. Aprés il fist mettre
la selle dessus et se arma de toutes armes, et
vestit une blanche chemise, et se arma le
plus cointement que il pot onques, maiz tant
y ot qu'il estoit a un des lez vermeil comme sanc
et a l'autre costé blanc comme nege.

Tout ainsi ordené comme je vous ay dit,
Aigres, quant ce vint sur le point de la mienuit,
monta sur son destrier et prinst lance et
escu, et s'en yssi de son hostel, le plus richement
appareillié que il pot oncques ne sceüst. Et
entour son cheval avoit escalletes d'or qui moult
faisoient grant mellodie. Celle nuit estoit clere
et luisant, siques, au passer que Aigres fist parmi
la ville, les gens qui estoient sur les tours choisirent
le chevalier, si orent grant merveille de
lui et de son cheval qui de telle coullour sembloit,
ne ilz ne pouoient penser que ce pouoit
estre, fors qu'ilz cuidoient tout certainement que
ce fust uns fantosmes qui eüst prins fourme humaine,
si que tous ceulx qui le choisirent ne
se murent de riens, ains se tindrent tous coix
et en paix. Et Aigres passa la ville le plus hastivement
qu'il pot, et ala tant que ceulx qui gardoient
le corps le choisirent et aperceurent, mais
tous furent deceüs, car ilz ne porent penser ne
cuidier que ce feust chose terrïenne, ains estoient
tous esbahis pour la couleur du
cheval jaune, car ilz n'avoient maiz veü cheval de
tel poil. Et Aigres aloit et venoit par devant eulx
moult noblement, et ceulx en avoient grant merveille,
pour ce que le chevalier ne le cheval ne
leur sembloit mie de telle couleur a l'aler comme
au revenir, et avoient grant mellodie du son
des sonnettes, si que nullement leurs cuers ne
leur pouoit absentir que ce feust humaine creature.
Et Aigres cheminoit et aloit doulcement,
et tousjours regardoit comment il pourroit avoir
lieu et espace par quoy il peüst saisir son pere.
Tant ala sus et jus tout serreement, qu'il s'en
vint aux fourches pour sa besoingne avancier. Et
quant il vit son coup et son point, il s'aproucha
et puis tira son espee et en coupa la hart
de quoy il estoit pendus, et le reçut par devant lui
et atant se mist au fouyr, tant comme cheval pot
randonner. Et quant les gens qui faisoient le
gait virent l'aventure, si furent engrant de rescourre
le corps et fouyrent aprés Aigres vistement,
mais pour neant se traveilloient, car Morel
de l'aÿmant, son cheval, s'en aloit de si grant
randon que ceulx qui faisoient le gait l'orent
perdu en l'eure, et se fery en la forest ou l'ermite
demouroit. Et quant ceulx qui gaitoient virent
qu'ilz ne le pourroient rataindre, si furent moult
dolens et courrouciez pour la doubte de l'empereur
et pour la mauvaise garde qu'ilz en
avoient faicte. Et d'autre part ilz estoient en
grant esmay que cellui pouoit estre, qui le corps
leur avoit tollu. Mais ilz ne porent oncques veoir
ne entendre que ce ne feust chose esperituelle,
et nonpourquant ce ne les pouoit apaisier, ains
estoient a grant meschief de cuer et disoient:
"Las! chetif, que ferons nous? Tous serons honniz
et destruiz, se nous alons a l'empereur, car
nous ne lui savrons rendre nulle raison bonne du
corps que nous avons ainsi perdu; pour quoy
il en mettra toutes les coulpes sur nous et dira
que nous avons consenti a la robatoire".Lors
y en avoit un de ceulx qui avoit gaitié a destre,
qui estoit niepz a l'empereur et avoit
nom Frotogairés; cellui laissa le dementer et
commença a laidengier ceulx qui estoient de
la part senestre, et dist:"Seigneur, par ma foy,
vous avez mauvaisement exploitié, car par vous
est le corps emblé pour ce que vous avez folement
gaitié; si le diray a mon oncle l'empereur,
car je sçay bien que vous dormiez au point
que vous deviez gaitier, si en prendra mon oncle
vengence".

Quant ceulx de la partie
senestre oÿrent qu'ilz estoient ainsi laidengié et
que on vouloit mettre le blasme sur eulx, si furent
plus courroucié que devant et dirent a Frotagaret
que de la villenie qu'il leur mettoit sus il mentoit
parmi les dens, comme mauvaiz traïstre qu'il estoit.
Quant il se oÿ ainsi villainement desmener,
si ot tel maltalent que a pou qu'il ne enraga,
dont dist a ses compaignons:"Avez oÿ le
grant oultrage que ces traïstres m'ont fait et dit.
Pour verité dire, par ma foy, je suis prest de
monstrer en une heure de jour, contre le plus preu
et le plus hardi de leur partie, que par eulx
et par leur consentement nous avons ennuit perdu
le corps, et osteray nostre partie de deça de
blasme et de villenie. Et ilz en seront destruit
comme traïstre mescreant, que nous et mon oncle
ont desloyaument et faucement trahy".

A ces paroles entendirent ceulx de l'autre
partie, par quoy ilz furent tellement aïrez et esmeüz
qu'ilz coururent tous sus au nepveu de
l'empereur et le menacierent a mort, mais sa
partie lui aida viguereusement. Adonc y ot fiere
bataille et orrible, et faisoit chascun le pis qu'il
pouoit de son compaignon mettre a mort; et se
combatirent tellement que d'eulx tous il ne demoura
que cinq en vie. Et atant je vous en
laisseray a parler, si vous compteray d'Aigres
qui oncques puis ne fina de courir depuis qu'il
ot despendu son pere, jusques a tant qu'il vint
a Moreau l'ermite, et lui requist, pour Dieu et
pour charité, qu'il voulsist le corps son pere enterrer
et aidier a enfouir; et le preudomme
lui aida moult benignement. Et lors que le corps
fu enterrez, il bailla au preudomme ce dont il
estoit paré et appareillié, et le cendal dont son
cheval estoit envellopé. Et puis prinst congié du
preudomme, si se mist au retour et vint a
Romme, non mie par le chemin ou il estoit alé,
mais par autre, ne il n'encontra homme ne femme
en toute sa vie, jusques a tant qu'il vint a son hostel.
Et quant il fut entré ens, il ne trouva pas ses
gens dormans, ains les trouva a grant meschief,
lamentans et plourans, car ilz ne cuidoient jamaiz
veoir Aigres sain et sauf, ne ilz n'avoient
jamaiz nulle esperance qu'il deüst retourner.
Et quant Aigres vist sa mere plourer, si la reconforta
et dist:"Mere, or vous apaisiez, car
Dieu mercy, j'ay mon pere rescoux
et miz en terre, et si ay moult bien achevé
mon entente a l'aïde de Nostre Seigneur".

Cleopatras et Rommaine orent moult
grant joie quant elles entendirent que leur seigneur
estoit delivré du pouoir de l'empereur,
et furent auques apaisees de leur mesaise, et atant
elles s'en alerent reposer, car moult grand mestier
en avoient. Et Aigres et Gallopin s'en alerent reposer
et apuyer aux fenestres devant une haulte
loge; si regarderent amont et aval parmi les
rues de Romme, car le temps estoit bel et cler.
Et ainsi qu'ilz estoient au sery et regardoient
le temps, ilz entroÿrent un cry d'omme qui
moult estoit angoisseux et a grant meschief, et
s'escrioit:"Las! chetif, que feray je, que deviendray
je, se Dieu ne m'aïde"?

Tant alla cellui criant qu'il vint a une
place qui estoit assez prez de la maison Aigres;
la endroit le rataingnirent cinq hommes qui le
chaçoient pour le tüer et le menaçoient de mort.
Et cellui qui estoit seul, si les doubta: si n'est
mie de merveilles, car il estoit griefment navrez,
dont il estoit moult angoisseux. Et nonpourquant
il ne vouloit mie encores mourir, pour quoy, quant
il vist qu'il ne pouoit plus fouir et qu'il le convendroit
la endroit mourir, se il ne se pouoit
deffendre, il prinst cuer, si se deffendi fierement
vers eulx, et du premier coup qu'il frapa sur
eulx, il en abati un tout mort; dont l'assaillirent
les autres par grant maltalent, si que moult le
dommagierent du corps. Mais il se deffendi si
viguereusement du corps que deux autres en
occist; et quant les deux autres virent qu'ilz ne
le pourroient mettre au dessoubz et que leur force
n'y valoit riens, ilz tournerent leur dos et commencierent
a fouir dolens et courrouciez. Et
quant cil perçut que ses adversaires estoient desconfiz,
si prinst hardement et les enchassa tant
qu'il en ataingnist l'un et l'occist, et l'autre lui
eschapa par ce qu'il s'enfouy grant aleüre. Et
quant cil qui estoit navrez vist qu'il estoit eschapé
de ses ennemiz, si s'en repaira en la place
ou la bataille avoit esté, et descendi de son cheval
et osta l'escu de son col et se assist pour lui
reposer, dolent et courroucié, et se dementa en
telle maniere et dist ainsi:

"Helas! helas! mere dolente,
bien sçay que jamaiz ne me verrez. Helas!
beau pere, comme vous avrez le cuer courcié,
quant le terme sera venu que vous cuiderez vostre
filz veoir. Ha! mere, pour quoy ne savez vous
ceste occasion pour quoy je muir et comment. Et
nonpourquant je ne le vouldroie pas, car trop
avriez de destresce. Helas! se je peüsse vivre
encores trois ans seulement, par quoy je peüsse
estre retourné en mon païs, j'en mourusse plus
liement. Et puis que Dieu ne le veult, il le me
convendra souffrir".Tout ainsi se dementoit
le chevalier, et Aigres qui moult bien l'entendi,
si en ot moult grant pitié de lui, si desira moult
de savoir qui il estoit et feust moult voulentiers
alé a lui, se ne feust pour la doubte qu'il avoit,
car il pensoit que s'il estoit la trouvé a celle heure,
que on le pourroit encouper. Adonc il volt Gallopin
envoier, maiz il se ravisa et dist qu'il y
avroit peril. En la fin, il prist en propost que il
y envoyeroit sa suer; si vint au lit ou elle estoit
couchee et l'esveilla et lui dist:"Doulce suer,
or vous levez et venez ça jus a moy, car je
vueil parler a vous a conseil".Et celle qui craingnoit
et aimoit son frere, se hasta de lever et
vint a lui le plus tost que elle pot. Puis la prinst
Aigres par la main et lui dist:"Belle suer,
allez et me prenez trois ou quatre aulnes de
toille blanche, si la portez a ce chevalier la dehors,
qui est acouté sur son escu, car il est durement
navrez, dont c'est grant dommage, car il est vaillant
chevalier et hardi, selon ce que j'en ay veü;
si seroit grant doulour s'il mouroit ainsi. Suer, or
y alez tost, si lui aidiez et lui demandez qui il est
et dont il vient et comment il a a nom; car pas
ne le congnois, dont trop me poise. Et s'il advient
qu'il demande qui vous estes, si lui dictes que
vous estes une femme legiere et d'estrange terre;
et quant vous avrez son estre aprins et entendu,
si revenez a moy sanz targier".

Atant Romaine s'en parti et vint au chevalier
tout souef, sans lui noise faire, mais il
estoit un pou estourdi pour le travail qu'il ot eü.
Et Rommaine lui mist moult doulcement la main
sur le chief, dont le chevalier ot grant paour, si
la volt ferir, quant Romaine parla et dist:
"Sire, pour Dieu mercy, sachiez que je suis une
femme qui ne suis pas cy venue pour vostre ennuy
ne pour vostre dommage, ains suis une povre creature
d'estrange terre et sanz amis,
qui, pour gaigner ma soustenance, me suis a folie
faire mise de mon corps. Or avint que maintenant
m'en venoie de mon deduit, si vous vy cy
seul et a mesaise, si me suis aprouchee de vous
pour vous aidier et conforter, se je savoie ne
pouoie. Et vez cy un drap de lit que a mon corps
j'ay gaingné, si vous pry, sire, que voz plaies en
soient lïees et bandees, s'il vous plaist".

"Damoiselle", dist le chevalier, "je
avroie bien mestier de mes plaies bender, mais
nonpourquant je ne vueil riens du vostre, car il ne
appartendroit pas que j'en prenisse, s'il ne vous
estoit guerredonné. Et je voy que n'ay pouoir de
vivre, pour quoy je ne le vous pourroie merir, si
seroit paine gastée. Et d'autre part, se je garissoie,
il ne me vauldroit riens que je ne feusse miz
a mort, car je sçay bien que l'empereur mettroit les
coulpes sur moy du corps qu'il nous avoit commandé
a garder, et avecques ce je lui ay occiz
son nepveu.-- Ha! sire, pour Dieu, ne vous
desconfortés mie ainsi, car moult de choses pourroient
avenir, par quoy vous pourriez eschaper".
Tant fist Romaine par paroles que le chevalier
souffry ses plaies a bender, et elle lui benda bien
et faitissement et puis si le mist a raison et lui
dist:"Sire, se courroucier ne vous cuidasse,
je vous demanderoie une chose.-- Ma chiere
amie", dist le chevalier, "vous le pouez demander
sceürement, car sachiez en verité que ja riens
ne vous celleray.-- Sire", dist Rommaine, "or
me dictes doncques qui vous estes, car je le desire
moult a savoir.-- Par ma foy, damoiselle, vous
m'avez telle chose demandé que pour riens ne le
deïsse a nulle personne, se ne cuidasse mourir ou
demourer en vie, mais je voy bien et sçay que je
suis pres de la mort, et si ne l'ay mie desservy, si
comme Dieu scet. Et puis qu'ainsi est que je
ne vous puis guerredon rendre de vostre service,
au moins vous diray je ce que vous m'avez demandé.
Maiz tout avant je vous prie par courtoisie
que tout ce que je vous diray soit secret".

"Damoiselle, je vous dy pour voir que
il a bien vint ans ou plus que j'ay cy aval
demouré entour l'empereur. Maiz je vous dy que
je fuz nez en Constantinoble et suis heritier de
l'empire. Car l'emperiere m'engendra et est mon
pere, mais il me fist forjurer le païs toute sa vie,
pour une chose que je fiz contre sa voulenté;
et puis me aidierent tant les barons devers lui
qu'il me fist grace que je pourroie retourner
ou paÿs quant .XXV. ans seroient passez. Et combien
que mon pere m'enchassast, si ne me heoit
il mie, et moult durement s'en repenti;
mais il y ot assez grande occasion pour
quoy il le fist, et vous diray comment, doulce
amie. Il avoit ou royaume mon pere un larron
qui nuit et jour faisoit grant planté de mal aux
povres gens, et en venoient souvent les plaintes
a l'empereur mon pere, tant qu'il fist son serement
que, se il le pouoit prendre ne tenir, il le
mettroit en telle prison dont jamaiz a nul jour il
n'istroit; car il ne le vouloit pas faire pendre
ne ardoir, pour ce qu'il eüst plus lonc torment.
Or avint que on le quist tant qu'il feust trouvé
et pris, et le fist mettremon pereen une fellonnesse
et mauvaise prison fermee et jura que,
s'il estoit hors mis, que cellui par qui il ystroit,
il seroit destruit. Cellui lierre fut emprisonnez, et
bailla mon pere les clefz a ma mere pour les garder.
Et adonc je estoie de jeune aage et n'avoie
que cinq ans; si advint un jour que je aloie
traiant de mon art, ainsi que enfans font, et traÿ
du costé ou la chartre estoit, ou le larron estoit
emprisonnez. Et advint, ainsi que Fortune le
volt, que je traÿ mon boujon dedens la prison
par un trou qui estoit en ladicte prison, dont je
fu moult courrouciez. Lors vins au pertuis et demandé
au larron mon boujon et qu'il le me
baillast. Et cil qui estoit malicieux me dist que
avant il avroit les clefz de la prison, et moy
qui fu convoiteux de avoir mon boujon, vins
a ma mere et lui emblay les clefz de la prison
comme fol, si les portay au larron et deffermay
l'uis ainsi qu'il m'enseigna. Et le larron
tantost s'en yssi et s'en foÿ pour lui sauver".

"Celle chose ne pot pas estre longuement
celee que le larron s'en estoit fouyz, mais
on ne sçot comment, fors que on trouva l'uis de la
prison ouvert et deffermé, si mist on le blasme
sur ma mere et disoit on que c'estoit par lui,
pour les clefz qu'elle gardoit. Adonc manda mon
pere ses barons pour la jugier, mais il fut sceü
et trouvé que je l'avoie fait, pour ce que je
l'avoie ja dit en plusieurs lieux. Et quant mon
pere le sçot, si fut moult courroucié et me volt
faire mettre a mort, mais les barons prïerent tant
mon pere que il me laissa demourer en vie, par
ainsi que je seroie banni de son païs toute sa vie;
et puis aprez me fist on tant d'aventage que je
pourroie revenir au païs aprés .XXV. ans, et avant
que je partisse, ilz me tindrent et advouerent tous
pour leur seigneur. Et au departir,
pour ce que j'estoie de jeune aage, on me commanda
en garde a un serf du païs, mais la endroit
il fut afranchiz, et lui bailla mon pere cent
mars de fin or. Et de tant firent ilz que nices
qu'ilz ne me baillerent a un bon maistre
qui eüst esté de bonne extracion et de bon
courage, qui m'eüst amé et tenu chier. Car cellui
fut faulx et mauvaiz et ne me fist oncques ne
foy ne loiauté envers moy, ains me fist tant de
mal et d'ennuy en tant de manieres, que je ne
le pourroie ne savroie dire ne deviser
bonnement".

"Premierement il me fist fiancier que
a nul homme je ne diroie mon lignage ne mon
païs ne qui filz je estoie. Aprés ce, il me fist
estre son garçon a pié et moult villainement me
demena, et me batoit et laidengoit. Damoiselle,
ainsi que vous oëz, fuz je miz du hault au bas
et de joie en tristesce et tousjours m'est alé et va
de piz en piz, tant que je fu en sa compaignie,
et ne m'en osoie ne savoie a qui plaindre. Quant
je fuz un pou grant et fourni, le traïstre me mist
a un mestier dont neant ne savoie, car il m'envoioit
au bois garder ses chievres et ses moutons; maiz
chascune nuit, quant je revenoie a l'ostel, j'en
avoie perdu deux ou trois, dont j'estoie batuz
et formenez. A ce point estoit le glout sire du
païs ou nous demourions, car il l'avoit acheté
du grant avoir que on me donna, et avecques,
cellui qui le vendi lui donna a moullier une
sienne fille, dont ce fu dommage et pitié, car elle
estoit bonne, belle, gentilz, sage et debonnaire,
si que, quant elle veoit qu'il me batoit et formenoit,
elle en avoit grant pitié, et moult en estoit
courroucee, et souventes foiz elle fu ferue, batue
et laidengee pour l'amour de moy".

"Or avint un jour que je m'en fuz alez
au bois ainsi comme je avoie acoustumé, si me
souvint du bien et de l'onnour que je avoie perdue.
Si en fuz moult courrouciez et doulent;
si me commençay a plaindre et a dementer en
plourant et souspirant, et regretoie mon pere, ma
mere et mon linage, et maudissoie mon aventure
qui tant m'estoit dure et fellonnesse. Et ainsi que
je me dementoie, je viz le larron que je avoie
delivré de la prison mon pere, qui s'embati sur
moy et avoit grant foison de pors, et quant il
me oÿ, si s'arresta et escouta que je disoie.
Et quant il entendi que je estoie cellui
qui l'avoie delivré de peril et miz hors de prison,
il ne ouvra mie comme larron, mais comme
homme de bonne part, car il vint a moy et me
salua et me dist qu'il m'osteroit de celle chetivité
et de cel ennuy.

Lors me prinst et enmena avecques lui
et vendi chievres et pors, dont il fist moult grant
argent, et puis venismes en ceste cité ou il avoit
riche mansion, grant meuble et bon heritage,
et de tout ce il me fist seigneur et maistre pour
faire du tout a ma voulenté. Puis parla tant au
seneschal de l'empereur et tant lui promist et
donna que le seneschal lui ot en convenant que,
quant je vendroie en aage, il m'adouberoit chevalier.
Et pour ceste chose faire pour moy avancier,
le preudons vendi et despendi tout le
sien et tellement qu'il ne lui demoura riens,
et se parti de Romme povres, et oncques puis
n'en oÿ parler. Et je demouray avec le seneschal
et le servy tant qu'il me fist chevalier, et en
celle annee monseigneur mourut, si demouré
sanz seigneur, et depuis ce, Dieu mercy, j'ay
vescu a grant honnour puis ça, puis la. Et sachiez,
damoiselle, que j'ay a nom Orchas, si
vous prie et requier par courtoisie que par vous
il ne soit mie revellé. Et pour l'amistié que j'ay
trouvee en vous, vez cy un petit annellet d'or que
je vous donne; et sachiez que ma mere le me
donna afin que, se je lui vouloie riens mander
nouvelles de moy, que cel annel lui feïst enseignes
de moy; si le ay gardé jusques a maintenant.
Et si ay la moitié d'un annel que le bon larron
me bailla a son departement, afin que, se jamaiz
nous pouyons retrouver ne veoir l'un l'autre, ou
que nous voulsissions mander aucunes besoingnes
l'un a l'autre, que ce feust l'enseigne plus certaine.
Mais bien voy qu'il ne me peut avoir
mestier, sy le vous donne pour vostre service,
car je n'ay icy plus or ne argent que je vous
peüsse donner; et s'ainsi est, damoiselle, que vous
alissiez ou païs ou je fus nez, je suis certain que,
pour cellui annel que ma mere me donna, vous
seriez amee et chier tenue et grant bien vous en
pourroit avenir. Doulce amie, or vous en alez a
Dieu qui vous gart, car il sera maintenant grant
jour".

A tant Rommaine prinst les anneaulx, si
s'en parti du chevalier a son congié, si s'en vint
a Aigres son frere, si lui compta tout ce qu'elle
avoit oÿ et entendu d'Orchaz; et le chevalier
remest a grant meschief. Et quant ce vint le
landemain, cellui qui d'Orchaz estoit eschapé vif,
si vint a l'empereur et lui compta mot a mot
comment et en quelle maniere le
corps estoit perdus et ainsi que cellui qui le print
les deçut. Aprez il lui compta comment il s'en
estoient vengiez a eulx mesmes, pour le courroux
qu'ilz en avoient eü, et dist que de touz ceulx qui
avoient guetié le corps, il n'en estoit demouré en
vie que lui et Orchaz. Oncques cellui ne laissa
riens a dire a l'empereur de tout ce qu'il leur
estoit avenu, mais de tant ala hors voie de ce
que il dist que Orchaz avoit tout ce fait et pourchacié.
Adonc commanda l'empereur isnellement
que on quesist Orchaz tant que il feust trouvé,
et que on l'amenast devant lui. Grant planté
de gens y alerent pour le querir, si fut legierement
trouvé. Lors l'amena on devant l'empereur,
triste, dolent et mesaisiez de ses plaies,
et si l'avoient les gloutons desarmé. Et quant
Orchaz fu devant l'empereur, cil qui premier
l'avoit occupé de ce fait, sailly avant et dist:
"Sire empereur, je vous dy vraiement que ce
chevalier, qui cy est, a occiz Frotogaret ton
nepveu, et encores a il pis fait, car le corps que
tu nous commandas a garder nous l'avons perdu
par lui. Et bien sçay certainement que il pourchaça
la traïson par quoy le chevalier l'embla.
Et s'il est tel qu'il le vueille denïer, je suis tout
prest de lui faire recongnoistre qu'il est ainsi que
je dy".Le glout parloit hardiement pour ce
qu'il savoit bien que le chevalier n'estoit mie en
point; et Orchaz si ne respondi mot, pour ce qu'il
savoit bien qu'il n'avroit nullui de sa partie.
Dont l'apella l'empereur moult aïreement et dist:
"Vassal, venez avant. Il convient que vous me
rendez raison de mon tresor et du larron, avant
que vous me eschapez, et de mon nepveu que tu
m'as tüé et occiz".Lors se tut Orchaz tout
coy et l'empereur dist par grant despit:"Seigneurs,
regardez de ce glouton qui ne me daigne
respondre a chose que je lui die ne demande.
Par ma foy, il me prise moult petit".

"Ha! sire", dist Orchaz, "ne vous ennuit;
car, se m'aïst Dieux, je ne le faiz mie par
desdaing ne par despit, ains me taiz pour ce que
je voy que vous estes courroucié contre moy et que
chascun est engrant de moy grever. Si sçay bien
que ma parolle ne me vauldroit riens, et pour
ce me vault il mieulx taire que parler; mais se
j'eüsse court egalle, je monstrasse bien ma raison".
Dont dist le roy a ses barons:"Je
vous pry que vous me faciez droit
jugement de Orchaz, selon l'oultrage qu'il a fait
du larron dont il m'a dessaisy, et de mon nepveu
et de mes hommes qu'il a occiz. Je vous requier
que vous en disiez et faciez tout le plus droit
jugement qui se pourra faire".

Lors dist Orchaz:"Pour Dieu, or
m'entendez, seigneurs, s'il vous plait. L'emperiere
est meü et courroucié contre moy, mais sachiez
que c'est sanz raison, car oncques riens ne lui
meffiz. Voir fu que je fu commiz a garder le
corps et plusieurs autres avecques moy, mais, par
ma foy, s'il est nul qui vueille dire qu'il fust
par moy tollus ne emblez, vez cy mon gaige; et
m'en deffendray, que je n'y ay coulpe, mais que je
puisse avant garir de mes plaies. Et de voz hommes,
sire, qui sont mors, sachiez que l'esmute en
fut par vostre nepveu, et ce que j'en ay fait a
esté pour ma vie sauver, et ce offre je a prouver".
Adonc sailly avant cellui qui avoit fait
sa plainte d'Orchaz, et presenta son gaige au roy
pour faire sa bataille, et donna bons pleges de
revenir au jour; mais Orchaz ne pot trouver en
nulle maniere qui le voulsist plegier, ains lui
faillirent grans et petis, et oncques, pour besoing
qu'il eüst, ne volt dire qui filz il estoit et si l'eüst
dit, il eüst esté deporté et honnoré. Et quant le
roy vist que il n'avoit nul plege, si le fist mettre
en obscure prison; mais tant lui fist le roy de
courtoisie qu'il le commanda a faire garir ses
plaies.

Puis que Orchas fut miz en prison, l'empereur,
qui n'estoit mie en paix de cuer, si
manda les .VII. sages et leur dist:"Seigneurs,
bien avez oÿ comment j'ay mon tresor perdu et
si n'ay eü conseil ne aïde de vous ne de vostre
sens, de quoy vous devez estre moult honteux
quant vous ne m'en savez adrescier, car bien sçay
que la nouvelle en espandra par plusieurs païs, si
en serez moquez et escharniz.-- Sire", dist l'un
des .VII. sages, "nous n'y avons point de honte,
car nous ne sommes pas devins, maiz se le larron
eüst esté prins en vie, adonc nous en deüst on blasmer,
se nous ne vous sceüssions conseillier. Et
nonpourquant, si comme je espoir, se il eüst esté
nez de Romme, et qu'il y eüst manoir, on a ou
corps fait tant de despit et de vice qu'il ne peüst
estre que aucune ame de son amistié ne s'en feust
mellee; mais il ne puet estre ne je ne puis
croire, quoy que Cicero en ait dit, ne quoy qu'il
ait veü es estoilles, que oncques le larron feust
demourant a Romme. Et s'il est ainsi qu'il en
fust, je suis certain que plus avant on n'en savra,
car cellui qui est de son conseil est
sages et subtilz de lui garder. Et nonpourquant",
dist il, "je loeroie qu'il enqueïst par toute la cité
de Romme, s'il y a nul cheval suant, si sache
l'en de quoy ce vient, et se l'on n'en scet montrer
bonne raison et apperte, si soient ceulx de l'ostel
prins et arrestez et les face l'on contraindre".

Adonc parla cellui qui Orchaz avoit encoupé
et dist:"Se m'aïst Dieux, seigneurs, le
cheval sur quoy cellui estoit montez qui le corps
emporta, estoit legier a congnoistre, car il estoit
jaunes, ne je n'en vy oncques nul tel; par quoy,
s'il est en la cité, bien croy qu'il sera congneüz.
Et d'autre part on pourra legierement savoir qui il
est par les gaittes qui en ceste nuit ont guetié,
car s'il ala ne vint par la cité, ilz le porent bien
percevoir".Dont furent les gaites mandeees et
elles y vindrent; si leur demanda on se ilz
avoient veü tel cheval. Aucuns disoient que ilz
en avoient veü un jaune, et un vermeil chevalier
dessus; et les autres disoient que le cheval fut
indes et le chevalier blanc. Et de ce se leva un
descort et une grant noise entre eulx parmi la
salle, et estrivoient grandement l'un contre l'autre
ne point ne s'en pouoient accorder. Tous ceulx
qui environ eulx estoient, qui leur ooient jurer et
estriver, tindrent ce comme fantosme et, se ce
n'eüst esté pour l'empereur, ilz eüssent tout tourné
a fable. Maiz l'empereur se courrouçoit et tormentoit
et juroit que mieulx aimeroit que la cité
de Romme feust arse que la certaineté n'en feust
sceüe et enquise et que vengemens n'en feust prins.
Et sur ce on envoia par toute la cité de Romme
pour querir le cheval, mais pour neant se traveillerent;
jamaiz ne l'eüssent trouvé, car Moreau
estoit de telle nature que pour travail nul il ne
suoit point. Et quant l'emperiere vist ce, si fut
moult courroucié et enflé et les .VII. sages furent
moult honteux et esbahiz, pour ce que ilz ne
pouoient faire ne dire chose qui a l'empereur peüst
plaire ne qui le peüst apaisier ne valoir a ceste
besoingne. Et sur ce, chascun se party de la court,
sanz jamais avoir esperance que la verité en feust
sceüe. Et adonc cuida Aigres estre delivrez et
eschapé du grant ennuy ou il avoit esté encheü,
et se asseüra en ce qu'il cuida que la queste en
deüst atant demourer. Mais ja vous diray qu'il en
avint depuis.

L'emperiere de Romme si
avoit un nain bossu et mal fait qu'il tenoit moult
chier, et aloit le nain et venoit partout ou il savoit
que l'empereur estoit, sanz contredit, ne ja ne feust
l'empereur a si privé lieu que le nain n'y alast
tout a sa voulenté. Si advint que ce nain a qui
Dieu doint male aventure, encontra l'empereur a
un soir tout a son plaisir, si le mist a raison.
Mais ainçoiz que je vous en die plus avant, je
vous compteray un compte par lequel vous entendrez
la matiere doresenavant plus legierement. Il
fu jadiz ancïennement acoustumé en la cité de
Romme, ainçois que crestïenneté fust estoree,
que, quant un homme avoit femme ou amie et
il advenist qu'elle mourust avant lui, il faisoit faire
une ymage a son semblant, le plus proprement
que il pouoit; et se l'omme mouroit avant, la
femme faisoit faire le semblable; et mettoit
on ces ymages en un moult riche lieu et noble
qui ad ce estoit ordonné, si que, en la fin, il
en y ot tant que tout le lieu en estoit avironné et
encloz. Et vous dy que ces ymages estoient
richement acesmees et adornees d'or et d'argent,
selon la richesce ou la puissance de chascun, et
avoient d'usage que chascun et chascune venoit
a son ymage souvent et nommeement au jour de
feste qu'ilz devoient cultiver. Si se deduisoient et
confortoient en ces ymages regarder et y mettoient
toutes leurs ententes en elles honnorer et
servir. Mais quant il advint que celles gens se
convertirent a la loy crestïenne, ilz laissierent
leur folle erreur par la dotrine qu'ilz orent, et
se mirent a bien faire et osterent leurs melancolies
de ces ymages, ne plus n'en furent engignez.
Et lors fust commandé et enjoint des souverains
que les ymages feussent ostees des capitols
ou que chascune fust deffiguree. Adont n'y demoura
ymage nulle qui ne feust deffiguree du
visage ou d'autre membre de dessus lui. Et
quant le Deable vist qu'il perdoit ce qu'il avoit
conquiz, si se tint a deceü, par quoy il se
commença a subtillier et a penser comment il
les pourroit engigner. Si advint que, quant ces
ymages furent desmembrees, ainsi que vous avez
oÿ, elles demourerent ou Capitolle comme devant,
et y venoient jouer et esbanoier les Romains de
divers jeux, pour eulx deduire et soulacier; et
le jeu que plus maintenoient adonc estoit luitier, et
non mie ainsi comme on fait ores, car en ce
temps ilz se despoulloient tous nudz et se
oingnoient d'uille par les mains, par les
cheveulx et par tout le corps. Or advint que les
Rommains estoient la assemblez une foiz pour
luitier, et la estoit le nain dont je vous ay parlé.
Si advint adonc qu'il y avoit un Rommain qui
avoit luitié et avoit abatu cinq autres, pour quoy
il se gloriffioit moult et se tenoit tout nu enmy
la place, si s'escrioit moult orgueilleusement:
"Qui veult luitier, si viengne avant".Mais il
n'en y ot nullui qui ne le ressoingnast, et longue
piece fut ainsi que nul ne s'i osa enhardir de
luitier. Et s'en feust alé a celle foiz, quant un
chevalier y vint, qui avoit grace d'estre le meilleur
et le plus courtoiz de tout le païs, et estoit
filz a un des .XII. pers de Romme. Ce chevalier
estoit jeune et legier, si lui fut aviz que puis qu'il
s'estoit la embatuz, que ce lui seroit honte s'il
ne luitoit, et dist qu'il luiteroit. Adonc se despouilla
et demanda de l'uille, si se oingnit ainsi
qu'il estoit acoustumé a faire.

Quant il se fu bien apareillié, si regarda
en son doit et choisi un annel que sa femme, qui
estoit bonne dame, lui avoit donné; pour quoy
il avoit doubte de le perdre, et lui estoit adviz
que, s'il le laissoit en son doit, qu'il cherroit legierement,
pour l'uille dont il estoit oint. Or escoutez
comment le Deable estoit en grant agait pour
Rommains decevoir, ne nul repos il n'avoit de
subtillier comment il les peüst decevoir. Le chevalier
qui avoit perçut l'annel en son doit, l'osta
vistement et vint courant a l'une des ymages
qui la estoit et qui moult richement estoit aournee
en semblance de femme et avoit sa main
estendue. Ce chevalier prinst l'annel et le bouta
ou doy de celle ymage, pour garder tant qu'il
eüst luitié; et au bouter il dist ainsi par gaberie:
"De cest annel te espoux".Et atant,
sanz plus dire, il s'en vint a son compaignon
qui l'attendoit, maiz ilz n'orent gaires fais de
tours quant cil qui le pris du champ avoit eü
celle journee, fut abatu de droite luite; par quoy
le chevalier ot grant joie, car il ot l'onnour de
tous a celle foiz et demoura en la place, que nul
n'osoit venir contre lui.

Quant le chevalier ot attendu grant piece,
pour savoir se nul vendroit avant, et quant il vit
que nul n'y venoit, il s'en acouru lieement a
l'ymage et cuida prendre son annel; mais elle
avoit le poing si fort clox que on en pouoit avoir
l'annel. Adonc fut le chevalier bien
esbahiz et ot grant paour, et se merveilla moult
que ce pouoit estre; et nonpourtant il n'en montra
oncques semblant, car il doubta que, se les
gens l'eüssent aperceü, qu'il ne se feussent moquez
de lui; et pour ce aimoit mielx a perdre
l'annel. Atant se partit le chevalier de l'ymage
et fu appareillié un mantel qu'on lui geta sur
lui, et sur ce, chascun s'en vint en son hostel.
Ainsi que vous avez oÿ, retint l'ymage l'anel du
chevalier qui estoit appellé Grinus, et son pere
avoit nom Drians. Lors que Grinus fu revenu
en sa maison, sa femme vint a l'encontre de lui
et lui fist moult grant joie, car elle avoit ja oÿ
la nouvelle qu'il avoit eü le pris de la feste, si
en estoit moult durement liee et joieuse. Et
Grinus si estoit moult durement pensiz pour son
annel, maiz oncques il n'en fist mencion a sa
femme, ains demenerent tout le jour joie et deduit.
Et quant le vespre fut venu, le chevalier se ala
couchier avec sa femme, et ainsi qu'ilz cuiderent
approuchier l'un a l'autre pour baisier et pour
acoler, ainsi comme Nature les semonnoit, ilz
ne se donnerent oncques garde que l'ymage se
mist entre eulx deux gisant. S'il furent adonc
moult esbahy, ce ne fu mie merveilles, et la
dame si ot assez plus grant paour que n'ot le
chevalier, et cria moult esfreement et dist:"Sire
Dieu, que puet cy estre qui cy gist?-- Dame",
dist le chevalier, "ne vous effraez, car nous savons
que c'est".Dont appella Grinus sa mesgnee, et
deux sergens y vinrent atoute la lumiere et
entrerent en la chambre et demanderent a leur
seigneur qu'il vouloit; et le chevalier ne leur
volt mie dire l'aventure, ains leur dist qu'ilz
laissassent de la lumiere en la chambre et puis
s'allassent couchier. Cilz s'en partirent atant, qui
durement estoient esbahy pour quoy leur seigneur
les avoit apellez si en haste, et si n'avoient veü
ne trouvé en la chambre se bien non.

Sur ce, les varlez se couchierent, et le
chevalier et la dame demourerent en leur lit,
qui rien n'y virent, car tant comme ilz estoient
hors de voulenté de desvoier, ilz ne veoient
ne ne sentoient riens qui les deüst effraer, mais
si tost comme le desir naturel les faisoit raprouchier,
l'image qui avoit l'annel en son doy se
remettoit ou millieu d'eulx. Et quant ilz sentirent
l'ymage revenue, si eurent plus grant paour
que devant et tellement que par un pou qu'elle
ne perdi son sens, et getta un moult orrible cry.
Mais Grinus la reconforta et lui defendi a faire
noise et regarda vers l'ymage et
vist qu'elle avoit son annel en son doit. Et lors
vist bien que le Deable queroit engin pour le
decevoir et honnir. Lors print une espee et cuida
despecier l'ymage; et quant il tint l'espee en sa
main, l'ymage s'en partit et ne sçot qu'elle fut
devenue. Adonc remist l'espee ou fourrel et fut
moult esbahiz; et nonpourquant il se rala couchier
avec sa femme comme devant, ne nul
semblant ne lui monstra qu'il fust de riens effraez,
pour ce qu'il ne vouloit pas la dame esmaier. Et
pour elle rasseürer, il l'ala embrassier entre ses
bras, mais l'ymage se remist entre eulx deulx,
et lors que la dame la senti, elle se lança de
paour hors du lit et Grinus print l'espee et
l'entesa pour l'ymage ferir, mais elle dist:
"Grinus, tien te coy, car je ne doubte de riens
ton pouoir ne ta menasse, et saches que riens
que tu puisses faire ne te pourra aidier ne valloir
que tu ne tiengnes, vueilles ou non, ta convenance
que tu as a moy et ce que tu m'as dit de ta
bouche, quant tu me miz cest annel ou doit;
car nul ne t'en requist ou fist force, ains deïz
de ta pure voulenté que tu m'espousoies et tout
par amours tu me donnas l'annel. Pour quoy je
vueil que tu saches que a nulle autre femme
tu ne puez atouchier en nulle maniere du
monde".

Or fut Grinus a grant meschief et ot
merveilleuse paour quant il entendi ainsi l'image
plaidier, dont fist croix sur lui et dist:"Mauvaiz
esperit, fuy toy de ci quant tu n'as que
faire a moy, si te conjure de Dieu le tout puissant
que tu t'en voises sanz detrïer".Adonc l'image
s'en parti et Grinus et sa femme se ralerent couchier,
et si tost comme ilz se vouloient aprouchier
l'un de l'autre, l'ymage se remetoit entre eulx
deux et leur deffendoit leur delit; et si tost
qu'ilz s'eloingnoient, l'image s'en partoit, tant que
par ennuy il leur convint leur deduit laissier.
Et passerent celle nuit en grant mesaise et
moult furent liez quant il virent le jour, et en
rendirent graces a Nostre Seigneur. Et bien cuiderent
adonc que, pour le jour, l'ymage ne deüst
plus revenir; mais oncques pour ce elle ne
s'en volt atargier, ains revenoit si tost qu'ilz
vouloient demener leur deduit. Adonc fu leur doulour
doublee, si se leverent vistement, puis manderent
leur prestre qui estoit preudomme et
sage, si lui compterent la merveille; maiz ce ne
leur valoit neant. Aprés ilz en parlerent aux cardinaulx
et au corps mesmes du pape, maiz pour
personne a qui ilz en sceüssent
parler ne conseillier, ilz ne porent avoir remede
ne aïde que par jour et par nuit, quant ilz voulloient
estre a privé, que l'image ne revenist ainsi
comme elle avoit fait la premiere nuit.

Dont loerent aucuns a Grinus qu'il s'en
alast a l'ymage en la place ou il lui donna l'annel,
et feïst tant, s'il peüst, qu'il reüst son annel;
car s'il le pouoit avoir, ilz cuidoient de certain
que l'ymage se apaiseroit. Grinus ne le mist mie
en oubly, ains y ala menu et souvent, mais oncques
ne la pot trouver en point que son annel lui peüst
oster; et ce faisoit tout le Deable qui avoit ce
fait pour honnir les Rommains et diffamer. Or
ne sçot Grinus que faire ne que dire, quant il vist
que conseil nul ne lui pouoit aidier ne valoir; et
lui dura trois ans entiers celle mesaventure, tant
que la nouvelle en fut grant, par le païs, de la
merveille, et en fut Romme forment escrïee et
diffamee. Et disoit on partout communement que
Dieu ne prisoit pas tant les Rommains ne amoit,
quant telle chose il souffroit et consentoit. Et
Grinus si estoit tousjours en oroisons et prioit
Dieu qu'il le voulsist delivrer de cellui empeschement,
tant qu'il avint qu'il s'en revenoit un
jour de l'eglise ou il avoit esté en grant devocion,
et trouva en son chemin un annel d'or a un
saphir que un viel homme avoit perdu, qui estoit
apellé Sehir. Cellui Sehir estoit moult bon astronomien
et moult savoit de sors et d'enchantemens
entre lui et un sien compagnon qui moult
savoit de nigromance et estoit prestre et avoit
nom Denis.

Grinus se baissa et prinst l'annel qui
moult lui sembloit bon et bel, et l'emporta, et
Sehir qui l'avoit perdu, tantost qu'il s'en aperçut,
getta son sort et vist que Grinus avoit trouvé son
annel. Lors monta sur un cheval et vint a lui
et fist tant que Grinus lui rendi, pour un convenant
que Sehir et Denis devoient querir un
engin par quoy Grinus ravroit son annel de l'ymage,
et, avecques ce, ilz devoient avoir quatre mars
d'argent pour faire ceste besoingne. Puis que le
convenant fut fait et les enchanteurs furent asseürs
de leur promesse, ilz firent ce jour mesmes
un brief bien seellé, tel qu'ilz sceurent que bon
fut, et puis le baillerent a Grinus et lui commanderent
que, a mienuit, il alast seoir a un carrefour,
et lui enseignerent comment il s'i
devoit maintenir et avoir. Et Grinus qui avoit
moult grant desir de sa delivrance, s'en ala tout
seul a l'aventure, ou carrefour que ilz lui avoient
dit et enseignié, et se assist ou millieu. Il n'ot
mie la endroit longuement demouré quant il vit
passer quatre noirs corbeaux, et en pou d'eure
aprez y en vint .XII. qui moult hideusement
braioient, puis vindrent chevauchant une grant
compaignie d'escuiers qui passerent oultre. Lors
qu'ilz furent passé, il vit venir chevaliers bien
montez deux et deux, et tant en y passa qu'il
n'en sçot le compte; et lors qu'ilz furent oultre,
il vist un seigneur derriere, richement monté et
vestu de moult riches robes, et estoit son cheval
couvert de campannes qui rendoient grant mellodie
au sonner. Ce seigneur menoit une
moult noble dame par apparance.

Tout ce regarda Grinus a fines merveilles
et avoit bien retenu tout ce que son maistre
lui avoit conseillié. Si s'en vint a ce seigneur
et lui tendi et bailla le brief que lui avoient
donné ses maistres; et cellui sçot en pou d'eure
qu'il y avoit dedens, dont apella en celle mesme
place toutes ses gens, et ilz y vindrent sanz arrest.
Et le seigneur ne voult mie oublïer la besoingne
qui estoit contenue dedens le brief, ains dist:
"Dame, c'est Denis vostre bon ami, et Sehir qui
vous mandent salut et bonne amour; et vous
prient de quanques ilz peuvent, que vous a ce
chevalier lui rendiez son annel, et a moy mesmes
requierent ilz que je me y vueille consentir. Et
sachiez que, puis que la besoingne leur touche
tant, il me poise de ce que le chevalier en a eüz
tant de maulx. Et nonpourquant oncques mais
ne me prïerent de chose dont je feusse tant courroucié,
mais je ne leur escondiray mie. Si vous
prie que vous ne lui veuilliez escondire".

Quant la dame entendi la requeste, si
fut moult dolente et courcee; maiz nonpourquant
elle n'y osa mettre contredit et rendi l'annel au
chevalier, voulsist ou non; et puis lui donnerent
congié, et le chevalier se mist au chemin sanz
detrïer et rendi graces a Dieu son creatour de ce
qu'il avoit si bien besoingné. Et ainçoiz qu'il feust
gaires eslongnié, il regarda derriere lui pour veoir
que celle gent estoit devenue, maiz ja s'estoient
esvanoÿz. Et sur ce, Grinus s'en revint aux maistres
et leur dist et compta comment il avoit
exploittié. Adonc lui dirent que doresenavant il
feust asseür, car l'ymage avoit perdu
tout son pouoir. Et atant le chevalier vïnt a son
hostel et fut tousjours depuis ce en la compaignie
de sa femme, touteffoiz qu'il lui plot, sanz empeschement.
Et vous dy que, lors qu'il fut revenu
en sa maison, il apella sa femme et se mist en
essay pour savoir se il estoit vray et se il avoit
bien besoingné.

Un pou aprez ce que avint ceste aventure,
avint que le nain mist l'empereur a raison
et s'entremist de tout ce que il pot, par quoy le
larron qui avoit prins le tresor fust recongneüz.
Si vous diray le conseil qu'il donna a l'empereur:
"Sire", ce dist, "c'est moult grant
villanie de ce que vostre tresor est ainsi perdu, et
si ne puet on savoir qui ce a fait. Mais sachiez,
se vous me voulez croire et vous plaist a oïr mon
conseil, le larron ne se pourra garantir ne tenser
par nul engin qu'il ne soit recongneü et le tresor
trouvé; et vous diray comment. Vous avez bien
oÿ parler de Denis et de Sehir qui sont bons
maistres devineurs et bons astronomiens. Bien
sçay, se vous les voullez mander, qu'ilz vous diront
sanz doubte tout ce que vous vouldrez demander,
ne nulle riens qui se face ne puet estre cellee
ne secrette devant eulx".

L'emperiere escouta moult voulentiers le
nain, car maintes foiz avoit oÿ parler de ces maistres
et bien avoit entendu comment ilz avoient
delivrez Grinus de l'ymage, pour l'annel qu'il avoit
rendu a Sehir. Lors manda l'emperiere les
deux maistres et ilz y vindrent moult voulentiers.
Dont les mena l'emperiere a privé conseil
et leur dist la besoingne pour quoy il les avoit
mandez. Mais Sehir, au plus tost qu'il pot, respondi
a l'empereur que riens n'en savoit et que il
avoit guerpi le mestier, et ainsi il s'en delivra, si
fist bien. Helas! que Denis ne fist ainsi! Mais le
Deable que il servoit dilligemment ne lui vouloit
mie souffrir tant de bien faire, ains dist a
l'empereur:"Sire, je vous ay en convenant
que je feray a mon pouoir tout ce que je pourray
pour vostre voulenté acomplir, et soiés asseür que
riens ne puet estre cellé envers moy et aussi ne
pot envers Sehir, telle heure fut; maiz il l'a
entrelaissié nouvellement, ne sçay pourquoy. Si
vous pry, sire, que vous me vueillez huy maiz
donner respit par quoy je me puisse pourveoir. Et
sachiez que, dedens demain soulleil couchant,
je vous savray a dire qui vostre
tresor a eü".Adonc fut l'emperiere liez et
joyans, et Sehir et Denis se partirent atant et
vindrent a leur hostel, si parlerent ensemble, mais
Denis parla premierement et dist:"Sire Sehir,
que vous semble de cest affaire que le roy nous
a commandé?-- Se m'aïst Dieu, mon tres doulx
amiz, l'emperiere n'en savra ja riens de par
moy, car vous savez bien que j'ay le mestier
forjuré et guerpy, et se vous m'eüssiez creü, orendroit
vous l'eüssiez laissié, car l'ouvrage ne plaist
mie a Dieu, et si est peril que on n'en viengne
a mauvaise fin. Et pour ce je vous loe encore
que jamaiz n'en vueillez ouvrer, car les perilz y
sont trop grans.-- Par ma foy", dist Denis, "je
ne le puis laissier jusques atant que j'aye acompli
a l'empereur ce qu'il m'a requiz, puis que
ainsi est que je lui ay promiz et enconvenancié".

Quant Sehir vist que riens ne vauldroit
chose qu'il deïst a Denis, si se parti de sa compaignie.
Et lors que Sehir s'en feust departi, Denis
ne mist mie ceste besoigne en oubly, ains veilla
toute la nuit et se pourquist par quoy il peüst parler
au prince d'Abisme. Or vous diray d'Aigres qui
bien avoit sceü et entendu comment Denis et Sehir
estoient bons enchanteurs, et avoit bien oÿ dire et
raconter comment ilz avoient fait rendre a Grinus
son annel. Si fu pour ce en grant doubtance que
par eulx il ne feust accusé et, pour ce peril eschever,
il envoia a Mauchastre l'enchanteur, de
quoy j'ay parlé devant. Si fist un escript et lui
envoia par Gallopin en la terre de Majorgue
dont il estoit roy. Quant Mauchastre ot la lettre,
il regarda dedens, si entendi comment Aigres estoit
en grant soupeçon pour le meschief qui lui
estoit avenu, et comment il se doubtoit de ces
maistres; par quoy il lui prioit par amistié et
par courtoisie qu'il lui voulsist aidier a ceste
besoingne et mettre y son conseil. Aprez il trouva
en escript les enseignes de l'aÿmant ou il avoit
parlé a lui; et quant il ot la lettre leüe, il
apella Gallopin et lui dist:"Frere, va t'en a
ton seigneur, et lui diz de par moy qu'il ne se
doubte point, ains soit tout asseür, car je lui
aideray au mielx que je pourray".

Or vous diray de Denis qui toute la
nuit n'ot repos jusques a tant qu'il ot parlé a son
maistre le prince d'Abisme, qui lui ot en convent
qu'il parleroit l'andemain a l'empereur et a lui
tout priveement et leur dira tout ce
qu'ilz vouldront demander. Et sur ce Denis s'en
parti et, au matin, quant il fut jour, il s'en vint a
l'empereur qui moult avoit grant desir de savoir
la response de lui. Et de si loing comme l'empereur
aperceut Denis, il ala au devant de lui,
les bras tendus, et l'embrassa par grant semblant
d'amour et lui demanda comment il avoit ouvré
et besoingné. Et Denis lui compta comment il
avoit parlé a son maistre et seigneur le prince
d'Abisme, et lui dist comment il lui avoit convenancié
qu'il vendroit le landemain parler a privé
a l'empereur et a lui, et leur diroit tout ce qu'ilz
demanderoient.

Adonc s'en alerent sanz autre prolongement
en un jardin, et se seïrent dessoubz un
olivier, en l'ombre, sanz compaignon fors que
d'eulx deux. Et la ouvra Denis de son art et de
son mestier, si fist ses signes et ses conjuremens;
lors regarda l'emperiere contreval le jardin et
choisi un chevalier armé de toutes armes, noblement
armé et apareillié, si en fut tout esmerveillié.
Et lors que Denis le perçut, il vist bien
que c'estoit son maistre, car il l'avoit plusieurs
foiz veü et parlé a lui, et bien savoit qu'il devoit
prendre semblance de chevalier. Lors que le Deable
fut venu, il dist a l'empereur:"Bien sçay
que tu desires moult a congnoistre cellui par qui
ton tresor est emblé et que pour ce m'as fait
venir. Maiz sachez que je ne le te puis dire ne
par moy ne le saraz, car je suis prïé et requiz par
autre du celler".Atant s'en volt oultrepasser,
quant Denis le print par le frain et lui dist:
"Maistre, je vous pry, de quanque je vous puis
prïer, que vous me dïez qui le tresor du roy
a prins".Et le Deable lui respondi que par lui
ne le saroit il point,"maiz je vous enseigneray un
engin comment vous le pourrez congnoistre".

"Roy, puis qu'ainsi est, je vous diray
que vous ferez: Je vous lo que vous faciez
assembler tous les chevaliers et les hommes de
ceste cité, et les faictes manger avec vous; et
quant ce vendra au vespre qu'il sera temps d'aler
couchier, vous avrez en vostre palaiz tant de liz
que chascun puist avoir le sien, et, ou milieu,
vous en ferez faire un plus noble des autres.
Et quant tous les chevaliers seront couchiez, vous
ferez couchier vostre fille ou lit moien devant
eulx tous et, quant ce sera fait, vous avrez fait
apareillier noir espac en telle maniere confit que
on ne le puist laver sanz fort aisil, et le baillerez
a vostre fille si priveement que nul ne
s'en puist apercevoir, et lui direz que, se nullui
vient couchier avec lui, qu'elle lui feïst une tache
ou front, de cel espac. Et puis, quant vous
avrez ce fait, vous commanderez que, sur la hart,
nul ne atouche a vostre fille, et ferez vuidier
tous ceulx qui seront ou palaiz, fors de ceulx qui
seront couchiez, et faites estaindre la lumiere.
Et se vous le faictes ainsi, je vous asseür que
cellui qui vostre tresor a emblé est de si grant
hardement qu'il yra gesir avec ta fille, quoy
qu'il en doie avenir; et quant ce vendra l'andemain,
tu le pourras congnoistre par les enseignes
qu'il avra ou front".

Lorsque le Deable ot ce dit, il se mist
au retour et l'emperiere demoura en grief pensee;
mais il avoit si grant desir de savoir nouvelles
de son tresor que mielx amoit a mettre
sa fille en aventure d'estre despucellee qu'il n'en
sache la verité. Dont fist l'empereur tous ceulx
de Romme mander qui estoient de vallue, et les
fist mengier en son palaiz. Et sachiez que Aigres
ne fut mie oublïez; et nonpourquant il ama mielx
a estre demouré, se il l'eüst peü par bonne
raison. Quant ce vint au vespre, les liz furent
prestz, et s'en alerent tous couchier, puis fist
on venir la damoiselle qui avoit nom Milie,
et se coucha en un lit qui estoit ou milieu des
autres liz, et lui dist on comment elle devoit
faire, et ot son espac appareillié.

Ainsi que vous avez oÿ, fut couchee la
damoiselle qui moult estoit sage; et sachiez
qu'elle avoit moult grant vergongne de ce que
son pere luy faisoit faire, maiz elle n'osoit aler
a l'encontre. Quant ce fut fait, l'empereur fist
faire son ban sur la hart que nul n'aprouchast
a sa fille, et atant on yssi hors du palaiz, fors
ceulx qui estoient couchez, et fut la lumiere destainte.
Et ceulx qui estoient demourez, qui bien
savoient la beauté de la damoiselle, si la loërent
moult, et croy que n'y avoit nul qui ne lui eüst
voulentiers tenu compaignie, mais ilz ressongnoient
la mort. Et Aigres qui avoit veü la
grant beauté de la damoiselle, si fut en grant
pensee pour lui et l'ama de tout son cuer, pour ce
qu'il l'avoit oÿe tant loër, et lui crut l'amour.
Et tant la convoita que toute la nuit ne pot
dormir ne reposer, ains souspiroit en bas et
disoit que cellui seroit bien beneüré qui l'amour
de ceste pucelle pourroit avoir; et com plus
y pensoit, de tant estoit il plus esprins
de son amour, ne en nulle maniere il ne
pouoit changier celle voulenté. Et quant il vist
que les autres estoient endormiz, dont se mist
tout souef hors de son lit et s'en ala jusques au
lit de la damoiselle qui ne dormoit pas, ains attendoit
l'aventure ensi que on ly avoit dit. Et
vous dy que ses peres luy avoit en convent et
promis que, se le larron y venoit et estoit prins
par lui, et il avoit homme qu'elle voulsist a mary,
il lui donroit, feust povre ou riche, et le feroit
roy de tout son royaume, car il n'avoit autre
heritier que lui; et pour ceste promesse, Milie
obeÿ plus legierement a faire le convent.

Or vous dy que tantost que Aigres fut
venu a la damoiselle, il se mist en son lit et se
coucha sanz mot dire; et Milie qui volt fere
ce que son pere lui avoit commandé, lors qu'elle
sentit le chevalier, avant qu'il se pot apercevoir,
elle le toucha de l'espac ou front. Et quant
Aigres senti le poulse moullié, il print sa main
et dist:"Gentilz damoiselle, je vous prie,
pour Dieu, que vous aiez pitié de moy et que par
vous je ne soie mie destruit. Et sachiez que la
grant amour que j'ay a vous m'a cy admené et
m'a donné hardement de ci venir, si me veuillez
retenir a ami; et aprez, je vous pry que me
vueillez dire pour quoy vous m'avez marqué
de vostre pauch ou front.-- Sire vassal,
or vous fuiez de cy", dist elle, "car sachiez que
je n'ay cure de vostre amour. Et vous dy a briefz
mos que demain serez pendu, car il est sorti
que cellui qui vendroit couchier avec moy a emblé
le tresor mon pere, et pour ce je vous ay marqué
de mon pauch, par quoy on vous puist congnoistre
entre les autres. Or vous fuyez vistement
de cy ou je crïeray a haulte voix".Quant Aigres
entendi ce, si fu moult esbahy, car il veoit
bien qu'il ne pouoit oster l'enseigne ne ne pourroit;
et si savoit bien qu'il n'avoit pouoir d'issir
hors du palaiz. Si ne fu mie merveille s'il ot
destresse, car il estoit en grant peril de mort;
donc ne sot que dire, que fere ne que penser,
fors tant qu'il dist:"Damoiselle, ne vueilliez
consentir que je muire si villainement, ains vous
vous pourpensez que ce sera grant diffame a vous
quant le peuple savra que, pour vostre occasion, je
avray mort receüe. Ha! damoiselle, que gaignerez
vous, se par vous suis a mort livrez. Certes
il n'aimoit guaires vostre honnour, qui pour ce
faire vous mist cy. Helas! damoiselle, esmouvez
vostre cuer en pitié, car je me rens a vous et
vous donne cuer et corps entierement, si faictes de
moy comme du vostre".

Quant Milie entendi la grant mesaise
du chevalier, si en ot pitié et dist
que, s'elle le pouoit delivrer de ce peril, que voulentiers
y mettroit remede, et que par luy ne
seroit ja accusez:"Damoiselle", dit Aigres,
"Dieu le vous mire, et puiz que vous m'avez en
convent a aydier a l'aïde de Dieu et de vous, je eschaperay
de ce peril, si comme j'espoire.-- Par
ma foy, sire", dist elle, "fort y a, car ceans n'a
riens dont vous puissiez oster la marque qui est en
vostre front".

Or vous diray comment Aigres, qui estoit
moult subtil, s'avisa:"Damoiselle", dist il,
"ou avez vous mys le remenant de ce dont je suy
merquez?-- Sire", dist la damoiselle, "veez le
cy assez prez de moy.-- Par amours", dist Aigres,
"damoiselle, or le me baillez pour moy aydier".
Et Milie luy bailla sans contredit. Et quant
Aigres en fut saisiz, si lui dist moult doulcement:
"Damoiselle, je vous creance de la foy de mon
corps qu'il n'est riens que j'ayme autant comme
je fais vous. Et sachez que, se vous ne me faictes
honneur et courtoisie de vostre amour, il me
convendra perdre la vie.-- Si m'aïst Dieux,
sire vassal, de grant folie me parlez, quant demain
au jour serez en avanture de mort recevoir,
et ores vous me requerez de m'amour; par ma
foy, vous n'estes mie sages ne bien avisez.--
Certes, damoiselle", dist Aigres, "puis que vous
m'avez en convent que vous ne me nuirez de riens,
j'ay trop bien fiance de moy garantir. Mais sachiez
que, se je n'ay vostre amour, je n'ay pouoir
de ma vie sauver. Si vous pry, franche damoiselle,
que vous me faciez octroy de vostre amour, car
je suy vostre tout entierement. Pour Dieu, chere
damoiselle, si ne me laissiez mye mourir".Quant
Milie entendy que Aigres la tenoit si courte
de s'amour, si fut toute esmarie et dist:"Sire,
pour Dieu, laissiez moy ester, car vous vous travaillez
en vain; et moult seroie ore fole, se j'estoye
si habandonnee que a ung homme que je ne
congnois ne de veüe ne de nom, avoie m'amour
en convent. Et d'aultre part, il y a un autre
point par quoy je ne le pourroie faire et si le vous
dyray en partie. Mais je vueil que vous m'aiez
tout avant en convent par vostre foy que vous
le celerez de vostre pouoir".Et ainsi Aigres
le lui fïença et elle aussi ot en convenant au
chevalier que ja par lui ne seroit accusez.

En telle maniere se sont ambedeux entrefiancé
et dont parla Milie a Aigres et luy
requist en doulceur et en courtoisie qu'il lui dist
s'il congnoissoit point un chevalier groz et fourny
et bien taillé de tous membres, que elle avoit hier
au soir veü ou palaiz, qui avoit vestu ung riche
bougueren bordé et afublé ung mantel de pourpre,
"et si est blont de chief et a les yeulx chastains
et avoit en son doy ung moult riche anel
d'or".Moult ot Aigres grant merveilles de ce
que la damoiselle avoit si bien devisé la descripcion
du chevalier, car luy mesmes avoit eü tout
ce qu'elle luy ot ramenteü. Donc se
pensa ung poy, devant qu'il voulsist parler, puis
prist la damoiselle entre ses bras et l'estraingnit
prez de luy, et puis dist:"Damoiselle, dictes
moy, s'il vous vient a plaisir, qui vous meut a parler
de ce chevalier, car sachez en verité que c'est
l'omme du monde que j'ayme le plus; et me laisseroie
avant copper la teste que je luy laissasse
recevoir mort. Et se je l'ayme, il y a bien raison,
car il n'ayme homme myeulx de moy et bien le
sçay".

"Sire", dist Milie, "puis que vous
voulez savoir l'occasion pour quoy je le vous demande,
je le vous diray, mais gardez, sur vostre
foy, qu'il n'en soit parole ailleurs que cy. Sire,
sachez que, s'il aloit a ma voulenté, jamais autre de
luy n'avroie a seigneur et en feroye mon espoux;
car oncques homme je ne vy qui tant me pleüst.
Et se j'estoie a choiz de tous ceulx qui sont au
monde, ja nul autre ne choisiroie".De ceste
parole ot Aigres mout grant joye a son cuer;
car, selon ce qu'il entendi, il ot bien esperance
de venir a l'amour ou il tendoit, puis dist:
"Damoiselle, pour Dieu mercy, or faictes de
moy tout vostre commandement, car je vous fians
que je sui cilz de quoy vous m'avez demandé".
Dont lui compta grandement de ses contenances
et des signes de luy, par quoy la damoiselle
sceut en verité que c'estoit cilz qui tant lui avoit
pleü; et avec ce, elle le recongneut a l'anel qu'il
avoit en son doy.

Quant Milie sceut veritablement que
c'estoit cilz au quel elle avoit ottroïe s'amour, si
fut moult esjouie et dist:"Lasse! que ay je
fait quant celui que tant j'ayme et desire feray
mort recevoir"!Dont commença Milie ses cheveulx
a detraire et a faire ung dueil si fort que
par ung pou elle ne se occioit. Mais c'estoit si
tres couvertement que les autres n'en pouoient
riens ouir. Dont la prist Aigres a reconforter
et luy dist:"Damoiselle, or vous appaisiez et
ne soyez ja en doubte de moy, car bien me osteray
de ce peril, mais que vous me creanciez la
vostre amour et que me vueillez mon desir
accomplir".

Que feroye je long compte? La damoiselle
qui estoit sousprise de l'amour du chevalier,
se soubmist a faire toute sa voulenté. Et adonc
prist Aigres en elle tout son deduit en toutes les
manieres que amours se pouoient estendre; et
quant ce vint sur l'ajourner, Aigres prist congié
de la damoiselle et s'en retourna en son lit. Et la
damoiselle demoura en grant doubtance que parelleses amys Aigres ne receüst mort, si pria
Dieu devotement qu'il le voulsist deffendre d'ennuy
et de honte. Si se pensa Aigres en luy
mesmes comment il pourroit sauver sa vie, si
s'avisa d'un grant engin. Il prinst l'espac que
Milie luy avoit baillé et s'en alla de lit en lit
par tout le palais, et fist a chascun de ceulx qui
dedens gisoient et dormoient, une merche ens ou
front, de son pouce, et tout en la maniere que la
damoiselle lui avoit fait et merché.
Et quant il les ot tout signez, il s'en revint isnellement
couchier en son lit et cuida bien, pour ce
malice, estre delivre de ce peril. Et sur ce il
s'endormi, car il avoit veillié toute la nuit. Quant
ce vint la matinee, l'empereur se leva et s'en vint
ou palaiz entre lui et ceulx qui estoient de son
conseil. Et sachiez que, la nuit, il avoit si bien
fermé les fenestres et les huis du palaiz que nul
n'en pouoit yssir. Et lors que ceulx qui gisoient
es liz virent que l'empereur estoit levé, chascun
se descoucha, et au lever regarderent l'un l'autre
qu'ilz estoient signez ou front. Si en faisoient leur
gaboiz, car chascun cuidoit endroit de lui qu'il
ne feust mie merquez, et pour ce faisoient risee
l'un de l'autre et avoit granz merveillez qui
les avoit merquez. Et quant l'empereur perçut
que tous estoient signez de noir espac, en telle
maniere l'un comme l'autre, si lui commença la
char toute a fremir et a tressüer de fine angoisse,
et puis dist:"Helaz! comme je suis bien
deceü et honiz, se tous ceulx que je cy voy
ont geü avec ma fille"!Si fu en telle angoisse
et lui commença la char a fremir et a
tressüer et dist que, par sa foy, il n'avroit jamaiz
honnour quant ceste chose seroit sceüe:
"Ha! ha! Denis, tu m'as bien traÿ et ma fille
deshonnoree, et moult fuz meschant quant oncques
ton conseil creüz".Adonc fut l'emperiere en
si grant meschief que je ne le vous saroie deviser,
et s'espandi par la cité la nouvelle comment il
estoit avenu. Lors furent mandé les .VII. sages
et tous les autres barons, pour avoir conseil de
ceste besoingne. Et Geffroy le potier mesmes,
qui nouvellement estoit revenus de Constantinoble,
si fut mandé moult songneusemment, et
fut cellui que Millie redoubta le plus et dont
elle fut plus dolente de sa venue, car elle avoit
bien entendu qu'il estoit sages et malicieux. Si
ressongnoit moult que Aigres son ami ne feust
encombré par lui et que, de ceste besoingne, n'en
feust sceüe la verité par lui et la certaineté.

Quant ilz furent assemblez, l'emperiere
qui moult fut courcié, fist venir Gieffroy devant
lui et lui compta comment son tresor avoit esté
emblé, et ainsi comme le larron fut prins et
comment il avoit esté traÿné et pendu; puis lui
compta comment le corps fut raviz et emportez
et comment Orchaz avoit traÿ ceulx qui le devoient
garder. Aprez il lui dist le conseil que le nain
lui avoit donné a entendre, que cellui qui avoit
emblé son tresor vendroit gesir avec sa fille. Et
quant l'emperiere lui ot tout ce
dit et compté, si lui monstra tous ceulx qui avoient
le signe ou front et puis lui dist:"Je vous
pry que vous mettez paine a ce que je puisse
congnoistre le larron, et se vous ne le faictes,
il vous convendra mourir".

Donc ala Gieffroy avisant tous ceulx
qui estoient marquez, et quant il les ot tous bien
veüz et avisez, il aperçut bien que Aigres
estoit coupables de l'oevre et le sçot a ce qu'il
estoit marqué de plus petite marque que les
autres n'estoient. Lors fu Gieffroy dolent et
courroucié, car il vit bien que il convendroit que
Aigres receüt mort, se il n'y mettoit conseil
et remede. Atant s'en vint Gieffroy a l'empereur
et lui dist:"Je vous lo, sires, que vous faciez
laver tous voz barons et hommes, car tant comme
ilz seront ainsi, sera la honte plus grande a vous
et a vostre fille".A ce conseil se consentirent
les .VII. sages et puis dist un des .VII. sages
qui avoit nom Philopater:"Sire emperiere,
veez la Denis qui moult grant diffame vous a fait.
Si seroit bien droit que vous en prenissiez vengence
et du nain aussi qui vous en donna le conseil,
car il vous a deshonnoré".Adonc crïerent
tous les barons communement que Philopater avoit
bien parlé:"Seigneurs", dit l'empereur, "et je
commande que le nain et Denis soient penduz
et traÿnez".La furent quatre sergens apareilliez,
qui sans nul respit acomplirent le commandement
de l'empereur. Or ot Denis la merite et le
paiement de son service qu'il ot faict a son
maistre le Deable.

Quant ce fu fait, l'emperiere appella
Millie sa fille, et lui commanda a venir devant lui,
puis lui dist:"Fille, je vous conjure de Dieu
et de son pouoir que vous me dictes sanz celler,
si chier que vous m'aimez, car je le vueil savoir
de vous a conseil quans hommes couchierent ennuit
avec vous en vostre lit".Dont fut la
damoiselle si esbahie et si honteuse que elle ne
pot nul mot respondre, ains commença a plourer
moult tendrement, ne oncques pour chose que
son pere lui sceüst dire ne parler, elle ne volt
nul mot respondre, tant pour honte comme pour
paour. Lors fut le roy si courroucié que par un
pou qu'il ne yssy hors de son sens, puis apella
Geffroy par grant maltalent et dist qu'il le fera
detraire a chevaulx, se il ne lui montre cellui qui
a fait le larrecin,"car bien le pouoit faire",se
dist l'emperiere. Lors requist et pria toute la
baronnie a Gieffroy que pour Dieu il feïst ce que
l'emperiere lui avoit requiz. Quant Gieffroy vist
que par force ou par amours il lui convendroit
dire verité, si fut tout esbahiz, et aussi fut Millie
qui avoit si grant paour que tous les membres lui
trembloient, que son ami ne feust
accusé et que il ne lui faulsist recevoir mort.
Si le plaignoit et si maudisoit l'eure que Gieffroy
avoit oncques esté nez. Atant dist Gieffroy
le potier a l'emperiere:"Il me semble que
vous voulez savoir lequel a esté couchier au lit
de vostre fille et avez juré que, se je ne le vous
diz, vous me ferez pendre et traÿner. Certes, sire
ce poise moy se il fault que je le vous die, et en
seray moult courrouciez, car je voy que vous estes
meüz et courrouciez contre lui et estes entrez
en une melencolie, par l'ennortement du Deable,
que vous cuidez que celui qui a jeü avec vostre
fille ait emblé vostre tresor, mais ce n'est mie
juste cause ne ce ne fait mie a croire, ains le
dist le Deable pour vous decevoir. Et d'autre
part, sire, je vous faiz assavoir que, de tous
ceulx que vous veïstes qui estoient marquez, il n'en
y ot que un tout seul qui fust au lit de vostre fille
et, se les .VII. sages eüssent esté bien avisez et
s'en feussent bien donné garde, ilz eüssent cellui
congneü avant que ilz feussent lavez, et vous
diray comment: car cellui qui ala gesir avecques
vostre fille, quant il senti que il fut merqué, il s'en yssi du lit et print l'espac, si en sengna
tous les autres compaignons pour ce que on ne
les peüst congnoistre. Or vous diray que ceulx
que le bacheler merqua avoient plus grant merque
ou front que cellui que Milie avoit merqué
et, avec ce, avoit son poulse toullié et
honny, et par ce on l'eüst certainement recongneü,
qui bien s'en feust donné garde".

Lors furent les .VII. sages si esbahiz
qu'ilz ne sçorent que respondre, et l'emperiere en
fust moult courrouciez et dist:"Par ma foy,
or va bien la bonne renommee de Romme decheant,
car tous les .VII. sages si sont tous rassotés
ne il n'a en eulx conseil ne bon entendement,
et si souloit on dire que ce estoit la fleur
du monde en science. Helaz! comme je doy
estre courrouciez quant Romme a perdue sa grace
a mon temps! Et croy que oncques maiz a nul
prince on ne fist autant de despit ne de villennies
comme on fait a moy. Mais je me vengeray a
cellui qui a ma fille pourgeüe oultre ma defense.
Et oultre je croy que ce soit cellui qui
mon tresor m'a emblé, ainsi comme le prince
d'Abisme m'a donné a entendre".

"Ha! sire, pour Dieu", dist Gieffroy,
"apaisiez vous de celle folle errour, car je vous
di vraiement que cellui qui ennuit a couchié avec
madamoiselle vostre fille, ne lui requist oncques de
villenie, ains fut si esbahi que, tantost que elle l'ot
signé, qu'il n'ot oncques hardement
de demourer, ainz s'en departi sanz detrïer, pour
quoi madamoiselle n'y doit avoir nul blasme. Or
lui demandez, sire, se j'ay dit verité".L'emperiere
apela Milie et lui demanda se c'estoit voir,
et celle lui dist et respondi que il avoit dit verité
et afferma a son pere que oncques cellui qui avoit
esté couchier avec lui ne lui avoit touchié villainement.
Lors fut le roy un pou adoulci de son
courroux; et nonpourquant ne fu il mie hors
de sa melencolie, ains fist son serement que cellui
qui avoit esté au lit de sa fille oultre sa deffense,
recevroit mort, car il ne se pouoit apaisier
qu'il n'eüst prins son tresor. Lors commanda
a Gieffroy que, sanz arrester, il deïst lequel c'estoit
ou, se ce non, il feroit faire justice de lui.

Quant Gieffroy le potier vist qu'il ne
pouoit nullement eschaper que Aigres ne fust
accusez, si commença a subtiller et a penser
comment il lui pourroit aidier, puis dist au roy:
"Sire, je voy bien que vous voulez savoir a toutes
fins et congnoistre cellui qui a esté gesir au
lit de vostre fille, si le vous diray, puis qu'ainsi
est, car je sçay bien en verité lequel ce fut,
et sachiez que il n'est autre qui le sache, fors
moy et lui tant seulement. Et nonpourquant je
le ressongne moult a accuser, car je suis certain
que, se je l'accuse et il avient par aucune aventure
que de ce peril il peüst eschaper, tout le
monde ne me pourroit garantir qu'il ne me feïst
mourir a honte. Et, sire, pour moy oster de ce
peril et de ceste doubte, se vous voullez que je
die riens, je vueil que vous m'aiez loiaument
enconvenancié que, tantost que je l'aray accusé,
que vous le faciez pendre ou ardoir, se ainsi
n'est que il ou autres facent dire chose pour
quoy on ne le doie faire. Et s'il avient ainsi, sire,
je vueil que vous m'aiez en convenant que vous
le me ferez tout vif bailler.-- Par ma foy", dist
le roy, "et je le vous ottroy loyaument".Lors
fut Milie en grant doubtance et bien voulsist a
celle heure que Gieffroy le potier feust mort de
male mort, car elle avoit grant paour que son
ami ne feust destruit par sa coulpe, si demenoit
moult grant doulour et Aigres mesmes estoit en
grant doubte, maiz un pou se rasseüroit en la
confiance que il avoit a Gieffroy. Or vous diray
qu'il en avint. Tantost que Gieffroy ot prins la
seürté de l'empereur, ainsi que vous avez oÿ,
il se laissa cheoir a ses piez et lui baisa le souller,
et puist lui dist ajointesmains et a genoulx:
"Sire, je vous pry, pour Dieu, que vous aiez pitié
de moy qui cy giz, et me vueillez faire droit
et vengence d'un chevalier qui ceans est,
qui m'a occiz et murdry l'omme du monde qui
plus m'amoit, sanz cause et sanz raison; si en
faiz ma plainte a vous et vous requier tant comme
je puis, si chier que vous avez a oïr nouvelles
qui ennuit fut avecques vostre fille, que vous le
me faciez orendroit rendre prins et loié bien
estroittement, pour faire toute ma voulenté, par
quoy je me puisse vengier du murdrier qui mon
bon amy m'a occiz. Et vueil que vous m'aiez en
convenant sur vostre loiauté comme roy, en la
presence de tout vostre barnage et en la presence
des sept sages, que vous ne m'en faciez
nul contraire pour chose qui aviengne, ne de
cellui vous ne me ferez nul tort que je n'en face
toute ma voulenté".

L'emperiere qui avoit grant desir d'oïr
nouvelles, ottroya toute la requeste que Gieffroy
lui demandoit, et lui en fist seürté telle que
Gieffroy lui volt demander. Et quant ce fu
fait, l'empereur commanda a tous ses sergens
qu'ilz feïssent toute la voulenté de Gieffroy, sanz
nul debat; dont sailli Giefroy le potier avant et
print Aigre par le poing et dist:"Seigneurs,
je vous prie que vous me loiez cestui bien estroit,
car c'est l'omme aujourd'ui que je plus hay".
Lors fut Aigres saisiz et aers de toutes pars et
lïé moult villainement, et puis fut delivré a Gieffroy
qui bien donnoit a entendre que il avoit
grant haïne encontre lui; et lors que Gieffroy en
fut saisiz, il dist a l'empereur:"Sire, je vous
mercie moult grandement du traïtour que vous
m'avez livré et miz en ma main. Et sachiez que
j'en feray prouchainement mon cuer liez pour
moy et pour vous; car je vous dy en verité
que c'est cellui qui a esté ennuit signé de Milie
vostre fille et qui ala a son lit pour prendre son
deduit comme faulx oultrecuidiez".

Quant l'emperiere entendi Gieffroy, si
fut moult courroucié et moult plain de yre, et se
il eüst creü son courage, il eüst occiz Gieffroy,
maiz il regarda qu'il seroit trop blasmé, s'il mentoit
et se perjuroit de ce qu'il lui avoit promiz.
Lors commença a raoullier les yeulx et fist une
si grant marrison que tous ceulx qui le veoient
en avoient grant paour:"HÉ! Dieu", dist il,
"pour quoy consentez vous que je soie en vie,
quant je ne me puis vengier de despit que on me
face. A! Gieffroy, comme tu m'as trahy et deceü,
quant tu m'as dessaisi de cellui qui tant de villenie
m'a fait: c'est de mes hommes tüer devant
moy, c'est de mon tresor embler, de gesir avec
ma fille, et bien croy qu'il l'ait
pourgeüe. Helas! jamaiz n'avray joie ne honnour".
Ainsi que vous avez oÿ se dementoit
l'empereur et avoit si grant destrece que bien
vousist mourir, car il avoit assez plus grant duel
de ce que Aigres avoit esté gesir avec sa fille
que de nulle autre chose. Et sachiez que s'il
eüst osé en nulle maniere, il en eüst prins vengence;
mais il estoit si fort lïé et l'avoit tellement
promiz que nullement il n'eüst osé aler au contraire
de ce qu'il avoit promiz a Gieffroy. Et
quant l'emperiere vist qu'il n'en pouoit faire autre
chose, il en appella Gieffroy et lui dist:"Je
vous pry et requier par fines amours que vous
me rendiez ce traïtre et me laissiez vengier de
lui qui tant de despiz m'a faiz, et je vous promet
loiaument que je vous donray tant de mon avoir
que vous oserez demander, et ainsi je le vous
jur devant tous ceulx qui cy sont".

"Ha! sire, pour Dieu", dist Gieffroy,
"taisiez vous en atant, car pour nul avoir du
monde ne m'en dessaisiroie jusques a tant que j'en
avray mon cuer esclarcy, et se Dieu plaist, vous
ne me fauldrez mie de convenant, car vous en
seriez diffamez".Et quant l'empereur entendi
que Gieffroy ne lui rendroit point Aigres dont il
estoit saisiz, si ne sçot que faire ne que dire, ains
tint le chief en bas et ne sonna mot de grant
piece; et quant vint qu'il parla, si dist par grant
maltalent:"Gieffroy, je te faiz savoir que puis ce
jour en avant n'aiez nulle fiance en moy, ains te
commans que tu ne soies jamaiz si hardi que, pour
nulle besoingne, tu viengnes ceans, car tu es faulx
et traïtre, et voy bien que tu m'as trahy et que
tout ce que tu as dit a esté par decevance. Et
pour ce, je vueil que tu saches et le te jure par
le souverain roy des cieulx que, se tu ne le larron
demoures plus d'un mois en mon empire, et vous
estes trouvez, que ja seürté que je vous aie faicte
ne vous garantira que je ne vous face tous deux
pendre et traÿner comme traïtres, et qui sur ce
me requerra de faire paix, il perdra mon amour
a tousjours".

Atant l'empereur donna congié a ses barons
et ilz se departirent de court sanz plus faire
de sejour, car la demeure leur avoit moult ennuyé
et Gieffroy enmena Aigres qui par moult
grant engin l'avoit delivré de mort. Or les gart
Dieu doresnavant, car l'empereur les het de mortel
haïne. Quant ilz furent departiz de
court, Aigres mist Gieffroy a raison et
lui dist:"Sire, je vous mercie de quanque
je puis de la grant bonté que vous m'avez faicte,
car vous m'avez osté de grant peril.-- Beaux
amiz", respont Gieffroy, "mercïez en Nostre
Seigneur qui le pouoir nous a presté, et si soiez
doresenavant sages et avisez de vous garder, car
le roy vous het sur toute rien, ne plus vous ne
pouez demourer en Romme, si comme vous bien
savez. Et sachiez que, se l'empereur perçoit que
Milie sa fille ait tournee s'amour envers vous, nul
ne vous pourroit garantir que il ne vous convenist
souffrir mort, et si l'avez bien desservy, car
bien sçay, quoy que j'aie dit, que vous avez la
fille a l'empereur pourgeüe.-- Ha! maistre",
ce dist Aigres, "pour Dieu mercy, gardez que vous
direz, car oncques n'oz pensee de ce que vous
me mettez sus.-- Par Dieu", ce dit Geffroy, "le
celler ne l'escondire ne vous y vault rien, car bien
sçay que la fille de l'empereur vos aime de
tout son cuer, et bien l'ay aperceü au semblant
de lui et de vous. Et avec ce, je vueil que vous
sachiez que, se je eüsse pieça sçeü comment il est
avenu du tresor de l'empereur, encores feust vostre
pere Berinus en vie, maiz je ne sceuz oncques
mot ne oncques n'en fuz araisonnez, dont il me
poise. Pour Dieu, or soiez soigneux doresenavant
de vous sagement maintenir, et si widiez
deux ans ou trois l'empire de Romme, et
entre cy et la, pourra il bien telle chose avenir
par quoy vous pourrez accorder et estre ami de
l'empereur".

Quant Aigres entendi Gieffroy, si ne
sçot que faire ne que dire, car Amours l'avoit
si prins et enlacié que le departir lui estoit moult
grief, et d'autre part il veoit bien que le demourer
ne lui estoit mie bon, si dist a Gieffroy:
"Sire, pour Dieu, or me conseilliez, car je vous
dy en verité que j'aime la fille de l'empereur, et
bien voy que le mentir ne me y vault riens;
pour Dieu, sire, si me dittes que j'en pourray
faire, car bien voy que je ne puis demourer que
je ne soie en trop grant peril et me doubteroie
de grief avoir".

"Amiz", ce dist Gieffroy, "vous avez
un mois de respit pour y sejourner et entretant
vous pourrez apareillier vostre fait et a vostre
mere laisserez de vostre avoir, car bien sçay
que vous en avez assez pour longuement vivre.
Et si vous loue que vous ne monstrez mie semblant
de chose qui vous soit avenue".Sur ce Aigres
se departi de Gieffroy et s'en
vint en son hostel, si trouva sa mere et sa suer
qui moult a mesaise estoient pour lui; maiz l'ore
que ilz le virent venir, si furent toutes desconfortees,
dont s'en ala Aigres couchier sur un
lit, si commença a penser et a souspirer ne nul
talent n'avoit de dormir, ja soit ce qu'il eüst
la nuit de devant veillié, car Amours lui donnoit
assez pensement et cause de penser et lui mettoit
au devant la doulçour et le soulaz de s'amie.
Si se plaingnoit, souspiroit et dementoit moult
piteusement, si escheÿ que Cleopatras sa mere
l'entroÿ, si ne fut mie liee quant elle le vist
en telle destresce, dont apella Romaine sa fille
et lui dist:"Belle fille, il m'est aviz que
Aigres mon filz n'est mie aise de cuer, si vous
prie que vous le confortez et lui enquerez l'occasion
pour quoy il est si triste et si pensif".Lors
s'en ala Romaine a lui sanz detrïer et se asseist
devant son lit et getta son bras dessus son col
puis lui dist:"Beaux doulx frere, pour Dieu,
comment vous est? Dictes moy se vous avez chose
qui vous grieve, et sachiez que moy et vostre
mere sommes en moult grant meschief pour vous.
-- Ma chiere suer", dist Aigres, "il ne vous puet
challoir de savoir mon meschef, maiz tant vous
en vueil je bien dire que j'ay eü moult a souffrir
puis hier que je alay a court, et encore me
doubte de grant ennuy; et sachiez que, se je
n'ay l'amour de Milie la fille de l'empereur
jamaiz n'avray joie ne bien, maiz vivray a grant
doulour".Et quant Rommaine entendi que son
frere ne se plaingny d'autre chose, si en geta
un riz, puis dist:"Frere, or ne vous esmaiez
et laissiez vostre dementer, car je yray a lui
quant il vous plaira, et lui diray tout ce que
vous me vouldrez dire".Helas! elle savoit mauvaisement
comment l'affaire aloit, car Aigres ne
lui volt mie dire, si fist que sage, ains se couvry
le mielx qu'il pot pour lui et sa mere eslessier,
et quant il escouta ce que sa suer lui respondi,
si lui en sçot moult bon gré et lui dist:"Ma
belle suer, vous dittes bien, et sachiez que, s'il
pouoit estre que vous alissiez a lui dire mon message,
je ne avroie mal ne doulour, ainz seroie liez
et joyanz.-- Par ma foy, frere", dist Rommaine,
"or vous tenez en paix, car je yray quant
vous vouldrez.-- Ma suer", dist Aigres, "vous
y irez donc au matin, ja plus lonc terme n'y avra,
et lui dictes ce que je vous diray.-- Sire",
dist Romaine, "voulentiers".
Atant laissierent le parler
et Romaine, au plus tost que elle pot, elle alla
apareillier a mengier a son frere et moult se pena
et traveilla de le mettre en joie, mais elle ne
savoit mie l'occasion de sa maladie. Lors vint
sa mere par devant lui et le reconforta au mielx
qu'elle oncques pot, et lui pria de mengier. Et
il se couvry devant elle au mielx que il pot, fors
tant qu'il ne se pouoit saouller de parler de
Millie s'amie, ains recordoit tousjours la beauté
et la bonté d'elle, et ainsi il s'oublia jusques au
vespre. Quant ce vint le landemain par matin,
Rommaine s'en vint a son frere, pour prendre
congié de aler parler a Milie. Et Aigres lui
compta et dist tout ce qu'il vouloit qu'elle deïst
a Milie s'amie, et elle l'ot bien en cuer, si se mist
a voie entre lui et Gallopin que Aigres fist aler
avec lui, et errerent tant qu'ilz vindrent en la court
du roy. Et Milie s'estoit bien matin levee, pour
ce que Amours l'avoit celle nuit moult traveillee
de penser et de souspirer, car elle estoit en grant
effroy de penser et du souvenir de Aigres son
ami, pour ce qu'il estoit banniz du royaume, du
congié de l'empereur.

Celle matinee, la damoiselle s'en ala
oïr messe en la chapelle, entre lui et une chamberiere
seulement. Et quant ce vint au repairier,
Romaine vint au devant de lui et non mie pour
ce qu'elle cuidast que ce feust Milie, ains cuidoit
que ce feust une de ses chamberieres. Et Milie
qui moult estoit courtoise, tantost que elle vist
Rommaine venir vers lui, si s'arresta et la salua
tout avant, puis lui demanda moult debonnairement
que elle queroit. Et Rommaine, qui pas
ne la congnoissoit, lui respondi comme bien enseignee
et bien aprise:"Damoiselle, bien le vous
diray voulentiers, maiz que vous me vueilliez aidier
a avancier pour vostre humilité".Et celle
lui ot en convenant:"Damoiselle", ce dist
Romaine, "je suis vostre povre meschine, si viens
mon service presenter a Millie, si vous pry par
courtoisie que vous me faciez parler a lui, s'il
vous plaist".Lors que Milie entendi Romaine, si
lui fremit la char et lui dist tantost le cuer l'occasion
de sa venue, puis se assist sur un siege de
lioiz et Romaine delez lui; dont lui demanda
comment elle avoit a nom, et parlerent tant l'un
a l'autre que elles se entrecongnurent, de quoy
Millie ot moult grant joie, et Romaine lui compta
son message, ainsi comme Aigres lui
avoit chargié. Et quant elle ot tout dit et compté,
si lui respondi Milie:"Damoiselle, se Dieu me
aïde, se je disoie que je ne l'aime pas, je mentiroie,
et sachiez, sanz doubte, il apercevra hastivement
l'amour que j'ay a lui. Et bien vueil que il sache
que pour lui je suis en grant paine ne je ne puis
dormir ne reposer, pour soubtillier art et engin
comment je puisse parler a lui et il a moy, car
il n'est riens ou monde que tant desire".

Tant parlerent ensemble Romaine et Milie
que ilz trouverent une subtilleté et vous diray
comment. Mais il me convendra ainçoiz compter
d'une chose de quoy je vous ay fait mencion par
devant, car vous avez bien oÿ comment Aigres
avoit oÿ Orchas et comment l'emperiere l'avoit
emprisonné, pour le corps qui fut osté des fourches.
Si vous diray comment il fut miz hors de
prison pour l'ennortement de Romaine qui bien
avoit entendu qu'il estoit emprisonnez. Il advint
que, quant les damoiselles orent parlé une grant
piece a conseil, que Romaine qui n'avoit mie
oublïé le chevalier, mist Milie a raison et lui dist
en telle maniere:"Damoiselle, se Dieu me
aïde, se il vous plaisoit et il pouoit estre, je parleroie
moult voulentiers a un chevalier que vostre
pere a emprisonné pour le corps qui fut emblé.
Si vous pry, damoiselle, pour Dieu, que vous
m'y faciez parler, se vous pouez, ainçoiz que je
m'en voise de vous.-- Par amours", dist Milie,
"je vous prye, or me dictes se vous l'aimez de
riens.-- Par ma foy, damoiselle, se m'aïst Dieux,
se je lui pouoie aidier ne le conforter, sachiez que,
de tout mon pouoir, je lui aideroie.-- Par ma
foy", dist Milie, "se vous avez grant desir de le
veoir, je vous feray bien a lui parler, et encores
feray je bien tant pour vous a mon pere que, se
vous l'en voulez mener, qu'il me delivrera le chevalier
pour en faire ma voulenté du tout a mon
plaisir".

"Chiere damoiselle", dist Romaine, "je
vous en mercie de quanques je puis, et sachiez
que vous ne pourriez mon frere faire plus
joyant sanz vous".Que vous feroie lonc
compte? Tant fist Milie a son pere que Orchas
fut delivré et le rendi a Romaine qui en fist
moult grant joie. Et sur ce elle
se mist au retour et emmena Orchas avec lui,
et lui donna un destrier Milie, sur quoy il monta.
Et ainsi que ilz se en aloient par la rue, Orchaz
estoit merveilleusement pensiz et avoit bien semblant
d'omme courroucié, et Romaine, qui bien
s'en prist garde, si lui dist ainsi que par esbatement:
"Dans chevaliers, faictes liee chiere et
si parlez a moy, car nous vous avons plegié entre
Milie et moy vers l'empereur son pere.-- Damoiselle",
ce dist Orchas, "or ne le tenez mie a
folie ne a villenie, car se Dieu me vueille aidier,
non obstant que je soie hors de prison, si ay
je assez a penser, ne je ne suis mie delivre d'ennuy
de corps, car j'ay plusieurs plaies de quoy
je ne suis mie gariz ne asseür, et avec ce, damoiselle,
je pense a celle que j'aime.-- Sainte Marie",
ce dist Romaine, "dictes vous doncques que
vous avez amie?-- Certes, madamoiselle, oïl.--
Et, sire, pour Dieu, pourroie je savoir son nom?
-- Damoiselle, se Dieu me aïde, je ne le sçay,
et sachiez que, se je le sceüsse, voulentiers le
vous diroie; mais, par mon ame, je ne sçay qui
elle est ne dont elle est nee ne de quel gent.
Et encore plus, se je la veoie, je ne la congnoistroie
pas.-- Et comment, sire", dist la damoiselle
Romaine, "puet ce avenir"?

"Damoiselle", dist Orchaz, "je le vous
diray, puis que vous le voulez savoir. Sachiez que
une damoiselle est m'amie qui l'autre nuit, quant
je fus navrez, vint a moy entrementes que j'estoie
en palmoisons, et m'aporta toille dont je estanchie
mes plaies et les me benda moult debonnairement,
et bien sçay que je eüsse esté mort en la
place, s'elle ne m'eüst secouru et aidié, et si ne
lui en pouoie rendre autre guerredon, fors que je
lui ottroiay mon cuer, si l'aimeray toute ma vie.
Et si me donna elle entendant que elle estoit
femme de bas fuer, mais la courtoisie qu'elle
me fist fut si grande que je ne la pourroie
oublïer toute ma vie. Si prie a la Vierge Marie
que encores la puisse je trouver, par quoy je lui
puisse rendre la merite de son service.-- Ha!
sire", dist Rommaine, "puis qu'il est ainsi que
vous ne la congnoissiez ne de veüe ne de nom,
comment la cuidiez jamaiz retrouver ne venir a
lui? Certes, sire, je vous diz aussy que j'aime
par amours, mais je sçay bien nommer mon ami et
bien le congnoiz de veüe.-- Damoiselle", dist le
chevalier, "ce puet bien estre, car
vous avez plusieurs foiz a lui parlé.-- Si m'aïst
Dieux", dist Romaine, "encores oncques en toute
ma vie je ne parlé a lui que deux foiz; l'une a
esté aujourd'ui et l'autre n'a pas grantment, mais
des la premiere foiz je ne l'eüsse pas recongneü.
Et sachiez, sires, que encores il ne scet nulle nouvelle
que je soie s'amie; et nonpourquant croy
je bien, selon ce que j'ay entendu, que il m'aime
en bonne foy et encores m'aimera il mielx, s'il
plaist a Dieu, et comme il me semble".

"Damoiselle", dist le chevalier, "vous
plairoit a dire le nom de lui?-- Certes, beaux
sire", dist Romaine, "oïl, mais que ce soit conseil.
Il a ytel nom comme vous, et sachiez en verité
que oncques maiz ne le diz a homme".Quant
Orchaz entendi ces paroles, si fut tout esbahy et
ne sçot que penser; et se n'eüst esté pour son
noble atour et pour le noble maintien de lui, il
eüst cuidié que ce feust celle qui l'avoit aidié
et conforté en sa maladie, mais il n'y osoit
penser pour le grant parenté d'elle, et pour ytant
il dist a Romaine:"Damoiselle", se Dieu m'aïst,
"je cuidoie en verité que en tout ce païs n'eüst
autel nom comme j'ay, et d'autre part j'ay grant
merveille qui mon nom vous a dit. Si vous prie
que vous le me vueilliez dire.-- Par ma foy",
dist Romaine, "le filz d'un poissant roy le me dist
et me donna unes telles enseignes que j'ay encores
en mon doy".Dont lui montra l'annel que
Orchaz lui avoit baillié, et tantost que il le vist,
le recongnut et dist:"Dame, par ma foy, il
me semble que l'annel estoit a cellui qui le vous
donna.-- Sire, voirement estoit il sien, selon ce
qu'il me donna a entendre, car il me dist que sa
mere lui avoit donné, et avecques ce, sires", dist
Romaine, "il me donna la moitié d'un autre annel
de fin or que un larron, de quoy il se louoit
grandement, lui avoit baillié pour enseignes, et
trouva en ce larron moult de courtoisies".

Moult voulentiers escouta Orchas ce que
Romaine disoit, car selon ce qu'il entendoit de
lui, il sçot en verité que c'estoit celle qu'il aimoit
et qui lui avoit faicte la grant courtoisie ens ou
point qu'il en ot le meilleur mestier. Adonc ot
Orchas si grant joie que a ce point il ne voulsist
pas estre en paradiz, si lui a dit en soubzriant de
lié cuer:"Tres vaillant damoiselle, selon ce
que je tiens de vous, je croy certainement que
vous soiez celle a qui j'ay donné m'amour pour le
debonnaire service que vous me feïstes par vostre
courtoisie, et bien pouez avoir entendu
de moy que je ne me suis ottroié a vous
aimer pour haultesse ne pour gentillesse que vous
aiez, fors seulement pour la grant bonté que
vous me feïstes par vostre humillité, en tel point
que, se vous ne m'eüssiez secouru et aidié, je
n'eüsse ja passé celle nuit. Si vous prie, franche
damoiselle, pour Dieu et pour amour, que vous
aiez pitié de moy et vueillez esmouvoir vostre
debonnere cuer a moi aimer loyaument".

Dont lui respondi Romaine si aviseement
et si bien que le chevalier s'en tint a bien paiez,
ne plus ne vous en diray tant comme aores de
leurs amistiez, et nonpourquant si vous en pourray
je assez dire, car il est bien de coustume
que qui s'entraiment, quant ilz sont a loisir, treuvent
assez de quoy parler. Et ainsi ilz s'en vindrent
tous devisant jusques a l'ostel ou Aigres demouroit,
et a qui il ennuioit moult que Romaine sa suer
avoit tant demouré. Et bien lui estoit aviz, pour
le grant desir qu'il avoit d'oïr nouvelles de s'amie,
qu'elle avoit demouré dix tems plus qu'elle n'avoit
fait. Et lors qu'ilz furent descendu, Aigres courut
acoller Orchas, car sa suer lui fist entendant
qui il estoit, si le bienveigna et lui fist toute
l'onnour qu'il sçot et pot. Aprez ce, Aigres s'en
ala a Romaine sa suer parler a privé conseil, et
elle lui dist en telle maniere:"Sire, Millie vostre
amie vous mande salus et amour, et vous
mercie moult de par moy de ce que vous avez
envoié a lui et de l'amistié que vous lui avez
mandee par moy. Et sachiez que elle vous mande
par moy que vous soiez liez et joiant et tout
asseür de l'amour d'elle, et vous prie que vous
vueilliez maintenir en telle maniere par quoy elle
puist oïr bonnes nouvelles de vous".Adonc
getta Aigres un amoureux souspir et dist a Romaine
en soubzriant:"Je vous mercy de la
bonté que vous m'avez faicte, car vous avez moult
mon cuer resjoÿ et mis a paix".Atant se
partirent de leur conseil et s'en vindrent a Orchaz
leur hoste, si le festïerent et conjoïrent et le firent
baigner et laver, et lui firent vestir de blans
draps linges et de riches robes toutes neufves,
et lui porta Aigres compaignie bonne et loyal,
et le servy a son pouoir comme filz de roy.

Or advint que le terme escheÿ que le jour
de la bataille que Orchas devoit faire estoit venus,
de quoy il estoit en grant pensee, pour ce qu'il
savoit bien qu'il avoit le nepveu de l'empereur
occiz; si estoit en doubtance que le fait ne l'encombrast,
maiz il se rasseüroit en
ce qu'il l'avoit fait sur son bon droit et en lui
deffendant et pour sa vie sauver. Quant le jour
de ceste bataille fut escheü, l'empereur fist semondre
ses gens pour le champ garder et ordener,
et cellui contre qui Orchaz avoit a faire, vint a
court moult richement apareillié et en grant
boban, et estoient tous ceulx de la court de sa
partie, pour quoy nul ne lui peüst nuire. Maiz
en brief terme remest assez de ce qu'il pensoit.
Or vous diray d'Orchaz qui avoit compté a Aigre
l'occasion de la bataille si que, quant ce vint
au jour de la bataille, Aigres le fist moult richement
armer de tous poins et le fist monter sur
Morel de l'aÿmant; mais tout avant il oÿ messe
et moult fist Aigres de belles omosnes pour lui,
afin que Dieu lui donnast aïde et victoire; et
ainsi il s'en ala a court sans compaignie, fors
seulement d'Aigres qui estoit descongneüz, car
il n'y osa mie aler apertement. Et Romaine
demoura plourant et dementant pour Orchaz
son ami, et fut en oroisons que Dieu lui donnast
force et pouoir contre son adversaire.

Sur ce Orchas s'en vint a court moult
richement montez et moult noblement apareilliez,
et avecques ce il se maintenoit si cointement que
moult voulentiers le regardoient toutes les gens,
et louerent moult sa contenance et son atour, et
fut grandement gracïez de chascun. La endroit
avoit telle presse que a paines y pouoit on son
pié tourner, maiz Orchaz passa oultre apertement
tant qu'il vint devant l'empereur, si lui dist a
liee chiere:"Emperiere, je vous faiz assavoirqueveez me cy tout prest pour acquittier Milie
vostre fille, qui m'a plegié par sa grant courtoisie
de revenir a jour et me aida debonnairement, par
quoy je fus miz hors de la chartre, et pour ce je
suis mon plege venu delivrer et me presente
devant vous, pour moy purgier de toute villenie
contre cellui qui a tort m'en a acusé en vostre
court. Si vous requier, sire, que me veuillez delivrer".
Et son adversaire qui la estoit present,
fier et orguilleux, dist a l'empereur:"Sire, et
veez me cy tout apareillié pour lui prouver qu'il
occist vostre nepveu mauvaisement et en traïson.
Et sachiez que je lui feray, se Dieu plaist, recongnoistre
l'oultrage, ains le souleil resconsant".

A ce mot, dist Orchas au traïtour:"Je
te deffy".Atant se esloingnerent l'un de l'autre
et puis se raprouchierent tant comme
chevaulx porent randonner, et s'entreferirent des
lances. Et quant elles furent brisees, ilz trayrent
les espees toutes nues et s'entredonnerent grans
coups menu et souvent; et longuement dura la
bataille. Maiz en la fin, Orchas donna un tel
coup au traÿtour qu'il lui lança l'espee parmi le
corps et cheÿ a terre sanz arme jus du cheval.
Et quant il ot ce fait, il s'en vint a l'empereur
et lui dist:"Sire, il m'est aviz que j'ay bien
fait ce que je doy, si vous prie que vous vueillez
quitter ma damoiselle qui me plega par sa grace.
Et avec ce, sire, je vous pry que vous me prenez
en vostre conduit, par quoy je m'en puisse aler
sauvement a mon hostel sanz empeschement".

Quant l'empereur vist ce, si fut moult
dolens, car trop mielx amast que l'autre chevalier
eüst vainqu, maiz il regarda que le sauf conduit
il ne lui pouoit escondire, sauve son honnour, si
respondi a Orchas:"Sire, or soiez asseür, car
je vous prens en mon conduit, car ja vous ne trouverez
si hardis qui ja vous mefface de riens.--
Emperiere", dist Orchas, "je vous en mercie
bonnement".A ce mot vint illec Milie, et lors que
le chevalier la perçut, il descendi viguereusement
et s'agenoulla par devant lui. Maiz la damoiselle
le releva moult courtoisement par la main et puis
le traist a une part, car elle ne vouloit mie que
nuls oÿst son conseil, et lui dist:"Doulx amis,
ou est vostre compaignon"?

"Gentilz damoiselle", dist Orchas, "bien
croy qu'il ne soit mie loing de ci, maiz il ne se
ose mie bien monstrer, pour la paour qu'il a
que vostre pere ne l'aperçoive. Et nonpourquant,
se m'aïst Dieux, il m'est aviz que aujourd'uy il
vous a plus regardee que il n'a fait nostre bataille.
-- Sire", dist la damoiselle, "Dieu soit
garde de lui en quelque lieu qu'il soit et lui
octroit joie et honnour.-- Ainsi soit il", dist
Orchas, "et sachiez, damoiselle, qu'il s'en yra
prouchainement hors du païs dont il est a grant
meschief plus pour vous que pour autre chose.--
Sire", ce dist Milie, "ce poise moy qu'il convient
qu'il soit ainsi, si lui direz qu'il ne laisse pour
riens qu'il ne viengne le matin parler a moy, car
mon pere yra chacier, et si y viengne si secrettement
qu'il ne soit aperceüz de nullui. Or en
alez a Dieu qui vous veuille garder, se dist Milie,
et si le me salüez et je vous en prie".

Endementiers qu'ilz parloient
ensemble, l'assemblee se departi et l'empereur
s'en ala en sa chambre. Mais tout avant
il commanda que le vainqus fust pendus. Et ainsi
que Milie donnoit congié a Orchas, deux messagers
vindrent a lui et lui dirent:"Madamoiselle,
trop demourez, car l'empereur vostre pere
vous attent pour aler disner.-- Seigneurs", dist
la damoiselle, "et je m'en voiz avecques vous".
Et atant elle s'en ala par devant son pere l'empereur
qui demandee l'avoit; et Orchas, d'autre
part, si se mist a voie, et Aigres qui estoit en
agait, si s'en vint au devant de lui et lui demanda
se il estoit sains et hetiez, et Orchas lui respondi
que, la mercy Dieu, il ne sentoit mal ne doulour,
et puis dist:"Sire, j'ay grant merveille de
ce que la fille de l'empereur me tint si longuement
en parolle pour vous, ne qui la mouvoit
a estre si songneuse a demander de vous; et tant
vous faiz je assavoir que elle me pria moult
especialmemt que je vous deïsse que demain au
point du jour vous allissiez parler a lui, car
l'empereur doit partir a celle heure pour aller
chacier".Quant Aigres entendi la nouvelle de
s'amie, si fut moult liez et joiant, et sachiez qu'il
ne demonstra mie par semblant a Orchas la
grant joie qu'il sentit en son cuer, ains chevauchierent
tout devisant, tant qu'ilz vindrent a leur
hostel ou ilz furent richement receüz, et trouverent
tout prest et apareillié de disner si tres
bien qu'il leur devoit souffire. Si mengierent
a moult grant joie, et aprés disner, ilz parlerent
de leurs besongnes selon ce qu'ilz avoient a faire
et d'unes choses et d'autres.

Or advint que le landemain de celle journee,
l'emperiere se leva par matin pour aler au
deduit de la chacerie, et furent les veneurs apareilliez,
si monterent et se mirent a voie vers
la forest qui estoit sept grosses lieues loing de
Romme. Et vous dy que, a l'entree de celle forest,
l'empereur avoit un manoir ou il repairoit tousjours
quant il aloit chacier celle part, et la endroit
l'empereur se tourna pour desjeüner. Et atant
je vous en laisseray, si vous compteray d'Aigres
qui toute la nuit fut en grief pensee pour la fille
de l'empereur, et lui vint mainte diverse melancolie
au devant. Et moult lui pesoit que la journee
duroit et tant que l'eure metoit tant a venir.
Et lors que il perçut le jour ou ainçoinz, il se vesti
et apareilla en guise d'Allemant, le mantel au
col, et par dessoubz il avoit seinte son espee Pleuresanc.
Et en telle maniere il s'en vint
a la court, et l'empereur estoit ja meüz,
ainsi comme oÿ avez, pour aler en son deduit.
Et adonc Milie la courtoise ne s'estoit pas mise
en oubly, ains gaita l'eure que elle cuida que
Aigres deüst venir, et envoia a l'encontre de lui
une de ses chamberieres que l'en enmena si priveement
que nuls homs ne se apperçeüst de lui.
Maiz avant que Aigres se partist de s'amie, telle
personne en prinst garde qui leur mut un ennuyeux
plait, ainsi que vous pourrez oïr cy aprés.

Lors que Aigres fut venus avecques la
fille de l'empereur et il vist qu'il fut tout seul
sanz autre compaignie, fors que de une damoiselle
tant seulement, qui savoit toutes leurs amistiez, il
se aproucha de lui comme cellui qui grant desir
en avoit, et furent si privez l'un de l'autre et a
si grant plaisance que je croy que oncques maiz
amans n'orent si savoureuse vie comme ilz eurent
a cellui point, ne ilz ne se pouoient saouler de
rendre soulas l'un a l'autre de paroles et de fait.
Quant ce vint sur le departir, Aigres dist a Milie,
moult tendrement plourant:"Doulce amie, j'ay
grant destresce de ce qu'il me convient si briefment
departir de vostre compaignie, car vous savez
bien la haïne que vostre pere a a moy, et
avez bien entendu le serement qu'il a fait que,
se il me puet tenir aprés le terme qu'il m'a miz,
que tout le monde ne me pourra garantir de mort.
Et pour ytant il me convient eslongner de vous;
mais comment que la departie du corps soit
faicte, mon cuer vous fera loial compaignie ne
jamaiz, tant comme je vive, autrui n'ameray. Mais
je sçay bien que vous aimerez autrui que moy,
car vous en trouverez tant de souffisans qui seront
tous desirans de vostre amour, que vous ne
pourrez abstenir nullement que vous ne soiez
obeïssant a la voullenté duquel que soit, par force
de parolles".

"Ha! mon tres chier ami", ce dist
Milie, "que avez vous dit? Ja Dieux ne me
vueille aidier quant je avray autre ami que vous.
Et tenez, vez cy ma foy que je vous ay ainsi loiaument
en convent".A ce mot Aigres la baisa par
moult grant saveur, et bien leur en convenist
du surplus. Moult longuement furent ensemble
sans ennoyer, et sachiez que jamaiz ne se voulsissent
partir de celle compaignie, se ce ne feust
pour la doubtance de blasme recevoir. Mais oncques
ne se porent si bien garder que une vielle
du mauvaiz linage la marrastre Berinus, en qui
Milie se fioit, ne les encusast a un des .VII. sages
et lui compta toutes les privetez;
et cellui les encusa vers le roy, dont puis ce
dy ilz orent grant paine et ennuy, si comme
vous orrez compter cy aprés. Et de tout ce les
deux amans ne se donnerent garde, maiz ilz se
departirent l'un de l'autre, si courrouciez que je
ne le vous savroie dire de bouche, pour ce seulement
qu'ilz ne savoient quant ilz seroient maiz
ensemble a tel loisir, car il convenoit que Aigres
s'en alast hors du païs. Dont lui demanda Milie
et lui dist:"Doulz amiz, pour Dieu, or me
dictes sanz celler en quel païs vous cuidiez repairier.
-- Certes, ma doulce damoiselle, je croy
que je m'en yray vers France, car j'ay entendu
qu'il y a guerre. Tres chiere damoiselle, plaise
vous a souvenir de moy vostre loyal ami".

Atant Aigres prist congié de Milie et
s'en partit moult desconfortez, et elle demoura
moult dolente et courroucee et en grief pensee.
Or revendray a l'empereur qui revint de chacier
moult liez, et fist on moult grant joie de sa
venue; et Aigres s'en vint a l'ostel, dollent et
pensis pour s'amie qu'il lui convenoit laissier,
mais il se resjoÿssoit en ce qu'il avoit sentu et
esprouvé qu'il avoit le cuer d'elle. En celle
maniere il estoit liez et dolent ne il ne se pouoit
tenir de penser et de fantasïer. Et nonpourquant
sa mere, sa suer et Orchas se mettoient en paine
de le mettre en joie, mais tout adez il pensoit
et souspiroit tant, que Cleopatras sa mere lui
demanda se il estoit de riens courrouciez:"Certes",
dist Aigres, "madame, j'ay plus a penser
que je n'oz oncques, car je n'ay pas ce que
je vouldroie avoir. Et nonpourquant si en ay je
grant partie, et se je suis tristes et esbahis, ce
n'est mie merveille, car, se m'aÿst Dieu, le terme
aprouche qu'il me convient ceste contree vuidier.
Et vous dy, ma chiere mere, que l'empereur le
m'a fait forjurer, fors tant qu'il me donna terme
d'un mois seulement".

Adonc ot Cleopatras si grant destresce
au cuer que elle se pasma par plusieurs fois, et
au relever elle s'escrioit comme femme mesaisiee:
"Hemy! lasse chetive, que feray je?
Hemy! beaux filz, que fera ta lasse de mere?
Certes bien vouldroie mourir quant j'ay perdu
monseigneur. Et puis si pers mon chier enfant
tout vif et le convendra aler mendiant par
estranges païs".Quant Orchas vist la dame ainsi
desconfortee, sy le senty moult a son cuer et
dist:"Chiere dame, pour Dieu mercy, apaisiez
vous et vous reconfortez, et je vous ay en convent,
puis que ainsi est que Aigres ne puet
demourer, que je lui tendray bonne
compaignie tout partout ou il yra, ne ja ne lui
fauldray pour chose qui aviengne.-- Sire", dist
Cleopatras, "vostre mercy; et sachiez que je en
suis un pou plus asseür de ce que vous serez
son compaignon".Et quant Romaine entendi
qu'il convenoit son frere departir, si demena moult
grant doulour; et nonpourquant elle n'osa mie
monstrer son grant meschief, pour ce qu'elle doubtoit
que sa mere n'en feust plus esmeüe. Et Cleopatras
s'en abstenoit aussi pour sa fille, et pour ce
n'avoient elles mie moins de destresce.

Or advint que la derreniere journee du
mois escheÿ, si seappareillerentAigres et Orchas
pour mouvoir, et firent chanter la matinee
une messe du Saint Esperit. Aprés ce ilz se
desjeünerent un pou et endementiers Gallopin
troussa toutes leurs armeüres. Quant ce fut fait,
ilz prindrent congié ensemble a telle destresce que
je ne vous saroie deviser plus grande. Et au
departir, Aigres baisa sa mere et sa suer, et puis
Orchas baisa couvertement Romaine s'amie et elle
lui, et lui dist Orchas qu'elle se tint pour toute
asseüree qu'il lui laissoit son cuer sans departir.
"Certes, doulx amiz", dist Romaine, "puis que
ainsi est que vostre cuer me laissiez, il ne seroit
pas raison que vous vous en alissiez sanz cuer;
pour quoy vous enporterez le mien en lieu du vostre.
Or prie Dieu que bien le gardez et me doint
joie de vostre amour.-- Madamoiselle", dist
Orchas, "Jhesu Crist vous en puist aidier".Atant
se departirent l'un de l'autre a telle destresce que
a paine que le cuer ne leur perçoit.

Ainsi les deux compaignons se mirent a
voie sanz nulle autre compaignie, fors de Gallopin
seulement qui fut monté sur un roncin; et quant
Aigres fut un pou esloingnez, si commença a soy
plaindre et a souspirer et a ramentevoir les durtez
qu'il avoit eües en son temps, et puis s'escrioit
de foiz en autres:"Ha! Fortune, comme tu m'as
tousjours esté dure et fellonnesse, et comme je
te doy haïr et maudire".Et quant il avoit ce
dit, il regardoit vers Romme et adonc plouroit
fondaument et disoit:"Ha! Romme, Dieu soit
garde de toy, car en toy laisse mon cuer et ma
leesse, c'est Milie ma doulce amie et Rommaine
ma doulce suer, et avec ma dolente mere. Hemy!
que j'ay dur cuer et felon quant il ne me fent
pour la grant destresce que je sens".A ce mot
ot Aigres si grant angoisse qu'il fut ainsi comme
en palmoisons, et bien pou s'en failly qu'il ne cheÿ
de dessus son cheval a terre; et feust tombé
se ce ne feust Orchas son compaignon qui le
retint entre ses bras. Et quant Aigres
fu revenus, Orchas lui dist:"Ha! doulx sire,
pour Dieu refraingnez vostre maniere, car en ceste
douleur demener ne pouez vous riens gaigner, ne
il n'affiert mie a vous que vous soiez de tel maintien,
ains est droit usage a femme de plourer et
de faire duel. Il n'apartient point a un gentil
homme de plourer. Pour Dieu, sire, apaisiez
vous et vous maintenez sagement, car, puis que
ainsi est qu'il vous convient Romme guerpir,
pour ce ne vous devez vous mie desesperer. N'a il
pas ailleurs terres assez ou nous puissons habiter
et demourer seürement? Et si est Dieu aussi
bien la comme cy, ne vous n'estes malade ne
mort; vous estes en tres bon point et sein de
vostre corps et bien monté et armé, et si sommes,
moy et Gallopin, du tout a vostre commandement.
Si n'estes pas seul, ce me semble, quant
nous deux sommes avecques vous, car chascun de
nous a cuer d'omme, et si ay bien fiance en Dieu
que ja ne venrons en païs ou nous ne doyons bien
conquerre chevaulx, armes et despens. Et si me
dit le cuer que, dedens un mois, nous trouverons
bien aucun seigneur qui nous retendra pour lui
servir, de qui bien et honnour nous vendra. Et
sachiez, sire, qu'il n'est pas preudomme qui s'esmaie.
-- Se m'aïst Dieu, beaux doulx compaings",
dist Aigres, "bien sçay que vous dictes verité, mais
vous pouez bien savoir que en duel faire je
n'ay pas tort, selon ce que vous savez comment il
m'est. Et bien sachiez que, se vous, par vostre
humilité, ne vous feussiez acompaigné avecques
moy, jamaiz n'eüsse joie ne confort, si que, pour
le sens et pour la franchise que je voy en vous,
je vous ottroy et creant que jamaiz nous ne vendrons
en lieu que je ne face a vous telle reverence,
que je vous tendray a honnour et seray vostre
escuier, et serez monseigneur et mon maistre,
car bien le vallez, ce me semble, pour quoy je
vous donne et ottroye ceste honnour".

Or dist Orchas:"Sauve vostre grace,
or m'avez vous dit trop grant honte, et croy que,
vous l'avez dit pour moy gaber. Car, se Dieu
plaist, je ne seray ja si oultrecuidiez que j'aie seigneurie
sur vous, ne ja ceste honnour ne sera mie
mienne, ainz vueil que vous l'aiez et que vous
soiez sire et je vostre escuier.-- Si m'aïst Dieu,
beaux doulx amiz", ce lui dist Aigres, "il n'avendra
a nul fuer que je soie si plain d'orgueil que je
face filz d'empereur escuier dessoubz moy, maiz
puis qu'il est ainsi que vous, par vostre debonnere
humilité, ne voulez avoir sur moy seigneurie, je
vueil que vous m'ottroiez que nous
soions compaignons egaulx ne que nul de nous
deux ne perde son nom de l'ordre de chevallerie,
si en serons tenus plus chier et trop plus prisiez et
doubtez de toutes gens.-- Sire", dist Orchas,
"je vueil qu'il soit du tout a vostre voulenté".
Adonc jurerent l'un a l'autre a estre loiaulx compaignons
et se tindrent bien convent, car oncques
compaignons ne s'entraimerent autant comme
ilz firent. Et quant la compaignie fut faicte, ilz
s'en alerent plus lieement ensemble, et tousjours
reconfortoit Orchas son compaignon. Tant errerent
les deux compaignons par leurs journees,
sanz aventure trouver de quoy on doie faire mencion,
qu'ilz vindrent a un chastel fort et bien
seant que on apelloit Radiscot et se accorderent
que se hebergeroient laiens la nuit, maiz ce fut a
leur dure maleürté, car a paines en porent puis
yssir,sivous diray comment.

Le chastelain qui ce chastel tenoit estoit
faulx, traïtre et de mauvaise condicion, et estoit
apellé Guymars; mais sa femme estoit la meilleur
dame qui fut en tout le païs, et avoit nom Lucienne.
Ce Guymart estoit oncle au glouton contre
qui Orchas se combati a Romme, ainsi comme
vous avez oÿ, mais le chastelain ne le congnoissoit
mie, car oncques ne l'avoit veü en lieu par quoy
il le peüst congnoistre, mais tant en avoit il bien
entendu qu'il avoit nom Orchas.

Atant entrerent les deux compaignons ou
chastel, mais Orchas ne se donnoit garde que le
sires du chastel feust oncle du traïtour qu'il avoit
occiz, car ilz n'y feussent mie voulentiers alez.
Lors qu'ilz furent entrez en la ville, ilz demanderent
l'ostel du chastelain, car ce leur sembloit plus
grant honnour de leans hebergier que en l'ostel
d'un bourgoiz; si s'en alerent celle part, car bien
trouverent qui leur enseigna le chemin. Et la
chastelaine, qui estoit dame de bonne part et remplie
de toute beauté, si estoit venue sur le pont
dehors pour lui esbatre entre lui et quatre pucelles,
car le chastellain estoit alé en son deduit. Et
lors que la dame perçut venir les deux chevaliers,
qui estoient noblement vestus de deux bliaux pour
la doulçour du temps, si se leva contre eulx et
dist:"Seigneurs, bien puissiez vous venir.--
Dame", dist Aigres, qui premier parla, "bonne
aventure vous doint Dieu et vous octroit joie et
honnour".Et a ce mot les chevaliers descendirent
de leurs chevaulx et s'arresterent sur le pont
du chastel.

"Seigneurs", dist donc la dame, "s'il
vous plaisoit a hebergier ennuit ceans, vous trouverez
l'ostel apareillié.-- Chiere dame",
dist Orchas, "la vostre grant mercy,
et sachiez que nous ne demandons autre chose ne
pour autre chose nous ne sommes venus cy".
Atant les damoiselles prinsdrent leurs chevaulx et
les menerent establer, et Gallopin mesmes s'en
entremist avecques elles, et firent tant que les chevaux
furent bien aisiez et conreés. Et la dame
tint a ses hostes compaignie et les festia et honnora
a son pouoir, quoy que le sires face aprez,
car il estoit fel et orgueilleux, par quoy ilz estoient
en mauvaiz hostel. Ainsi comme la dame
faisoit ses hostes servir et aisier, le chastelain
repaira de rivoier et fist par devant envoier
oiseaux et venoison qu'il avoit prins a grant
planté. Lors que le sire feust venu et il entra
en la salle, la dame vint a l'encontre de lui et
le sallua, et puis aprez les deux chevaliers le
salüerent moult courtoisement, et le chastelain
leur rendi son salut, puis tira sa femme a une
part a conseil, et lui demanda:"Dame, qui
sont ces deux chevaliers?-- Si m'aïst Dieu,
sire, je ne sçay, mais ilz me semblent qu'ilz sont
bonnes gens et nobles, et pour ytant je les ay
hebergiez par vostre congié, s'il vous plaist.--
Dame", ce dist le chastelain, "vous estes plaine
de moult bel service".Et puis dist ainsi comme
par ramposnant:"Dame, puis que je sçay
qu'il vous plaist, il ne me doit mie desplaire; et
puis qu'il est ainsi, or faictes tost apareillier a
mengier.-- Sire", dist la dame, "voulentiers".

Atant fut le mengier apareillez et les
tables mises, et l'eaue fu apareillee pour laver.
Quant on ot lavé, l'oste et la dame se alerent seoir,
et aprés les chevaliers souperent assez et par loisir.
Et aprés mengier, quant les napes furent
ostees, le chastelain mist les chevaliers a raison
et leur dist:"Seigneurs, je saroie moult voulentiers
qui vous estes et ou vous alez et comment
vous avez nom; si vous pry que vous le me dïez.
-- Beaux doulx hostes, puis qu'il vous plaist, je
vous en diray la verité. Sire, sachiez que nous
venons de Romme, ou nous avons souffert maint
mal et maint grant ennuy et non mie par nostre
desserte, car oncques riens n'y meffeïsmes. Et vous
dy, sire, que j'ay a nom Aigres et cestui cy
Orchas, et sommes nous deux compaignons. Or est
ainsi qu'il nous convient guerpir Romme par le
commandement de l'empereur, si en alons en
France pour avoir souldees".Quant Guymars
entendi que le compaignon d'Aigres avoit nom
Orchas, si mua coulour, car le cuer lui dist que
c'estoit cellui qui avoit son nepveu occiz. Mais il
ne leur en monstra nul semblant, pour ce qu'il vouloit
avant savoir la certaineté du fait, ains dist
par decevance:"Beaux seigneurs, moult bien
vous congnoiz et bien sçay qu'il n'y a pas encores .III. sepmaines que vous feustes a
la cour de l'empereur, ou il ot maint gentil homme
assemblé pour une bataille qui y fut, et la fist
Orchas que je voy cy en present, qui tant bien se
deffendi contre son adversaire qu'il l'occist, si
comme j'ay entendu, et si estoit cellui a qui il se
combati bon chevalier et renommé".

"Par ma foy", ce dist Orchas, "se je
l'occiz, je n'euz mie tort, car aussi eüst il fait moy,
s'il peüst, pour quoy ce fust sur mon droit se je
me deffendi".Dont se leva Guymars par grant
maltalent et dist:"Si m'aïst Dieux, damps chevaliers,
vous avez fait grant folie du congnoistre,
et moult vous tiens pour oultrecuidiez quant devant
moy vous vantez que vous avez occiz mon
nepveu, car vous en avrez tel guerredon que vous
en perdrez la vie avant que de cy vous partez.
Or avant, mes sergens, prenez le moy.-- Sire hostes",
ce dist Aigres, "gardez que vous faites, car
puis que vous nous avez hebergiez par vostre courtoisie,
vous feriez trop villaine traïson se vous
nous fesiez mal ne villenie en vostre hostel, et se
autre le nous vouloit faire, si nous en devriez vous
garder et garantir, car nulle part on ne doit estre
plus seür que en son hostel. Et d'aultre part, vous
avez mengié avec nous, si seriez pire que Judas, se
nous avions mal par vous ainsi faulcement".

"Me cuidiez vous tenir pour fol", dist le
chastelain. "Si m'aïst Dieu, se je oncques puis, je
me vengeray ycy de vous. Or tost", dist il, "fermez
vostre huis, afin que ces murdriers ne nous
eschapent".Dont saillirent sergens et escuiers
plus de .XIIII. et l'oste sailly tout premier, comme
cellui qui estoit moult yrez, et s'adresça vers Orchas,
pour ce qu'il le haioit le plus, et le print par
les temples, si fellonnessement que tout envers
l'abati et lui esracha mil de ses cheveulx. Quant
Aigres vist son compaignon a tel meschief, si
n'ot en lui que courroucier, dont s'en vint vers
son hoste, sanz plus attendre, et dist par grant
aïr:"Hostes, vous faites grant oultrage, qui
mon compaignon formenez si villainement. Or
vous gardez de moy, je vous deffy".Dont le
fery Aigres du poing un tel coup sur l'oreille
qu'il lui rompy quatre dens de la bouche, dont,
de l'angoisse qu'il ot, il cheÿ tout pasmez. Endementiers
Orchas se leva et vist venir un escuier qui
tenoit une hache et cuida ferir Aigres qui garde
ne s'en donnoit. Mais Orchas aherdi un estal
qu'il trouva devant lui, et puis s'en vint a cellui
qui la hache tenoit et lui donna un tel coup
qu'il l'abati a terre tout escervellé, si que la
hache lui volla hors des poings. Et Aigres, qui
estoit engrant de lui deffendre, sailly celle part et
la prinst, et quant il la tint en sa main, si se
acosta delez Orchas qui moult bien se deffendoit.
Et quant Gallopin vist l'aventure de
ses seigneurs qui estoient entreprins, si fu moult
aÿrez, car bien veoit que, se ilz estoient occiz, qu'il
avroit moult courte duree. Lors vist une lance
qui estoit apoiee a un mur, si passa avant et la
prist, et vint vers un escuier qui le plus aigrement
assailloit ses seigneurs, et l'en fery parmi le
corps si durement qu'il chaÿ mors sanz relever.
Et Gallopin passa oultre, si se mist en renc encoste
ses maistres, et Aigres lui dist:"Beaux doulx
amiz, bien puisses tu venir. Or soies asseür que,
pour le beau coup que tu as fait, jamaiz jour ne
te fauldray".Si dist Gallopins:"Or n'aiez
paour, car huy mais ne serons prins qu'il ne
leur soit moult chier vendu".

Quant la bonne dame vist le meschief, si
fut moult dolente et esbahie ne elle ne sçot que
faire ne que dire. Et sachiez que moult voulentiers
eüst aidié a ses hostes, s'elle peüst ne osast,
car moult lui grevoit en son cuer ce qu'elle les
veoit ainsi formener. Adont s'en vint a son mary
qui estoit tout senglant et estourdi, pour la jouee
qu'il reçut, et lui dist:"Ha! sire, pour Dieu
mercy, avisez vous, car, se m'aïst Dieu, ce sera oultrage
et pechié se plus voz hostes formenez, car
vous en serez tenu pour traïtre desloial, pour ce
que vous les avez hebergiez en bonne foy.-- Ha!
beau sire Dieu, que cellui dist verité qui dist que
on treuve pou de bonnes femmes, car, se m'aïst
Dieu, a ce que je voy, vous vouldriez que ces murdriers
feussent ores a sauveté, et la honte et le
despit qu'ilz m'ont fait en demourast sur moy.
-- Sire", ce dist la dame, "ce n'est mie bien dit,
sauve soit vostre grace, mais, pour Dieu, regardez
a droit, si ferez vostre honnour, car puis que on
les assault, que en peuent ilz maiz se ilz se defendent?
Si m'aïst Dieu, ilz ont bonne raison, si loeroie
que il se meïssent en vostre mercy et que
vous les receüssiez, car, avant qu'ilz soient mors
ne prins, ils vous feront moult grant dommage;
si vous loue que vous le faciez".

"Dame", dist le chastelain, "puis que
ainsi est, faites en vostre voulenté, maiz bien vueil
que vous sachiez que, se il m'en meschiet en
aucune maniere, le courroux en vendra sur vous.
-- Sire", dist la dame, "et je le vous ottroye".
Atant elle s'en vint vers les chevaliers, qui entendoient
a eulx deffendre, et a tous les autres qui
les assailloient; si les commanda a departir et a
traire arriere, et puis dist a Orchas et a Aigres:
"Beaux seigneurs, or ne vous mouvez, mais rendez
vous, si ferez que sages, car vous pouez bien
veoir et apercevoir que deffense n'y a mestier
contre tous ceulx de ce chastel, ainçoiz
vous prendroient par force mors ou vifz. Si
vous loue en bonne foy que vous vous rendez a
monseigneur et a moy.-- Dame", dist Aigres,
"nous tenons tant de bien de vous que nous nous
mettrons en vostre mercy, sauves nos vies. Et
tenez, je vous rens ma hache; pour Dieu, dame,
si ne nous faulsez pas, car moult redoubtons la
cruauté de vostre seigneur".

"Beaux seigneurs", dist la Dame, "or
soiez du tout asseür, car vous ne avrez mal dont
je vous puisse aidier".Sur ce la dame les mena
devant le chastelain et lui dist:"Sire, veez cy
voz hostes qui se mettent a vostre voulenté, sauves
leurs vies, et vous crïent mercy. Pour Dieu, sire,
si en aiez pitié, car je leur ay ma foy plevie que
nul mal vous ne leur ferez.-- Dame", dist le traïtre,
"je entens bien ce que vous m'avez dit, et me
semble de endroit vous que vous les avez clamez
quittez, mais bien sachiez que je ne les quitte pas,
car bien savez qu'ilz m'ont fait honte et ennuy.--
Certes, sire", dist la dame, "ilz n'ont pas fait
que bien ne puist estre amendé, et si savez bien,
sire, que Dieu commanda de pecheour misericorde.
-- Haa"! dist le traïtre, "dame, que je sçay
que vous pensez! Par ma foi, a mon essient,
vous me vouldriez avoir changié pour l'un de ces
deux, mais point n'yra a vostre voulenté".Lors
commanda a prendre Aigres, Orchas et Gallopin,
et furent avallé en la prison puant et hideuse, par
le commandement Guymart, et les enferma le
chartrier par dedens et puis porta les clefs au
chastelain, a qui Dieu doint male honte, car il avoit
commandé que on lui portast, pour ce qu'il ne
vouloit s'en confïer de nullui; et lors qu'il les
tint, il les porta mucier dedens le fuerre de son
lit. Et tout ce aperçut bien la dame qui moult
estoit sage et avisee, et dist en son courage que,
s'elle puet tenir les clefs, elle mettra ses hostes
dehors, quoy qu'il en aviengne. Sur ce le chastellain
s'en ala couchier, et la dame d'autre part. Et
les prisonniers estoient en la chartre en telle destresce
que a paine vousissent estre mors, et
Aigres se dementoit et disoit:"Las! comme je
suis de male heure nez, car tousjours voiz de mal
en pis. Bien m'a Fortune prins en grant guerre.
-- Ha! doulx amiz", dist Aigres a Orchas,
"beaux doulx compaings, comme vous souffrez
pour moy moult de maulx! Certes ce n'est mie
si grant dommage de moy comme de vous
d'assez".

"Ha! sire", dist Orchas, "trop avez
villaine coustume de vous esmaier pour aucune
souffraite. Pour Dieu, laissiez vostre garmenter et
le complaindre, car ce ne vous puet
riens valoir, et si savez bien que tout ce advendra
qui avenir nous doit; et se Dieu plaist, la dame
qui nous heberga ne consentira mie que en telle
maniere nous soyons traÿs".Tout ainsi reconfortoit
Orchas son compaignon; et la chastelaine qui se
gisoit seulle en un lit en la chambre de son mary,
si fut toute nuit en agait comme elle peüst les clefs
avoir, car elle avoit grant pitié des chevaliers. Si
advint qu'elle entendi que le chastelain fut endormiz,
si se leva tout coiement et prist les clefs ou
il les avoit miz. Lors print un cierge et l'aluma
a une lampe qui ardoit, puis s'en vint en la chartre
sanz detrïer, si escouta et oÿ comment Aigres
plouroit et se dementoit; si lui fist moult mal au
cuer la mesaise que les prisonniers avoient. Adonc
defferma vistement l'uis de la prison:"Helas"!
dist Gallopin, "on nous vient querir pour mettre
a mort, car j'ay oÿ l'uis deffermer.-- Freres",
dist la dame, "or ne vous esmaïez, car
ce n'est il pas, ains suis celle qui vous heberga,
qui suis moult dolente et courrouciee de l'oultrage
et de la villenie que on vous a fait. Or
ça, Aigres et vous Orchas, yssez hors de ceste prison,
car plus n'y demourrez, se Dieu plaist.--
Dame", dist Orchas, "l'eure soit beneoite que vous
fustes nee, et Dieu vous rende le guerredon de la
bonté que vous nous faites, car nous ne le vous
pouons merir ne desservir maintenant".

Atant ilz yssirent de la prison, et la dame
leur delivra tout leur hernois et puis les mena en
l'estable ou leurs chevaulx estoient, si mist chascun
la selle sur le sien. Aprés ce ilz se armerent
bien et faiticement. Quant ce fu fait, ilz monterent
sanz plus attendre et prindrent congié à la
dame qui debonnairement leur avoit aidié, et elle
les commanda a Dieu qui les gard, puis s'en revint
en la chambre et remist les clefs la ou elle les
avoit prises. Dont se coucha en son lit tout coiement;
et en pou d'eure elle oÿ la noise et le cry
de la gaite qui crioit a haulte voix:"Or sus,
or sus! les prisonniers sont eschapez".Tant cria
la guete que les gens du chastel se esveillerent et
saillirent sus. Et Guimart mesmes, qui entroÿ la
noise, si sailly sus, sanz soy seignier, et tout courroucié
vesti son bliaut et un pourpoint, car son
haubert ne trouva pas apareillié a celui besoing,
et seingnit son espee et monta sur son destrier qui
estoit tout prest. Et quant il print son cheval, on
lui bailla escu et lance tant seulement, et ainsi il
s'en yssi; et escuiers et sergens alerent aprés lui.
Mais le chastelain aloit plus d'une archee devant,
tant comme son cheval pouoit aler,
et Aigres et Orchas s'en alerent grant aleüre
devant.

Celle nuit estoit la lune clere et luisant
comme le beau jour, et Guymart, qui avoit cheval
fort et isnel, courut tant par grant aïr qu'il
attaingnit les compaignons a une archee de bougon
prez, et si avoient ja bien eslongnié le chastel
d'une lieue; et sachiez que, se chascun d'eulx
feust aussi bien monté comme Aigres estoit, jamaiz
ilz ne feussent ratains, pour tant qu'ilz voulsissent
fouir, maiz ils contrattendoient l'un l'autre.
Et lors que Guymart les ot aprouchiez, si leur
escria:"Gloutons, arriere retournerez ou chastel
ne riens n'y vault le fouir, car vous en alez
mauvaisement et en traïson, si emportez vostre
escot comme larrons et mauvaises gens; si
l'achetterez moult chier encores anuit.-- Regardez,
beaux compaings, comme ce traïtre nous suit
de prez, je croy que nous serons tous mors, se
nous ne pouons bien fouir, car il ne vient mie
seul, ains vient grant multitude de gens avecques
lui, pour quoy deffense nous y pourroit pou valloir,
se Dieu ne nous envoie secours".Atant
Guymars les ot si aprouchiez qu'il ataingnit Gallopin
qui s'en aloit derriere son maistre, car son
roussin ne pouoit mie si tost courir comme les destriers,
par quoy le traïtre, qui venoit tant comme
cheval pouoit aler, fery Gallopin par derriere et
lui apoia la lançe au costé et le fery par si
grant force qu'il le geta jus de dessus son cheval
a terre, maiz il ne le toucha point en char.
Et Guymart, qui le cuidoit avoir occiz, vint au cheval
de Gallopin, si sacha son espee et lui coupa
le hasterel.

Quant Orchas vist gesir Gallopin a terre,
si fut moult courroucié et dist que jamaiz n'avra
joie se il ne le venge. Lors tourna le destrier vers
le glouton, l'espee ou poing, et Guymar, qui pou
le doubtoit, s'en vint vers lui et lui donna grant
coup; mais Orchas l'assena par telle vertu que
tout l'escu lui pourfendi et lui mist l'espee parmi
le corps, que oncques armeüre ne le garanti, et
Guymart, qui le coup soustenir ne pot, vuida la
selle du cheval et cheÿ a terre comme cellui qui
estoit prez de mort. Et quant Orchas le vist en
tel point, si lui dist pour contrallïer:"Beaux
hostes, or avez vous vostre escot que vous demandastes
orains".Et puis dist a Galopin:"Or
prenez ce destrier pour vostre roussin que vous
avez perdu.-- Sire", dist Gallopin, "vostre
mercy, car de tel change je ne me plaing pas".
Et atant il monta vistement sur le destrier; et
puis ilz se mirent au chemin. Maiz
ilz n'orent guaires fouy quant la commune du
chastel vint et trouverent leur seigneur mort
gisant. Lors se assemblerent tous entour le corps,
si le commencierent tous a regreter et a plaindre
et firent un merveilleux duel. Et endementiers
que ilz se dementoient, les compaignons s'esloingnerent
tellement que ilz ne sçorent que ilz
furent devenus. Et nonpourquant alerent et coururent
ilz aprés les fuyans a l'aventure, mais ilz ne
les porent trouver ne rataindre. Et quant ilz
virent qu'ilz n'en pourroient faire autre chose, ilz
retournerent a Guymart le chastelain et l'emporterent
sur un escu, grant duel demenant; et
faisoient telle noise et tel cry que on les pouoit
oïr du chastel, dont la dame fut toute effree, si
qu'elle s'en vint hors de la porte a l'encontre
d'eulx. Et quant elle vist son seigneur sanz ame,
si ot telle angoisse qu'elle cheÿ toute pasmee. Et
quant elle fut revenue a lui, si se commença a
blasmer et a laidengier et dist:"Lasse! que
pourray je devenir, quant, par mon occasion, est
mon seigneur occiz et livré a mort? Hemy!
comme je suis meschante, quant ce que je cuidoie
fere pour bien m'est tourné a si grant
courroux".

En telle maniere se dementoit la bonne
dame; et quant elle fut pourpensee si se reconforta,
car bien vist que la doulour ne lui pouoit
aidier; et d'autre part elle regarda que, se le
chastellain feust retournez en vie par aventure,
le piz en fust tourné sur elle, pour les prisonniers
qu'elle delivra. Et selon ce elle se maintint
le plus sagement qu'elle pot, et fut le corps
porté en la salle et fut miz en terre moult honnorablement,
ainsi qu'il apartint a lui. Et atant je
vous laisseray a parler, si vous compteray d'Aigres
et de son compaignon, qui s'en vont moult lieement
pour ce qu'ilz sont eschapez de ce peril; et nonpourquant
ilz chevaucherent en moult grant
doubte jusques au jour, car ilz doubtoient moult
les amiz du chevalier qu'ilz avoient occiz, et avec
ce ilz ne savoient mie bien ou ilz aloient.

Quant ilz virent le jour esclarcir, si
furent un pou plus asseürs et alerent tant par
leurs journees, que je ne vueil mie toutes deviser,
qu'ilz passerent les mons et entrerent es plains
de Lombardie. Si advint qu'ilz encontrerent un
pelerin, qui bien sembloit estre gentil homme, et
s'en aloit a Saint Pere de Romme. Si le salüerent
les compaignons et arresterent leurs chevaulx,
et le pellerin aussi les sallua; et
aprez ce Aigres requist au pellerin par amours et
lui pria qu'il lui dist de quelle terre il estoit.
Cellui respondi:"Sire, je suis de Bourgoingne,
une bonne terre et plantureuse, se ce ne feust la
guerre qui y est.-- Comment doncques, doulx
amiz, y a il doncques guerre?-- Oïl, sire", dist
le pellerin, "certainement, maiz le duc est mort
aucques nouvellement, dont c'est dommage, si
maintient la duchesse la guerre par plusieurs souldoyers
qu'elle a. Et sachiez qu'elle est bonne dame
et sage, et nonpourquant son ennemi qui la
guerroie la doubte moult petit, et est queins de
Monchenis et de Savoye, un riche païs et fort. Et
sachiez, seigneurs, que ce conte tient la duchoise
si courte qu'elle est prez que au dessoubz de la
guerre. Je ne vous en sçay plus que dire; alez
vous en, a Dieu vous commant".Sur ce le
pelerin s'en parti, et les compaignons alerent leur
chemin moult joyans de la nouvelle qu'ilz ont
oÿe du pellerin.

Lors dist Aigres a Orchas son compaignon:
"Beaux compaings, je loeroie que nous
allissions en souldees a cel conte dont cilz pelerins
nous a conté, car grant bien nous en pourroit
avenir se nous le pouyons servir a gré.-- Ha!
sire", dist Orchas, "mais qu'il ne vous ennuye,
ce ne seroit pas sens, car entour lui nous ne pourrons
point conquester d'onnour, puis qu'il en est
ja au dessus. Si yrons, sire, s'il vous plaist, aidier
a la dame qui en a plus grant mestier, si y pourroit
mielx aparoir nostre prouesce, et si sont tous
chevaliers tenus de soustenir le droit des vefves
dames. Et le cuer me dist que le conte la guerroie
a tort, et aussi par aventure elle n'a aïde
d'aucun seigneur. Et pour ytant nous pourrons plus
conquerre pris et honnour a estre de la partie de
la duchesse que du conte.-- Certes, doulx compaings",
ce dist Aigres, "or voy je bien que vous
estes chevalier de grant pris et plain de grant
sens et de gentillesse, et moult vous muet de grant
noblesce de cuer ce que vous avez dit. Et sachiez,
doulx compaignon, que je n'oz oncques voulenté
de aidier au conte, ains le diz seulement pour
vous esprouver.-- Sire", dist Orchas, "bien
vous en croy".Atant ilz en laissierent le parler
et cheminerent tant qu'ilz passerent Lombardie et
entrerent si avant en la Bourgongne qu'ilz choisirent
le noble chastel de Dijon.

Lors qu'ilz le virent, ilz parlerent ensemble
qu'il pourroient faire, et dist Aigres a Orchas:
"Beaux doulx compaings, il m'est aviz que veez
cy le chastel devant nous ou la duchoisse,
a qui nous alons aux soldees, sejourne, si
comme on nous a donné a entendre; si regardez
que nous ferons et que vous en loëz: ou se nous
yrons tout avant parler a la dame, ou se nous
prendrons ainçoiz hostel en la ville.-- Sire", ce
dist Orchas, "il me semble que ce soit le meilleur
que tout avant nous prendrons hostel en la ville,
le meilleur et le plus riche que nous pourrons
trouver; et ne soyons avers ne eschars de largement
despendre, mais acreons hardiement et
faisons beaux despens et nobles.-- Saincte Marie!"
dist Aigres, "beau compaignon, or dictes
vous grant merveille, car se nous avions plain un
tonnel de monnoie, si seroit il despendu dedens .XV. jours a maintenir telle vie comme vous devisez.
Et vous savez que nous n'avons or ne argent
ne maille ne denier de quoy despendre, si me
sembleroit trop grant ignorance de tenir si grant
hostel, quant nous n'avons de quoy paier. Si nous
vault mielx tendre que rompre, jusques a tant
que Dieu nous avra aidié.-- Compaings", dist
Orchas, "or ne vous esbahissez d'acroire, car
bien sçay que Dieu paiera tout, ja n'en soiez en
doubtance, car qui largement se maintient, planté
le suit tousjours, et qui povrement veult vivre, il
n'avra ja que povreté. Et sachiez que qui a bonne
foy en Dieu, Dieu lui envoie selon ce qu'il se
veult maintenir. Si vous en compteray un exemple
en la vie saint Germain".

Il advint un jour que saint Germain
s'en ala a Romme, ainsi que les autres sains hommes
faisoient en cellui temps. Saint Germain avoit
telle fiance en Dieu que tout donnoit aux povres
pour Dieu tout quanques il avoit d'or et d'argent,
sanz riens retenir pour sa neccessité qu'il gardast
jusques au lendemain. Si advint que saint Germain
encontra un povre en sa voie, qui lui demanda
l'omosne pour Dieu, ainsi qu'il devoit entrer
en un chastel. Et quant saint Germain l'oÿ,
si en ot grant joie, car qui aime Dieu, il ot
voulentiers parler de lui. Et lors qu'il oÿ le povre,
il apella son chambellan et dist:"Amiz, se
tu as point d'argent, si le donne a ce mesaisié.
-- Certes, sire", dist le chambellan, "j'ay trois
besans, mais ce me semble moult pou a ce qu'il
nous convendra.-- Ha! doulx amiz, or vous
taisiez, car Dieu nous en donra cent foiz plus
que nous n'en donrons pour lui. Si vous pry que
vous les donnez tous trois a ce povre homme qui
pour Dieu nous a demandé".Et le chambellan
fist tantost le commandement son seigneur fors que
il retint un des besans, car il creingnoit que ilz
n'en eüssent deffaulte.

Aprés ce monseigneur saint Germain
entra en ce chastel, dont ilz estoient assez prez.
Et lors que le chastellain en oÿ la nouvelle,
il vint a l'encontre de lui, si le mena la
nuit herbergier en son hostel et le servi et
honnoura de quanques il convint a lui et a sa gent,
moult lieement, car le chastellain estoit aussi de
moult sainte vie. Et vous dy qu'il estoit coustume
en cellui temps que, quant un proudome
hebergoit l'autre, que tous ses despens lui donnoit,
et aussi fist le bon chastellain au bon evesque
d'Aucerre. Avec ce vint le landemain que saint
Germain se mist a voie; il donna a son chambellan
deux cens besans sanz faire nulle mencion a
l'evesque, si le convoya hors du chastel une grant
piece et puis prindrent congié l'un de l'autre et
se commanderent a Dieu. Atant le chastelain
s'en retourna et le chambellan, sanz arrester, s'en
vint a son seigneur et lui compta que son hoste
lui avoit donné .IIc. besans. Quant le saint
homme l'entendi, si en rendi graces a Nostre
Seigneur, et puis dist a son chambellan:"Se
Dieu te vueille aidier, or me diz verité, que donnas
tu a ce povre quant je le te commanday"?
Donc commença le chambellan a müer coulour et
dist:"Sire, pour Dieu mercy, il fut bien verité
que je retins un des besans que je avoie,
pour ce que je n'estoie pas asseür que nous
deüssions trouver si bon hostel.-- Ha! fol",
dist saint Germain, "or pues tu savoir que tu as
trop mal esploitié du besant que tu as retenu,
car pour cellui nous en avons perdu cent; mais tu
cuidoies que Dieu n'eüst pas pouoir du guerredonner.
Or puez veoir comment il nous a rendu
a cent doubles les deux besans que tu donnas,
car pour ces deux il nous en a donné .IIc.,
et se les trois eüsses donné, nous en eüssions eü .IIIc. ; et ainsi tu nous as fait dommage par ta
folie et convoitise, pour quoy si en soies une
autreffoiz mielx avisé".

"Sire", dist Orchas, "ainsi en advint il,
et pour ce je le vous ay monstré, que je vueil que
vous sachiez que plusieurs hommes ont perdu
maint bien par leur mescreance, si comme furent
les filz d'Israël ou desert, a qui Dieu envoya
la manne dont ilz estoient repeüz, et y trouvoit
chascun saveur de ce qu'il desiroit a mengier. Et
longuement ainsi furent tant qu'ilz le perdirent
par leur mescroire, car ce que Dieu leur envoioit
ilz mussoient et cuidoient que Dieu ne leur en
peüst assez trouver ne livrer. Et par ceste mescreance
ilz perdirent la manne. Et encores en y
a il assez de telz qui cuident que les biens de
Dieu leur doyent faillir, maiz ceulx qui feront
en bonne foy ce qu'ilz feront, Dieu leur envoie
assez selon ce qu'il se maintient".

Tout ainsi s'en aloit Orchas
reconfortant Aigres son compaignon, et Aigres
l'escoutoit moult voulentiers et lui dist:"Certes,
Orchas, beaux doulx compaings, je me vueil
desormaiz du tout maintenir a vostre voulenté
ne ja ne me desplaira chose que vous me vueillez
commander ne faire".Atant entrerent en
la ville, tout ainsi devisant, et s'en aloient coste
a coste, moult noblement, sur leurs chevaulx; et
Gallopin aloit derriere moult bien montez. Moult
furent les compaignons cellui jour regardez de
toutes gens qui ou chastel sejournoient, et disoient
l'un a l'autre:"Dieu, qui sont ces chevaliers qui
tant sont de noble maintien? Par Dieu, se ilz
estoient enfans d'empereur, si sont ilz belz et
honnorables".Et les compaignons s'en alerent
toute la maistresce rue sanz parler a homme ne
a femme, jusques a ce qu'ilz furent devant la
grant eglise de Nostre Dame. Lors descendirent
de leurs chevaulx et entrerent dedens le moustier
pour faire leurs oroisons a la mere Dieu; et
Gallopin leur tint leurs chevaulx. Et ainçoiz
que ils retournassent de l'eglise, un riche bourgoiz
vint a Gallopin et le salua et puis lui dist par
amours:"Frere, or me di se ces chevaliers
sont freres ou compaignons; et sachez que je ne
le demande fors que pour tout bien.-- Certes",
ce dist Gallopin, "bien vous en croy, et tant vous
en dis que ce sont deux vaillans chevaliers preux
et hardiz qui sont chaciez hors de leur païs par
envie. Et oultre vous diz sanz doubte que,
se la dame de ceste terre les veult tenir a souldees,
ilz lui mettront sa guerre en brief terme a
fin.-- Certes, doulx amiz", dist le bourgois,
"elle en avroit bon mestier.-- Et messeigneurs",
dist Gallopin, "lui aideront en bonne foy. Mais
par amours, sire, or m'enseignez, s'il vous
plaist, ou nous pourrons avoir bon hostel pour
logier et hebergier".

"Certes, doulx amiz", dist le bourgoiz,
"je le vous enseigneray bon et honnorable. Vous
vous en yrez en cel ostel que vous veez a ce grant
huis, et la vous hebergerez avec moy, s'il plaist
a messeigneurs. Et sachiez que vous y serez bien
serviz, honnorez et bien aisiez de tout ce qu'il
vous fauldra, ne il n'a meilleur hostel ne ou il ait
plus planté de toutes choses en ceste ville.--
Sire", dist Gallopin, "de cellui avons nous mestier".
Atant yssirent les deux compaignons hors de
l'eglise main a main, si trouverent
Gallopin et leur hoste parlans ensemble. Et lors
que le bourgoiz les perçut, il les pria de hebergier
en son hostel, et les deux compaignons ne se firent
mie longuement prïer, ains s'en alerent avec lui
pié a pié. Et lors que ilz furent devant l'ostel
du bourgoiz, la femme de l'oste vint a l'encontre
des chevaliers et les salua bien doulcement.
Sur ce ilz monterent en la salle, qui estoit belle et
cointe, et la dame, qui estoit bien aprise, se mist
en paine de leurs sieges apareillier de coissins;
puis s'assirent l'un delez l'autre, et le bourgoiz
si leur tint compaignie. Et Gallopin endementiers
si leur establa les chevaulx et les aisa.

Dont mist Orchas son hoste a raison et
lui dist:"Beaux hostes, or pensés que nous
soions bien aisés et que nous ayons planté de char
de pain, de vin, vollaille et venoison et encores
mielx, se on le puet avoir ne trouver, ne ja pour
denier ne demeure.-- Sire", dist l'oste, "moult
voulentiers en penseray".Et quant Aigres oÿ
son compaignon ainsi parler, si le regarda a
merveilles et dist:"Saincte Marie! qui paiera
tout ce que Orchas nous fera despendre? Car nous
n'avons or ne argent: or nous en doint Dieu
gaigner".Or furent bien hebergez les barons et
bien aisiez celle nuit si grandement qu'ilz n'eüssent
sceü souhaidier mielx. Avecques ce ilz orent
plusieurs menestrelz de chant et de vielle, qui tous
se penoient d'eulx resjoïr, car ilz estoient si
plantureusement serviz de toutes viandes et de
tous vins que nul ne s'en plaingnit au derrenier.
Et vous diz que la feste y fut grant toute la
nuit et s'en espandi la nouvelle ou chastel. Et furent
tous esbahiz des riches despens que ilz entendirent
que on y ot fait. Et avant qu'il fut temps
de couchier, la duchesse en sçot la nouvelle, de
quoy elle dist:"Ha! beaux pere glorieux, or
feussent venus ces chevaliers en ce païs pour moy
aidier en bonne foy contre celui qui me guerroie
a moult grant tort".

Ainsi devisoit la duchesse a par lui tout
ce qu'elle voulloit. Et les chevaliers estoient en
leur hostel, ou ilz demenoient grant feste, jusques
a tant qu'il fut temps de couchier. Dont furent
les liz faiz aussi bien comme se ilz feussent
roys; maiz ains qu'ilz allassent gesir, Orchas, qui
estoit bien avisé, apella l'oste et lui dist:
"Beaux hostes, or regardés largement que nous
avons despendu en tout, et puis metez en escript
ou en taille; et soiez certain que ja denier n'y
perderez, ainz serez paié au double, se Dieu nous
donne vie et santé.-- Beaux seigneurs", dist l'oste,
"or ne vous esmaiez du paiement, car se il y a
en vous tant de prouesce comme je
l'espoir, ains demain vespre vous pourrez gaignier
quatre tans que vous ne me devez".

"Ha! sire", dist Aigres, qui estoit engrant
de gaignier, "comment pourroit ce estre?
Par fines amours dictes le nous et nous ferons, se
Dieu nous veult aidier, tout ce que vous nous conseillerez.
-- Par ma foy, je le vous diray. Ce
conte qui guerroie ma dame vendra demain a
grant gent, ainsi comme il fait chascun jour, dehors
les murs de ce chastel et enmenera gens, bestes et
tout ce qu'il pourra trouver dehors de la fermeté.
Et nonpourquant il a sur les murs de ce
chastel maint bon sergent et maint arbalestier
qui gardent la ville, par quoy le conte n'y ose
aprouchier d'un arbalestee. Mais je sçay bien que
qui oseroit faire a ceulx de dehors une envaïe,
ceulx de dedens prendroient cuer et s'en ystroient
hors tous abandonnez. Et ainsi on pourroit la
proie rescourre et gaigner grandement.-- Beaux
hostes", dist Aigres, "je vous mercie du bon
conseil que vous nous avez donné. Et sachiez que,
se le conte vient demain assaillir le chastel, que
nous ystrons a l'encontre de lui, qui que nous doye
suïr".Atant l'oste s'en parti et leur donna
bonne nuit, et les chevaliers se coucherent et reposerent
toute la nuit. Quant ce vint le landemain,
qu'ilz virent apparoir le jour, ilz se leverent isnelment
et puis alerent oïr messe a l'eglise Nostre
Dame; et au retourner ilz trouverent tout
apareillié de disner, si s'assirent au disner bel et
courtoisement et deviserent que, aprés disner, ilz
yroient veoir la duchesse. Et voirement ilz y
feussent alez, mais ainçoiz qu'ilz feussent levez
du disner, le chastel fu tout esmeü et se leva
la noise et la crÿee moult effreement, car le
conte estoit venu fourrer et avoit ja toute la proie
saisie et prinse, et par especial celle qui estoit
demouree es foraines rues du chastel.

Quant Aigres et Orchas entendirent la
noise, ilz saillirent vistement de la table, et Gallopin
courut vistement les chevaux enseller, et endementiers,
ilz s'armerent et puis monterent tous trois
es chevaulx et commanderent leur hoste a Dieu.
Si se mirent a voie moult richement armez et
chevaucherent tant parmi les rues qu'ilz vindrent
a la porte du chastel, celle part ou le conte estoit.
Mais le portier avoit close la porte, par quoy ilz
ne porent yssir, dont Aigres fut moult courrouciez
et dist:"Beaux doulz amiz, vous
faictes oultrage et a vostre dame honte et ennuy,
quant ceans a tant de belles gens et vous savez
la hors cellui qui tant vous fait de dommage, que
vous n'ouvrez la porte, par quoy on leur puist leur
proie rescourre. Pour Dieu, beaux amiz, laissiez
nous la hors yssir, car se Dieu nous vueille aidier,
nous sommes en grant voulenté de vostre dame
aidier et de garder l'onnour d'elle".

Atant le portier leur ouvry la porte et
dist:"Beaux seigneurs, a Dieu vous commant,
qui par sa grace vous vueille garder de mal et
d'encombrier".Et si tost que ilz virent la porte
ouverte, ilz fraperent tant chevaulx des esperons
qu'ilz attaingnirent ceulx qui la proie enmenoient,
et Aigres leur escria:"Or ça, beaux
seigneurs, or laissiez la proie que faussement
avez robee, et sachiez que vous ne la menerez pas
plus avant".Dont retourna l'un des fourreux, le
plus viguereux des autres, et s'en vint a l'encontre
d'Aigres par grant aïr; et s'entredonnerent si
grans coups des lances que ilz percierent leurs
escuz. Les chevaliers furent fors, si que des arçons
ne se murent, et de ce fut Aigres moult courroucié
de ce qu'il n'abati son compaignon; et encores
fut l'autre plus dolent de ce qu'il n'avoit Aigres
tresbuchié, si lui dist:"Par Dieu, vassal,
vous estes trop oultrecuidiez quant vous nous estes
venus envaïr a si petite compaignie. Et bien
sçay que celle qui ycy vous a envoié ne vous aime
gaires, et se vous lui avez aucune chose meffait,
mielx ne s'en puet estre vengee. Trop menez ores
grant orgueil.-- Sire vassal", ce lui a dit Aigres,
"mais se vous me creez, vous vous rendrez a moi
ainçoiz que je vous face pis".Quant le fourreur
entendi Aigres, si en ot grant desdaing, puis
sacha son espee par si grant aïr qu'il lui
tresbucha plusieurs mailles de son haubert, et, se
l'espee n'eüst trestourné, il l'eüst durement dommagié.
Quant Aigres senty le coup, si se courrouça
et puis lui dist:"Il me semble que c'est a certes".
Lors hauça l'espee et fery le glouton
un si merveilleux coup qu'il lui faussa le haubert
dessus l'espaulle et entra l'espee dedans la char.
"Vaissal", ce dist Aigres, "or vausist il mielx
que tous sains vous soiez rendus".Adonc l'eüst
Aigres referu quant le chevalier lui cria mercy, car
il estoit durement navré ou bras dont il tenoit
l'espee, et dist:"Pour Dieu, frans homs, ne
m'occiz pas.-- Or me jures donc que tu te en
yras mettre en la prison Sanson mon hoste".
Et ainsi cellui lui en enconvenença et promist
par sa loyauté, et Aigres le laissa atant.
Et endementiers que Aigres s'estoit combatus,
Orchas et Gallopin avoient maintenu l'estour
a l'autre costé des aversaires moult fort.

Adonc vint Aigres leur aidier et ferirent
tant entre eulx trois deça et dela sur les fourriers
qu'ilz furent durement dommagiez. Et ainsi
qu'ilz maintenoient l'estour, la dame estoit montee
aux fenestres de son donjon et regarda les chevaliers
qui fierement se combatoient. Lors fist
crïer par le chastel que tous ceulx qui pourroient
armes porter feussent apareilliez et alassent aidier
et secourir les chevaliers nouveaux venus qui
estoient en grant paine pour la proie rescourre.
Lors n'y ot bourgoiz, sergent ne chevalier qui
ne s'en yssissent dehors, sans plus attendre, et n'y
attendoient ne per ne compaignon, mais qui avoit
meilleur cheval et qui plus tost couroit, il aloit
devant les autres. Et tant chevauchierent qu'ilz
vindrent a Aigres et a Orchas, qui les fourriers
tenoient moult cours et les navroient et abatoient,
et tant les detrïerent que ceulx du chastel vindrent
au secours. Adont furent les fourriers en
pou d'eure desconfiz et s'en fouyrent tous qui
mielx mielx. Quant le conte sçot que ses gens
estoient desconfis et le chevalier prins, a qui
Aigres s'estoit combatus, si fut moult courroucié,
car il estoit son chambellan. Lors tourna son cheval
vers ceulx qui chaçoient les fourriers, si encontra
Orchas en son retour. Et quant Orchas
aperçut le conte venir, il fist tant qu'il ot une
lance, car le conte avoit encore la sienne toute
neufve; dont s'en vindrent l'un vers l'autre, les
escuz embraciez, tant comme cheval pouoit randonner,
et s'entreferirent si des lances qu'ilz percierent
leurs escuz et s'entreportent hors des
arçons a terre; et ne pot l'un l'autre moquer
son compaignon de la jouste. Mais un autre meschief,
y ot, que Orchas estoit loing de ses gens
et le conte avoit grant compaignie prez de lui, par
quoy Orchas fut prins et retenu et le conte fut
tantost remonté. Et atant ilz se mirent au retour;
et Orchas, qu'ilz enmenoient tout batant, commença
a crïer a haulte voix:"Aigres, Aigres,
beaux compaings, or me faiz secours et aïde.
Certes se on me maine en prison, ja maiz n'y
avras pris ne honnour".Ces parolles oÿ Aigres,
dont il fut ainsi comme hors du sens:"Helas!
comme grant dommage et grant ennuy aray se je
pers mon compaignon qui tant a eü de durtez et
de maulx pour moy. Dieu, ainçoiz me donnez
la mort que je lui face secours".Lors fery
le cheval des esperons et se fery en
la presse, ainsi comme tout enragiez, et Gallopin
aprés lui. Et firent tant qu'ilz vindrent a Orchas
et le rescouyrent a moult grant paine; et
le fist Aigres monter sur un cheval fort et isnel
que il trouva. Et lors que Orchas fut remonté,
il vendi chierement aux gens du conte le despit
et la villenie qu'ilz lui avoient fait, car il y
fery tant et frapa que il les abatoit l'un sur
l'autre, ne ilz ne pouoient ses coups soustenir.
Et ainsi que les compaignons se combatoient,
ils virent venir leur ost; et estoient grant compaignie
sanz pennonceaux ne enseingnes, mais
bien estoient armez comme telx gens devoient estre.
Et lors que le conte les choisi, il se mist
au fouyr pour sa vie sauver et laissa ses gens convenir.
Mais si tost qu'ilz aperceurent que ilz
n'avoient point de seigneur, ilz furent tous desconfiz
ne plus ne maintindrent la bataille, ains
s'enfouyrent aprez lui sanz demourer. Et Aigres
et Orchas, qui les desconfirent, orent grant joie,
si les enchacierent moult viguereusement a l'aïde
de ceulx qui estoient venus du chastel. Et vous
dy que celle foiz ilz gaignierent grant planté
de prisoniers et de chevaulx.

Quant ilz les orent tant chaciez que ilz
en furent tous lassez, ilz se mirent tous au retour
a tout le gaing. Et ainsi comme ils retournoient,
ilz attaingnirent le chambellan que Aigres avoit
conquis, qui le contrattendoit; adonc le print
Aigres par le frain du destrier, et s'en vint a son
hoste et le rendi a lui pour faire toute sa voulenté,
et celluy si obbeÿ bonnement. Et quant ce fut fait,
Aigres et Orchas, qui avoient gaignié dix chevaulx
en la bataille, firent du tout present a leur bon
hoste et lui dirent:"Beaux hostes, par amours,
or vous souffise quant a present, et sachiez que
nous ne le tenons mie pour paiement, car, par la
foy que nous devons a Dieu, je croy que, ainçoiz
que nous nous departons, que vous vous loerez de
nostre compaignie.-- Beaux seigneurs", dist
l'oste, "grant mercis de ceste bonté que vous
m'avez faicte a ce commencement. Et sachiez
que je me tiens bien a paiez de ce que je vous
ay fait et que je vous feray doresenavant".

Atant ilz cheminerent a grant joie
pour leur victoire vers le chastel et entrerent ens
a grant joie et a grant revel. Et quant ilz furent
entrez en la ville, la parolle ne fut fors d'Aigres et
d'Orchas son compaignon, et les louoit chascun
et gracioit, et ceulx de la ville furent tous enclins
vers eulx; et furent ainsi les deux chevaliers convoiez
jusques en leur hostel ou ilz estoient premier
descendus. Et sachiez qu'ilz furent
moult prïez et moult court tenuz des plus souffisans
de la ville de hebergier en leur hostel, maiz
ilz ne vouldrent point changier leur hoste, pour
le grant bien que ilz y avoient trouvé. Sur ce
les bourgoiz et le commun s'en retournerent en
leurs maisons, et les deux compaignons demourerent
liez et joyans. Et vous dy que celle nuit ilz
firent trop plus grant feste et plus beaux despens
qu'ilz n'avoient fait la nuit de devant, car de ce
qu'ilz avoient emporté le pris de la bataille
leur esmouvoit les cuers a faire joie, et de ce firent
ilz moult a prisier. Et au chambellan que
Aigres avoit pris ilz porterent moult grant honnour.
Et se les deux chevaliers menoient en leur
hostel grant baudour, aussi faisoient ceulx du
chastel, ne ilz ne se pouoient tenir de joie faire
ne demener.

En ce point la duchesse estoit en son donjon,
et quant elle entendi la joie que ses hommes
faisoient et demenoient, si lui en fut moult bel
et bien sçot que ce estoit pour les estranges compaignons
qui la proie avoient rescousse et le
conte desconfit; et regarda en lui que les
chevaliers estoient de grant proesce et de grant
hardement. Adonc elle se apensa qu'elle ne lairoit
a nul fuer qu'elle ne les mandast pour les
veoir et pour enquerir dont ilz sont; et dist
qu'elle avroit grant joie s'ilz vouloient avecques lui
demourer. Dont apella son chambellan et lui
commanda querir les deux chevaliers rommains
qui lui avoient le jour d'ui aidié en la
bataille:"Certes", dist le chambellan, "je yray
moult voulentiers, et me semble que par raison
ilz ne deüssent avoir autre hostel que le vostre.--
Par ma foy", dist la dame, "tu diz verité".
Lors s'en ala le chambellan et s'en vint en l'ostel
ou les deux compaignons estoient en joie, et les
salua comme bien apris en telle maniere et dist:
"Seigneurs, le seigneur de toute le monde si
sauve et gart Aigres et son bon compaignon
Orchas. La dame de Dijon vous mande salus et
amour et vous requiert par courtoisie que vous
vueillez par vostre humilité venir a lui, car elle
vous desire a veoir.-- Par ma foy, beaux amiz",
dist Aigres, "nous yrons moult voulentiers, se
mon compaignon le veult.-- Sire", dist Orchas,
"il me plaist moult bien".Il estoit aprés souper,
si firent mettre les selles sur leurs chevaulx, puis
monterent sanz nul delay et se mirent a voie,
et l'oste si leur fist porter devant eulx quatre cierges
ardans, et ainsi s'en alerent au palaiz la
duchesse, et le chambellan avecques eulx. Et
sachiez que les deux barons furent
moult regardez de dames et de chevaliers et de
toute maniere de gens, et disoit l'un a l'autre
que chascun d'eulx estoit bien digne de gouverner
l'empire de Romme.

Quant la dame les vist venir, tout le cuer
lui souleva de joie, et se leva a l'encontre d'eulx,
comme dame bien enseignee, et dist:"Seigneurs,
vous soiez les tres bien venus et Dieu vous doint
joie et honnour.-- Dame", dist Aigres, "et vous
aiez tres bonne aventure".Sur ce ilz prindrent
l'un l'autre par la main et s'en alerent asseoir sur
une coustepointe, et Orchas, comme courtoiz, se
assist d'autre part un pou loing d'eulx, et tous
les autres s'en alerent. Adont parlerent ensemble
la duchesse et Aigres de plusieurs choses, tant que,
en parlant, la dame fut surprise de l'amour du
chevalier, car elle appercevoit en lui toutes les belles
et bonnes graces qui pouoient estre en un
vaillant homme. Si escheÿ que Amours donna
hardement a la dame de parler, et dist:"Sire,
je vous mercy, de quanques je puis et sçay, du bel
service que vous m'avez huy fait par vostre gentillesce,
et sachiez que il ne sera jamaiz nul jour
que je ne vous en doie amer et honnorer.-- Certes,
dame", dist Aigres, "je seroie moult liez se
je pouoie ne savoie faire chose qui vous pleüst. Et
sachiez que nous sommes venus, moy et mon compaignon,
pour acquerir pris et honnour et pour
vous delivrer de guerre".

"Ha! sire", dist la dame, "vostre mercy,
quant vous daignastes venir en ce païs pour
servir une povre dame; et pour la grant courtoisie
que vous m'avez faite, je vueil que les souldees
soient du tout a vostre voulenté et vous ottroye
mon corps et mon avoir, et toute ma terre je met
en vostre main pour en faire vostre plaisir; et
se plus en pouez conquerre, si l'aiez, car je ne vous
puis plus donner que ce que je vous ay promiz".
Et Aigres qui point n'entendoit la ou la dame
pensoit, si lui respondi par aviz:"Dame, je
me tiens bien a paié du bel offre que vous me
faites".Quant la duchesse entendi que Aigres
n'en diroit autre chose, si commença a fremir
d'angoisse pour ce qu'elle ne lui vouloit pas descouvrir
son courage, afin que il ne la tenist pour
folle; aprez lui redist:"Sire, or soiez tout
asseür que corps, avoir et quancques j'ay je met
tout en vostre commandement; et vous pry que
largement vous donnez et despendez en souldoyers
prendre et retenir, selon ce que vous verrez
qu'il nous en convendra pour ceste guerre
maintenir et mener a fin".

"Dame", dist Aigres, "la vostre grant
mercy; mais sachiez que nostre hoste de ceste
ville, qui premierement nous heberga, ne laisserons
nous pas, s'il vous plaist, tant comme a
present, car il nous a fait moult d'amour et de
courtoisie. Et sachiez, dame, que souvent nous
vous vendrons veoir, et toutes les foiz qu'il vous
plaira a nous mander".Sur ce Aigres print
congié de la dame et elle le commanda a Dieu
qui le gard. Et atant se departirent Aigres et
Orchas son compaignon. Et la dame demoura en
grief pensee pour l'amour qu'elle avoit au chevalier
et, lors qu'il s'en fust departis, elle desira
moult qu'il feust revenu pour lui descouvrir toute
sa voulenté et dire ce qu'elle pensoit. Ainsi les
deux compaignons s'en retournerent en leur hostel,
ou ilz trouverent grant planté de bonnes gens qui
estoient la assemblez pour eulx honnorer et faire
joie. Et quant il fut temps d'aler couchier, si s'en
ala chascun reposer jusques au matin.

En telle maniere furent les deux chevaliers
un temps ou chastel de Dijon a grant honnour,
et la duchesse leur faisoit largement livrer
chevaulx, armes, despens et tout quanques il leur
falloit, car moult desiroit a faire chose qui pleüst
a Aigres. Mais le chevalier ne se donnoit point
garde pour quoy elle le faisoit, car il avoit tournee
et mise toute son amour et son entente en
la fille de l'empereur de Romme et si parfaitement
y pensoit que a nulle amour il ne pouoit
entendre. Et moult estoit courroucié de ce qu'il
ne pouoit estre souvent avecques elle, et encores
eüst il esté plus dolent se il eüst sceü ce que
l'empereur lui avoit fait, car il avoit fait mettre
sa suer et s'amie en prison, et comment on leur
avoit fait honte et vergoingne par une vielle
qui avoit descouvertes leurs amours a un des
sept sages, et cellui l'avoit dit a l'empereur;
et pour ceste cause il les volt faire mourir,
comme je le vous deviseray.

Il advint un jour d'une Assencion que
l'empereur avoit fait assembler a Romme grant
plenté de sa baronnie pour la haultesce du jour;
et quant ce vint le landemain, il les fist tous revenir
en son palaiz et dist qu'il voulloit sanz faille
que on fist jugement de sa fille et de Romaine,
qui estoient en prison, et que on les
meïst a mort pour ce que on lui avoit donné a
entendre que sa fille aimoit cellui qui tous les
despiz lui avoit faiz, et que Romaine en avoit
porté les parolles. Adont furent les deux pucelles
amenees ou palaiz, palles et descoulorees,
pour la prison ou elles avoient esté. Et quant
elles furent venues, l'empereur dist aux sept sages
de Romme, en la presence des barons qui la estoient:
"Seigneurs, je vous commande que vous
jugiez ma fille, qui cy est, selon la mauvaistié
qu'elle a faicte; et n'y regardez ne haultesce ne
parage, car je m'en vengeroie a vous mesmes.
Et sachiez qu'elle m'a fait grant honte et grant
deshonnour quant elle s'est adonnee au traïtour
qui tant m'a fait de mal et de villenie, et lequel
j'ay banni de ma terre. Et veez cy la suer de cellui
qui tout a pourchacié par son engin. Et si vous dy
que l'un des sept sages m'a donné ceste chose
a entendre; si vueil que il le recongnoisse
devant vous".

Quant cellui qui ceste chose avoit dicte
et esmeüe entendi l'empereur, si fut moult courroucié
et ot grant angoisse, car il aperçut et
vist bien que il avoit tel plait esmeü dont il
vaulsist mielx qu'il se feust teüz, mais droiture
lui fist faire, et avoit nom Marcus, qui vault autant
dire comme"gardeur de droiture";et pour ce
lui convint il dire par force, car quelque chose que
on lui deïst, feust de sa mere ou de sa suer, si le
deïst a l'empereur, et le deüst on pour ce pendre
ou ardoir."Sire", dist Marcus, "puis qu'il vous
plaist, il est droit que je vous die verité, quoy qu'il
en doie avenir. Voir est que vez cy vostre fille
Milie qui trop vous a meffait, selon ce que on m'a
donné a entendre, car elle s'est abandonnee a
Aigres qui ceste terre a forjuree par son meffait.
Et vez la Romaine sa suer, qui tout cest affaire
a pourchacié par quoy Milie a ceste honte, ne
je n'en sçay plus que dire".Quant Millie et
Rommaine entendirent que elles furent accusees,
si demenerent moult grant duel, de quoy tous les
gentilz hommes orent grant pitié; mais ils n'en
osoient faire autre chose pour la doubte de
l'empereur.

Aprés print la parolle un des .VII. sages
qui ot nom Anthonius. Ce nom estoit tel qu'il
devoit des jugemens dire verité, qui qui en deüst
avoir a souffrir. Cellui Anthonius estoit
moult sages des lois ancïennes; si dist a
l'empereur:"Sire, je vous diray, selon ce que je
sçay, le jugement de cest affaire. Je vous dy, puis
que ainsi est que Marcus tesmoingne le meffait
de vostre fille,queselon la vielle loy il est droit
que, se elle ne s'en puet faire nete et quitte, que
elle soit arse ou lapidee, car ainsi l'establist Dieu
et ordonna premierement, et ainsi nous le devons
maintenir".Adonc sailli avant un autre des sept
sages qui estoit apellez Sother et en son surnom
Legifer, qui vault autant comme"portant loy".
Cellui Sother estoit plain de si grant loiaulté
que ja ne soufrist qu'il peüst nullui mettre a mort
sanz droiture et sanz bonne cause. Et pour ce
il dist oyant tous:"Seigneurs, il me semble
que Anthonius ne doit mie estre creü de ce jugement,
car nous n'avons mie d'usage, tant comme
a present, de la vielle loy maintenir. Je sçay bien
tout de vray que Dieu establi la vielle loy, maiz
quant il vint en terre et il nasqui de la Vierge
Marie, il nous aporta loy nouvelle, et celle nous
devons croire et maintenir. Vous savez bien que on
treuve en une sainte euvangile, qui est toute de
verité, que, quant Jhesu Crist ala par terre pour
ses amiz convertir et traire a lui, les faulx
Juifs lui amenerent en sa presence une femme
qu'ilz accusoient d'avoultire, si demanderent et
commanderent a Nostre Seigneur qu'il deïst que
on devoit faire de celle femme. Et Nostre Seigneur,
qui bien congnoissoit leurs mauvaises pensees
et leurs faulx courages, si leur respondi:
"Seigneurs, que trouvez vous en vostre loy"?
Et ilz dirent que ils trouvoient en leur loy que
Dieu avoit commandé que, se une femme estoit
prinse en adultere, que elle feust lapidee ou
mise en feu ardant".

"Or, Seigneurs", dist Jhesu Crist, "je entens
bien quel jugement vous voullez de ceste femme,
et bien voy que vous la voullez mettre a mort pour
son pechié. Et puis que ainsi est, je regarde qu'il
n'est mie droit que vous tous la lapidés ensemble,
mais cellui qui est sanz pechié y voist premierement".
Quant ceulx entendirent la parolle de
Dieu, si furent tous esbahis et regarderent l'un
l'autre, car nul n'ot tallent de la femme lapider,
car ils veoient bien que nul d'eulx n'estoit sanz
pechié; ainsi fut la femme quitte par la parolle
de Dieu. Et pour ce, seigneurs", dist Sother, "je
vous ai ceste parolle monstree, car nous devons a
Dieu prendre exemple. Et vous dy
que nul de vous ne doit ces damoiselles condempner,
se il n'est tel comme Dieu devisa. Or regardez
lequel c'est de vous tous".Aprés ces parolles,
l'un des .VII. sages qui ot non Crassus se
leva. Cellui avoit d'usage de donner bon conseil
a tous:"Or escoutez, sire", dist il a l'empereur,
"et sachiez que je vous donneray bon conseil, le
meilleur que je pourray ne savray. Je vous dy en
oyant de tous que sans grant maltalent ce jugement
ne pourra finer, se vous ne faictes cy venir
Geffroy le potier, car il savra trop bien determiner
de ce jugement, et trop mielx que nul qui
soit en ceste place".Je vous avoie dist devant
que Gieffroy fut banni de Romme pour l'occasion
d'Aigres, mais a la prïere et requeste que les
bonnes gens du païs firent a l'empereur que tout
lui fut pardonnez, il fut cerchié et quiz tant que
il fut trouvé. Et ce firent les gens de Romme pour
le bon conseil que ilz trouvoient en lui, pour
quoy Crassus le ramentut et l'empereur le manda.
Et il y vint moult apertement, en tel habit
comme il estoit a faire ses pos, si que tous
ceulx qui la estoient, le regardoient a merveilles
pour le meschant et paillart atour de lui. Et
cuidoient aucuns, qui ne le congnoissoient, que jamaiz
un tel homme ne sceüst un bon conseil
donner ne conseillier autrui; et en y ot moult
qui avoient grant melencollie pour quoy on
l'avoit mandé pour faire un tel jugement.

Lors que Geffroy fu venuz, on lui dist et
declera l'en les parolles que Marcus avoit dictes,
et ainsi comme les demoiselles estoient encoulpees.
Et puis lui dist l'empereur:"Geffroy, il te
convient faire jugement selon ce que tu as entendu
et oÿ.-- Ha! sire, pour Dieu", ce dist Gieffroy,
"ce seroit villenie se ceste besoingne estoit mise
sur moy, tant qu'il y ait ceans si grant planté de
sages gens comme il y a".Adonc respondi le
roy par grant despit:"Je le vueil ainsi, et
vous commant sur l'oeil de la teste que plus n'y
mettez nul contredit".Adonc respondi Gieffroy:
"Sire, je feray toute vostre voulenté, car droit
est; mais je vous prie tout avant que vous me
faciez cy venir tous ceulx par qui ceste chose est
esmeüe, car autrement je n'en puis faire bon jugement.
-- Par ma foy", dist l'empereur, "se ilz
n'y sont, je vous promet que je les y feray venir.
-- Sire", dist Geffroy, "ils n'y sont
pas tous, car au moins n'y est pas la vielle qui la
nouvelle apporta premierement, si vouldroie bien
qu'elle feust venue".Lors commanda l'empereur
que on l'enmenast; et, lors qu'elle y fut venue,
elle ot si grant paour que tous les membres lui
trembloient:"Sire", dist Geffroy a l'empereur,
"je vous prie que vous commandez a chascun
qu'il me die verité selon ce que je leur demanderay.
-- Par ma foy", dist le roy, "c'est bien raison
par quoy je commande a tous, sur leurs vies a
perdre, que ilz vous recongnoissent et dïent toute
la verité de tout ce qui a ceste besoingne touche.
-- Sire", dist Gieffroy, "je vueil dont premierement
de vous savoir qui ce fut qui Milie encoulpa
de ceste villenie et de ce diffame.-- Se Dieu me
vueille aidier, ce feust Marcus, l'un des sept
sages, que vous voiez devant vous.-- Certes,
sire", dist Gieffroy, "c'est bon garant se il recongnoist
ce que vous dictes.-- Sire Gieffroy",
ce dist Marchus, "voirement lui ay je dit, car
pour nullui ne le denÿeroie.-- Sire", dist Gieffroy,
"dont vous convient il dire de qui vous le
sceüstes, se vous en voullez estre creüz. Si vous
prie que vous me disiez qui ceste chose vous a
fait entendant de la fille de l'empereur.-- Beaux
amiz", dist Marcus, "je le vous diray. Je vous
jure sur sains que ceste vielle, qui orains fut mandee,
le me dist et encusa, et ne m'en donnoie de
garde.-- Sire", dist Gieffroy, "bien en devez
estre quitte, maiz qu'elle le vueille recongnoistre.
Or ça, dame vielle", dist Gieffroy le potier, "si
nous dictes apertement se vous avez veü la villenie
et ce dont vous avez cette damoiselle encoulpee
et accusee.-- Ha! mercy", dist la
vielle, "je ne puis nÿer que je ne le deïsse.--
Et comment savez vous", dist Gieffroy, "que Milie
a faitceloultrage que vous lui avez miz sus?
Car il vous convient trouver vostre garant et dire
se vous veïstes le fait ou non; si vous en delivrez
hastivement".

"Certes", dist la vielle, "je vous en diray
la verité, que oncques en ma vie je ne viz en la
damoiselle fors que bien, maiz sanz faille je lui oÿ
dire quanques j'ay dit et recordé a Marcus.-- Par
ma foy", ce dist Gieffroy, "s'elle vous dist son
secret, mauvaisement l'avez cellee; et nonpourquant,
s'elle advoue ce que vous dictes, on vous
pourra bien deporter du blasme".Dont Giefroy
le potier mist a raison Milie, qui moult estoit en
grant effroy et en grant paour:"Or dictes,
damoiselle, et me congnoissiez se oncques a ceste
femme vous deïstes les parolles dont vous estes
accusee et que on vous met sus.--
Sire", dist Milie, "oncques je ne lui diz chose par
quoy je doye recevoir blasme ne ennuy. Et se ainsi
est que on ne m'en vueille croire, Dieu de Paradiz
qui est lassus scet tout; si lui prie qu'il me
vueille aidier et secourir a ce besoing.-- Sire
empereur", dist Gieffroy, "or est la verité de ceste
chose a chief venue, car vous tous vous accordez
bien ensemble, fors ceste vielle qui ne treuve mie
garant de ce qu'elle a donné a entendre, car ce
qu'elle dit que Milie lui a dit et revellé, Millie
lui denye, et il n'est mie raison que ceste vielle
soit creüe de ceste chose de sa parolle seulement,
sanz autre probation. Si fist grant oultrage,
quant elle telle parole porta en avant sanz nulle
suite, pour quoy je diz par jugement que elle en
doit mort recevoir, et les deux damoiselles s'en doivent
aler quittes et delivres. Et sachiez que je
ne saroie autre chose juger ne dire".

Adonc s'escrïerent tous communement, petis
et grans, que le jugement estoit bon et loial, et
pour ce les damoiselles furent delivres, qui
moult grant joie orent de leur delivrance. Et la
vielle, que Dieu maudie, fut bannie de Romme,
car elle estoit du linage a la marrastre Berinus,
et pour ce ne la volt mie le roy mettre a mort.
Et par ce compte pouez vous entendre que qui
malice chace, malice lui vient. Et atant je vous
laisseray de ce ester; si vous compteray d'Aigres
et de son compaignon Orchas, qui tant bien aidierent
a la duchesse a sa guerre maintenir que le
conte n'osoit mais entrer en sa terre ne lui guerroier,
fors que tant qu'il lui avoit mandé que
tout quitte et en paix il lui laissera sa terre et
son païs, si elle puet trouver si hardi chevalier qui
contre lui ose combatre corps a corps, par telle
maniere que, se le conte vient au dessus de la
bataille, il sera sire et duc de la terre, et, se le
chevalier le puet conquerir, jamaiz il ne la guerroyera,
ains lui laissera tout son pays en pais et
quitte, sanz jamais y mettre aucun debat.

Que vous feroie lonc compte? Tout
en la maniere que je vous ay devisé, la dame
creanta et promist la bataille, et fut mise la journee
au lendemain de la Saint Jehan. Et sur ce
elle manda tous ses barons et ses chevaliers de la
duchié qu'ilz feussent a Dijon le jour de Saint
Jehan Baptiste. Et quant ce vint au jour que la
bataille deüst estre le landemain, la
duchesse tint court, et y furent assemblez tous les
barons du païs. Et ainsi comme sur le point de
disner, Aigres et Orchas son compaignon vindrent
a court richement vestuz et ordenez de nouvelles
robes. Et lorsque la duchesse choisi Aigres de
Romme, tout le sanc lui fremy et mua coullour,
car elle l'aimoit sur tous les hommes du monde,
pour la prouesce qu'elle avoit veüe en lui et pour
le bien qu'elle en avoit oÿ recorder. Mais Aigres,
qui estoit enlacié d'autre amour, ne se donnoit de
ce garde. Moult furent regardez les deux chevaliers
de toutes pars pour le renom de leur
prouesce; et quant vint aprés disner, la dame,
qui estoit sage et bien aprise, entreprist la
parolle et dist:"Beaux seigneurs, je me plaings
a vous tous du conte de Savoie, qui moult d'oultrages
m'a faiz et de despis par plusieurs foiz,
et si m'en avez assez petit aidié et secouru, vous
qui voz fiefz tenez de moy. Maiz oncques maiz je
n'oz mestier d'aïde que aujourd'hui, et on dist
que au grant besoing voit on l'ami. Or verray
lequel de vous me sera amiz a ceste besoingne,
car vous savez et avez bien entendu que demain
a matin je doy avoir jour de bataille d'un seul chevalier
a l'encontre du conte par telle maniere
que, se Dieu ottroie la victoire a cellui qui pour
moi se combatra, la guerre sera finee et demourrons
en ce païs bien et en paix. Et se Fortune
donne que nostre chevalier soit veinqus, il convendra
que je rende ce chastel au conte et qu'il
soit seigneur dessur nous. Et pour ce je vous
prie pour Dieu et pour vostre honnour que l'un de
vous se garnisse et arme pour nous deffendre et
garder, car moult grant pris y acquerra cellui a
qui Dieu donnera l'amour et le pris de la
bataille".

Ainsi la dame leur admonnestoit moult
doulcement afin que l'un d'eulx voulsist prendre
et accepter le champ. Mais oncques n'y ot cellui
de tous ses hommes qui nul mot lui respondist
ne qui se voulsist presenter de lui aidier a celle
journee, et furent tous mus et esbahis. Et quant
Aigres vist et aperçut la lascheté de tous les gens
de la duchesse, si fust tous esbahiz pour leur
mauvaistié, si dist a Orchas son compaignon:
"Beaux doulx compaings, s'il vous plaist, je feray
ceste bataille par vostre congié, car je avroie
trop grant honte se ceste dame perdoit sa terre
par deffault de chevalier.-- Par ma foy", dist
Orchas, "ou vous la ferez ou je la feray, car pour
autre chose ne venismes en ce païs fors pour
aquerir loz et pris".

Andementiers que Aigres
parloit a son compaignon Orchas, la dame estoit
triste et esbahie pour ce qu'elle veoit que tous
ses hommes lui failloient a son greigneur besoing.
Et pour ceste cause elle estoit si courrouciee et
avoit si tres grant angoisse en son cuer que elle
plouroit moult tendrement. Et quant Aigres vist
et aperçut que la dame estoit en telle angoisse,
si fut plus engrant que devant de faire la bataille,
et sailly en piez et vint devant la duchesse et lui
dist:"Dame, je vous prie et requier, de quanques
je puis, que vous m'ottroiez le don de ceste bataille,
et je vous en savray grant gré. Et bien apartient,
dame, que je l'aye, puis que je l'ay premierement
demandee.-- Ha! sire", dist la dame, " Vc mercis
de ce que vous l'avez requise; et puis que ainsi
est, je la vous ottroye bonnement, si pry a Dieu
que de vous me face joyant et il vous doint
force de moy deffendre contre le conte".Et
a ce mot la dame le revesti par un gant de faire
la bataille, et Aigres le reçut a moult grant
joie, pour quoy il fut cellui jour prisié et honnoré.
Et atant il s'en vint en son hostel et fut
convoiez de maint chevalier qui tous estoient
joyans de ce qu'ilz estoient delivrez et deschargiez
de combatre contre le conte.

Celle journee passa et, quant ce vint le
lendemain, Aigres ne fut mie peresceux de lui
lever, ains se leva matin et puis s'en ala au
moustier. Et lors que la messe fut chantee, il s'en
revint a l'ostel ou il n'ot gaires demouré quant
un messagier vint a lui, qui lui compta et dist que
le conte estoit ja venus et arrivé ou champ, armé
de toutes armes, et a requise la bataille, ou que on
lui delivre la terre toute quitte. Et lors que Aigres
entendi le message, il demanda ses armes, si
se arma et puis monta sur son cheval et vint
celle part ou le conte l'attendoit. Et sachiez que
tous ceulx du chastel le convoierent, et Orchas son
compaignon ne se mist mie en oubli, ains le semonnoit
tousjours de bien faire. Et quant la duchesse,
qui estoit montee aux fenestres de son chastel,
vist que Aigres estoit venus en la pree pour
combatre contre son adversaire, si lui mist Amours
au devant le grant peril ou il estoit; adonc elle
ot telle angoisse que par un pou qu'elle ne se
pasma, et se mist en oroisons pour
son chevalier. Et tantost que le conte aperçut et
vist Aigres ou champ, si vint a l'encontre de
lui et lui dist:"Chevalier, qui es tu et que
quiers? Or le me diz tost sanz celler".

"Sire", dist Aigres, "ne veez vous pas
bien que je suis un chevalier tout armez? Folie
faictes du demander; et sachiez que la duchesse
de ce chastel m'a cy envoyé contre vous pour son
droit garder et, se Dieu plaist, j'en feray tant qu'elle
m'en sara bon gré.-- Par ma foy, chevalier", dist
le conte, "il m'est aviz que tu es plain de prouesce
et de hardement, si est grant dommage se je te
occiz. Et pour ytant je te conseilleray en bonne
foy: je loz que tu voises a ta folle dame et
lui diz de par moy que elle se mette en ma
mercy, et je te feray telle bonté que tu avras
trefves jusques au revenir. Or me croy, si feras
que sages, car pechié sera se je t'occiz.-- Sire",
dist Aigres en soubzriant, "vous me dictes grant
courtoisie, mais je ne vous en sçay gré, car je y
conquerroie moult grant blasme en ce faisant.
Mais se vous voullez faire que courtois et que bien
avisez, je loëroie que vous rendissiez a la dame
tout le dommage et tout ce que vous lui avez
tollu sanz desserte; et se vous le faites ainsi, vous
demourrez d'accort a moy et serons bons amis;
et, se ce non, il n'y puet avoir nulle paix, ains vous
deffy et, se vous m'occïez, je vous claime quitte
du pechié.-- Beaux amiz, bien voy que tu n'es
pas sage quant tu mon conseil ne veulx croire,
ains es fol et oultrecuidié, et pour ytant te deffye".
Et sur ce chascun print terre, et brocherent
chevaulx des esperons l'un contre l'autre,
quanques chevaulx les pouoient porter; et a
l'assembler, chascun reçut un grant coup de lance,
tellement qu'elles vollerent en pieces. Adonc
chascun reprint son tour et tira chascun son
espee nue en grant voulenté d'eulx deffendre. Mais
le conte s'adevança de ferir Aigres et lui donna
un si grant coup que une grant piece lui abati
de son escu et plusieurs mailles de son haubert
lui desrompy; et ala le coup en estordant,
car autrement eüst esté Aigres durement blesciez.
Adonc lui dist le conte:"Il me semble, vassal,
que vostre escu est empirié et vostre haubert
mesmes, et bien sachiez que vous avriez bien mestier
d'unes nouvelles armeüres".

"Sire", dist Aigres, "pour
ce, se mon escu est despecié, ne suis je mie vainqus,
ains avrez sentu le trenchant de ma bonne
espee".A ce mot lui getta un coup si grant
et si merveilleux que le heaume estincella, et lui
abati tout jus la destre oreille de la teste. Quant
le conte vist qu'il fut mehaingnez, si fut moult
courrouciez et lui doubla son maltallent. Dont
print son espee sanz plus dire et fery Aigres
de si grant vertu que tout le chief lui estourdi,
ne il ne sçot en quel point il fut. Et a ce coup,
le conte l'empaignit de telle force que Aigres
cheÿ du cheval tout estourdis, et Moreau s'en foÿ
droit a la porte du chastel. Et quant Orchas et les
autres barons virent le meschief, si furent a moult
grant angoisse et en demenerent moult grant duel,
et sur tous les autres la duchesse fut en grant
destresce et se plaingnoit et plouroit en disant:
"Lasse! comme est ce grant dommage de ce
chevalier qui sans raison recevra huy mort pour
moy. Certes, il m'est plus de lui que de tout le
dommage que je doy avoir. Helas! que ma joie
m'a petit duré, que je esperoie a avoir en sa compagnie".
Ainsi la dame se dementoit pour
son champion. Et quant Aigres se senti a terre,
si sailly sus moult vistement et s'en vint au conte
par merveilleux aïr et lui dist:"Sire, pour ce,
se je suis cheüz, ne suis je mie mors ne prins,
mais vous deffie tout de nouvel".Lors passa
avant et lui donna un si grant coup que l'escu
lui fendi en deux moitiez et descendi le coup
sur le col du cheval, si que il lui trencha tous
jus, dont le cheval cheÿ mors. Et le conte volla
enmi le champ tout estourdi, mais il sailly sur
piez en pou d'eure, l'espee en sa main.

Lors furent les deux chevaliers a pié
tous egalment, lesquelx avoient moult grant haïne
l'un vers l'autre; pour quoy, sanz plus menacier,
ilz s'entreferirent moult fellonnessement, et tant
ferirent de horions et de coups que de leurs mailles
de leurs haubers ilz firent voller maintes a
terre, par quoy leurs hanches et leurs costez
furent prez que tous descouvers. Longuement se
combatirent les deux vassaulx, qui moult estoient
fiers et de grant courage, ne l'un ne vouloit plain
pié fouir pour l'autre; si estoient ilz moult durement
navrez et adommagiez ne nul d'eulx deux
n'avoit pas la moitié de ses armeüres, tant que,
en la fin, Aigres jetta un coup au conte
en travers, si lui coupa deux de ses costes.
Et quant il senti que le coup ala au roit, si bouta
avant et lui baigna l'espee dedens le corps,
dont fut si attaint que de lui plaindre n'ot pouoir,
ains cheÿ a terre comme cellui qui estoit ferus
a mort. Et Aigres, qui ne se donnoit garde que le
comte feust si durement navrez, si lui dist:
"Ha! vassal, maintenant vous convient il la duchesse
quitte clamer de son heritage, ou vous
avrez courte duree".Mais pour chose que Aigres
deïst, le conte ne lui sonna mot, car l'ame en estoit
ja partie. Et Aigres, qui cuidoit qu'il ne feust pas
mort, lui bouta son espee parmi le corps, puis
l'essuya et la mist dedens le fourrel. Et atant
il s'en cuida retourner a pié, quant les hommes
du conte qui estoient dedens le bois embuschiez,
coururent aprés lui, car moult avoient grant duel
de leur seigneur qu'il avoit occiz, et croy qu'ilz
l'eüssent rataint et retenu, quant Orchas son
compaignon, qui bien avoit veü que on le chassoit,
lui amena Moreau son cheval. Si monta
sus moult viguereusement et puis brocherent tant
que ilz vindrent ou chastel ou Aigres fut receü
a moult grant joie de la duchesse et de ses gens.
Et ceulx de dehors estoient dolens et courrouciez
pour leur seigneur que ilz trouverent mort;
adonc prindrent le corps de leur seigneur et
l'emporterent en sa terre, ou il fut moult plaint
et regreté. Et la il fut enfouy en grant honnour,
selon la haultesce de lui, et par ytant fut la guerre
finee.

Or dist le compte que, quant Aigres fut
revenus de la bataille qu'il a faite contre le conte,
tous ceulx du chastel firent feste et demenerent
joie pour sa victoire, ne nul ne vous pourroit dire
ne deviser le grant deduit ne le grant soulas que
on mena le jour et toute la nuit. Ainsi comme vous
avez oÿ, ot la duchesse quitte et en paix son païs,
de quoy elle fut moult joyeuse, si comme droit fu.
Mais d'autre part elle avoit une merveilleuse
guerre dont elle ne pouoit avoir secours ne aïde,
ne elle ne pouoit avoir repos ne de jour ne de nuit.
Et ce faisoit Amours, qui lui ramentevoit la
beauté et la proesce d'Aigres, et la mist en tel
point que bien lui fut adviz que jamaiz n'avroit
joie ne bien s'il ne venoit de lui.
Tant fut la dame atteinte et surprinse de bien
aimer qu'il n'est nul qui ne feust bien esbahis de
recorder les agais et les contenances de lui. Et
vous di que plusieurs fois elle en mist Aigres en
parolle couvertement. Mais il avoit autre part
si son cuer fichié qu'il n'y pouoit entendre, tant
que en la fin elle s'enhardi et lui dist tout clerement
que elle mouroit pour l'amour de lui et que,
s'il ne l'aimoit, elle se occieroit. Et quant vist
et aperçut qu'elle estoit en tel ploy, si fut tout
esbahi et en ot pitié. Mais nonpourquant il ne se
volt mie emploier a faire la voulenté de la dame,
ains se defendi de l'autre amour dont il estoit
enlacié. Et pour la dame mielz apaisier, il lui
descouvry et dist toute l'amour qui estoit entre
lui et Milie la fille de l'empereur de Romme,
et bien dist que pour nul avoir il ne pourroit
ailleurs entendre, si fermement y estoit mis.

Quant la duchesse vist et aperçut que
pour nulle requeste ne pour prïere elle ne pourroit
accomplir sa voulenté d'Aigres, si fut en moult
mauvaiz point, car pour ce elle ne le laissa point
a bien amer, mais plus et plus fut en ardour, tant
que elle regarda que nullement elle n'en pourroit
faire sa voulenté, se ce n'estoit par art de sorcerie,
que autrement elle ne le pourroit decevoir ne attraire.
Lors pourchaça tant et quist que elle
s'acointa d'une vielle qui moult estoit malicieuse
sorciere. La duchesse lui donna tant et promist
que la malle vielle lui fist une telle sorcerie, par
quoy Aigres fut si enchantez que par force il
lui convint amer la dame si merveilleusement
qu'il ne pouoit plus, et se offry a faire tout ce
qu'elle savroit dire ne deviser, et le mena la dame
a ce qu'il geüst avec lui charnelment.

Si poez entendre que femme est trop
hardie chose et qu'elle fait ce que nulx autres
n'oseroient entreprendre, et pour ce dist on que
"femme a trop plus un art que le deable".Et bien
y parut a la duchesse qui tant a quis et engigné,
que Aigres fut si surprins de son amour qu'il mist
du tout en oubly l'amour de la fille de l'empereur
de Romme, ne il ne pouoit escondire chose que la
duchesse voulsist prïer ne commander, et en faisoit
la dame toute sa voulenté. Et
ainsi elle ot la compaignie et le soulas d'Aigres
de Romme une grant piece de ce temps.

Or vous diray de Milie la fille de l'empereur,
qui estoit en grant paine et en grant torment
de faire savoir et enquerir ou Aigres estoit,
et le faisoit serchier par tous païs, car l'emperiere
son pere estoit mort, de quoy ceulx du païs
estoient moult desconfortez; et voulloient les gentilz
hommes de la terre marïer Milie pour avoir
seigneur qui gouvernast l'empire. Mais pour
chose qu'ilz lui sceüssent admonnester ne prïer, elle
ne s'i volt accorder ne consentir, ains se excusoit
sagement et les pourmenoit de jour en jour, en
esperance que Aigres deüst revenir et que elle
en oÿst nouvelles; et de ce elle estoit en grant
ennuy et torment comment il pourroit briefment
venir.

Or dist le compte que tout droit le jour
Saint Denis, a l'issue d'esté, Aigres entre lui et son
compaignon Orchas s'en alerent esbanoiant dehors
le chastel de Dijon, tant qu'il advint que
ilz virent venir vers eulx grant alleüre un messagier
moult travaillié. Et lorsquecellui que Fortune
menoit fut venu devant les barons, Aigres le salua
premierement et aprez lui dist:"Beaux
doulx amiz, se Dieu te vueille aidier, se tu scez
aucunes nouvelles, si les nous diz. Et si te requier
par amours que tu nous dïes dont tu viens, s'il
te plaist, et la ou tu vas.-- Par ma foy", dist le
messagier, "quant je meuz, je me parti de Romme
ou je laissay maint gentil chevalier et maint hault
baron dollens et courrouciez pour l'empereur
qui estoit nouvellement trespassez de cest siecle;
pour quoy ilz ont tenu et tiennent maint grant
parlement, car ilz veullent donner mary a Milie la
damoiselle de Romme, mais pour chose que ils
lui sachent dire, admonnester ne prïer, elle n'en
veult riens faire, car elle a donné son courage et
son amour a un chevalier qui n'est mie ou païs,
pour lequel j'ay ceste voie emprinse, mais je ne
le puis trouver, dont il me poise durement pour
vray".

Quant Aigres oÿ nommer le nom de
s'amie, si lui fremy toute la char, et dist lors au
messagier:"Frere, je te prie et requier en guerredon
et en service que tu me dïes le nom de
cellui que tu as si longuement quis.-- Sire",
dist le message, "sachiez qu'il a nom
Aigres, et si a un compaignon avecques lui, qui
Orchas est apellez. Pour Dieu, seigneurs, je vous
pry que vous me disiez se c'estes vous, car le
cuer me dist que vous estes ceulx que je quiers.
-- Certes", dist Aigres, "je te asseüre que nous
sommes ceulx que tu vas querant, et suis Aigres
apellez, et mon compaignon que cy voiz, a nom
Orchas".

Quant le messagier qui estoit sages et
avisez, ot certainement enquiz et entendu qu'il
avoit trouvé ce que il queroit, si ot grant joie
et puis bailla a Aigres unes lettres seellees de par
la fille de l'empereur. Et tantost que Aigres les
tint, il les ouvry et leut ce qu'il y avoit dedens
escript, si trouva en escript que s'amie lui mandoit
salut comme celle qui avoit eü moult a souffrir
pour lui. Aprés il vist que elle lui prioit
par fines amours que, celle lettre veüe, il ne
laissast en nulle maniere qu'il ne venist a Romme,
et lui affermoit en la lettre que, si tost comme il
seroit venu a Romme, elle le feroit empereur,
car l'empire lui estoit escheü; et pour la chose
fere plus creable, elle lui mandoit enseignes
telles qu'il recongnut bien. Et avecques tout ce,
la damoiselle lui fist mencion en la lettre de tout
son estat, et comment les barons la voulloient
marïer a force.

Aprés ce que Aigres ot la lettre leüe tout
a loisir, il fut tout esbahis et aperçut bien que
la duchesse l'avoit deceü, quant pour elle il avoit
mis en oubli la riens ou monde que plus aimoit.
Lors se commença a blasmer et a laidengier et
dist qu'il ne vouldroit pour nul avoir que Milie
le sceüst comment il s'estoit maintenu ne la
faulseté qu'il avoit faicte envers elle. Et d'autre
part il avoit grant joie de ce qu'il se recongnoissoit
et du mandement que s'amie lui avoit fait. Dont
mist le messagier a raison et lui commanda sur
l'oeil de sa teste a crever que, pour rien qui aviengne,
il ne face mencion a nullui de l'occasion de
sa venue, et le messagier lui promist que ja par
lui n'en seroit nouvelle. Sur ce ilz s'en repairierent
tous trois vers le chastel et s'en alerent a
l'ostel du bourgoiz, et firent aisier le messagier.
Et Aigres qui moult avoit changié son courage,
vint a la duchesse de Dijon et lui dist:"Dame,
j'ay esté cy une piece de temps. Or est ainsi que
les barons de mon païs m'ont envoié querir, par
quoy il m'en convient aler, si m'en yray a vostre
congié. Et vous mercy de quanques
je sçay et puis de l'onnour et de la courtoisie que
vous m'avez faite, et sachiez que, doresenavant, je
suis en vostre commandement et vueil estre vostre
chevalier, se vous avez mestier de moy".

Quant la dame entendi Aigres que elle
aimoit sur toute rien, et elle perçut que il se
voulloit departir de lui, elle ot si grant angoisse
en son cuer que de grant piece elle ne pot mot
respondre, ains se pasma de la destresce et, quant
elle pot parler, si lui crya mercy a jointes mains
en plourant, et lui pria pour Dieu qu'il eüst pitié
de lui:"Ha! chier sire, je suis morte et honnie
se ainsi vous departez de moy, car je n'avray
confort ne aïde de nullui, et telx m'assauldront
et feront villenie, qui maintenant ne s'osent
mouvoir ne rebeller.-- Dame", dist Aigres, "or
vous reconfortez, car grant folie seroit de duel
faire, quant il ne puet estre autrement, car, bien
sachiez, je mentiroie ma foy et perdroie mon païs,
se plus cy endroit demouroie, car il me convient
mon serement acquittier".Adont fut la dame
en si grant destresce que a pou que le cuer ne
lui creva, car pour chose qu'elle peüst faire ne
dire, elle ne le pot retenir et si lui presentoit toute
sa duchié, pour quoy elle demenoit tel doeil que
il ne fust si dur cuer qui n'en eüst grant pitié
en la regardant. Et Aigres mesmes ne se pouoit
tenir de plourer et moult lui grevoit la mesaise
qu'il veoit a la dame sentir.

Adont Aigres se traist prez de la duchesse
et lui dist:"Dame, Vc merciz des
biens que vous m'avez faiz".Dont l'acolla Aigres
moult doulcement et puis se departi de lui,
sanz plus attendre, et la dame demoura en tel
point que chascun qui la veoit cuidoit que elle
deüst mourir. Et Aigres qui son cuer avoit tourné
ailleurs, s'en vint a son hostel et, lors que la
nouvelle s'espandi parmi la ville, si furent tous
desconfortés et esbahiz de ce que Aigres s'en
devoit aler. Ainsi ilz passerent ce jour et toute la
nuit sanz faire joie ne revel; et quant ce vint la
matinee, Aigres se vesti et chauça, et Orchas et
Gallopin appareillerent leur oirre et paierent si
bien leur hoste qu'ilz lui laissierent trois tans
qu'ilz n'avoient despendu, car destriers, armes et
harnoiz et tout ce qu'ilz avoient gaignié, ilz donnerent
tout au bourgoiz, puis le commanderent
a Dieu. Atant ilz monterent sur leurs
chevaulx et se mirent a voie. Et sachiez que au
partir y ot mainte lerme ploree ne il n'ot grant
ne petit en toute la ville de Dijon qu'il ne feust
dollens et courrouciez de leur allee et qui ne
priast pour Aigres et pour sa compaignie.

Tant chevaucherent les barons par leurs
journees que ilz vindrent en la cité de Romme;
et quant Aigres vist la terre et le païs ou son
lignage fut nez, si lui souvint des grans ennuys et
des grans meschiez qu'il y avoit eüz et souffers,
lors ne se pot tenir de plorer et dist en plourant:
"Ha! sainte cité imperial, comme j'ay esté durement
fortunez depuis que premier te viz, car oncques
puis je n'oz fors que paine et travail, honte
et ennuy.-- Ha! sire", dist Orchas, "vous faictes
trop mal qui ainsi vous desconfortez, car ce n'est
mie maniere d'omme qui doye valloir que de
estre de telle contenance. Pour Dieu laissiez ce
duel et faites bon semblant, car j'ay espoir que
Fortune a fait son cours de vous guerroier et
grever".

"Beaux tres doulx compaings", ce dist
Aigres, "je vous mercye de quanques je puis et
sçay du bon conseil que j'ay en vous trouvé,
car vous m'avez tenu loyal convenant tant que nous
sommes cy revenus. Si m'ottroit Dieu par sa grace
que encores vous puisse desservir le debonnaire
service que vous m'avez fait.-- Certes, sire",
dist Orchas, "vous devez bien avoir esperance que
encores avrez vous greigneur pouoir que oncques
vous n'eüstes a nul jour, car je suis certain que
Milie la damoiselle de Romme qui vous aime
de bonne amour, vous prendra a mary et vous
fera seigneur de son empire, puis que l'empereur
est mort".Tout ainsi s'en aloient les deux barons
devisant, ainçoiz qu'ilz entrassent en la cité de
Romme; et avant que ilz y entrassent, ilz envoierent
Gallopin et le messagier devant, qui porterent
les nouvelles en la cité de la venue d'Aigres
et d'Orchas. Et quant Cleopatras entendi que
son filz venoit, si ot telle joie que a paine le
vous saroie deviser. Et Rommaine aussi si avoit
bien aussi grant joie pour la venue son frere
et son ami. Mais quant Milie en sçot la nouvelle,
sur tous les autres elle fut en leesce et en joie,
si que a paine elle se pot tenir et aler contre lui,
pour le grant desir qu'elle avoit de le veoir, car
Amour l'en semonnoit, maiz honte des gens l'en
fist tenir.

Adont exploitterent tant les
deux barons que ilz vindrent en l'ostel de Cleopatras
et descendirent de leurs chevaulx, et Romaine
et la dame si vindrent a l'encontre des
chevaliers moult lieement, et leur getterent les
bras au col, et moult firent grant joie de leur
venue, et parlerent ensemble de leurs affaires tant
qu'il fut temps de souper. Dont furent les tables
mises et la viande apareillee, si mengierent assez
et a loisir et furent toute la nuit en joie et en
revel, maiz Milie la fille de l'empereur fut
toute la nuit en grief pensee pour Aigres son ami,
car souventesfoiz Amours l'amonnestoit de aler
a lui, maiz paour d'avoir blasme la faisoit demourer,
quant elle se ravisoit, et n'y osoit
aler.

En tel effroy fut la pucelle toute la nuit,
pour la venue de son ami, et le landemain, si tost
comme elle pot le jour apercevoir, sanz arrester,
elle s'en ala parler au pape et lui dist en confession
toute sa pensee, sanz lui rien celler, et lui
compta comment et en quelle maniere elle aimoit
Aigres de Romme et aussi comme elle l'avoit
mandé pour estre empereur. Et bien lui dist et
afferma que, pour chose, qui peüst avenir, elle
n'avra ja autre mary, car elle l'aime tant parfaictement
que sanz lui elle ne pourroit vivre ne durer.
Quant le pape ot oÿ et entendu la voulenté et le
courage de la pucelle, si lui respondi debonnairement,
comme sages et avisez:"Ma belle fille, or
ne t'esmaie, car puis que ainsi est que vous l'aimez,
je vous promet loiaument que vous l'avrez a
mary, maiz sagement y fauldra ouvrer, car ce
mariage ne puet estre fait sanz le congié des
barons. Si vous loe que vous les faciez tous
mander, par quoy ilz soient cy a un jour. Et
quant ilz seront tous venus a la court, nous leur
ferons fiancier et jurer que cellui que vous
vouldrez prendre et eslire a mary et a seigneur,
que ja ne le contrediront, ains lui feront tous
feauté et hommage; et ainsi, ma belle fille, je
vous conseille en bonne foy que vous le faciez.
-- Sire", ce dist la damoiselle Milie, "et je
l'ottroy".

Atant elle prinst congié du pape qui
lui donna sa beneïçon, et sur ce elle fist tout et
si bien apareilla son affaire que, dedens les .VIII. 
jours, tous les haulx barons de sa terre furent
assemblez en la cité de Romme, et endementiers
Milie avoit mandé a Aigres son ami, tout secrettement,
comment elle avoit exploitié, car elle ne
l'osoit mander ne parler a lui, pour
ce que on ne se aperceüst de son affaire. Maiz elle
lui avoit mandé par lettres qu'il venist a court
a la journee que les barons seroient assemblez et
qu'il se mist en si noble atour comme empereur
pourroit estre; et bien lui fist assavoir que nul
ne savoit de leurs secrez fors que le pape et
Romaine tant seulement. Quant ce vint au jour
que le terme fut devisez, les barons se assemblerent
a court et si y furent les .VII. sages de
Romme et le pape et son conseil. Et bien sachiez
que adonc Aigres ne se mist mie en oubly,
ains y vint moult richement vestus d'un riche
samit a maniere de gentil homme, et bien monstroit
a sa contenance et a sa chiere qu'il estoit
homme de grant pouoir et de grant noblesce, pour
quoy il fut adoncques moult regardez de tous
les barons de la cour. Et Orchas son compaignon
estoit tousjours avecques lui, et Milie la damoiselle
qui Aigres aimoit sur tous les hommes
du monde, si estoit assise en hault sur un faulxdestueil
aux piez du pape, moult richement
vestue et apareillee en maniere d'empereeiz.

Lors que la court fut assemblee et que
chascun ot pris son lieu, le pape parla premierement
et dist moult debonnairement, en oyant de
tous:"Seigneurs gentilz barons, vous savez bien
que l'empereur de Romme qui estoit homme de
grant pouoir est alez de vie a trespassement, et
ne lui est demouré plus d'enfant que Milie sa
fille, que veez cy en present. Si appartendroit bien,
se me semble, qu'elle print aucun seigneur qui
gouvernast l'empire, car elle est bien en point.
Si loeroie qu'elle en esleüst un cy endroit par
devant vous, et que chascun se consenteïst a son
elleccion, quel que elle le voulsist prendre, povre
ou riche, car mielx vauldroit qu'il feust a sa
plaisance qu'elle en prenist un qui feust contre
son cuer. Si vous commande en vertu d'obedïence
que vous faciez roy et empereur cellui que elle
vouldra prendre et eslire a seigneur".

Adonc respondi chascun tout communement
que bien le vouloient ainsi, et dirent qu'il
estoit bien raison qu'il en feust a sa voulenté. Lors
print le pape la foy et serement de tous les
barons, et quant ce fu fait, il apella la damoiselle
et lui commanda debonnerement qu'elle en deïst
sa voulenté et que pour nul homme ne le laissast:
"Ha! chier pere", dist la damoiselle, "je vueil
du tout obeïr a vostre commandement, car droit est,
maiz il me semble, sire, que j'ay esté encores pou
sans seigneur depuis que l'empereur mon pere
est trespassé. Si me pourroie encores
bien souffrir de prendre mary, se vostre voulenté
y estoit, et quant aores m'en vouldroie bien deporter,
se ce ne feust seulement que je craing
le peril que noise ou guerre n'en sourde en ceste
terre par deffault de seigneur. Et puis qu'ainsi est
qu'il plaist a vous tous que je le face, je vous
diray une chose que mon pere me commanda,
ainçoiz qu'il alast de vie a trespassement, et me
chastia moult doulcement et me dist que, pour
nulle planté d'avoir ne de richesce, je ne prenisse
mary, car mauvaise convoitise a mainte dame
mise a honte. Et pour ce il me dist et pria
que je regardasse au sens, au maintien et a la
proësse de cellui que je vouldroie prendre, car
tant comme l'omme vault, tant vault sa terre. Et
pour ytant j'en vueil un eslire qui ait hardement
et savoir, se on me veult faire guerre et que il
ait vigueur de moy deffendre, ne il ne m'en
chault se il n'a richesse, car j'ay assez tresor
et richesses et grant terre pour moy et lui
gouverner, par quoy je vueil que vous sachiez que,
se je n'ay Aigres a seigneur, que vous voiez cy
en present, jamaiz n'avray autre ou je puisse,
car pour prouesce ne pour sens, ne saroie meilleur
prendre. Et avecques ce il est filz de roy et de
roÿne, maiz par pechié et par envie ilz en furent
desheritez et exilliez, et ainsi comme maint gentil
homme autre sont. Si vous prie, seigneurs, et
requier, si chier que vous aimez ma paix et
mon honnour, que vous tous vous veuilliez consentir
a lui comme a vostre seigneur".

Quant les haulx barons entendirent la
raison de la damoiselle, si en y ot aucuns qui la
tindrent pour folle et pour non sachant, et les
autres si l'en gracïerent moult et la tindrent
pour sage; et le pape mesmes dist devant tous
que il lui venoit de bonne nature, quant en telle
maniere elle y avoit regardé. Lors print le pape
Milie par la main, voiant tous ceulx qui la estoient
ou palaiz, et la donna a Aigres a femme et a
espouse, et il la print et reçut moult lieement, et
s'i consentirent tous les barons, qui sanz demourance
lui firent feauté et hommage, par le commandement
du pape qui moult ot grant joie
de l'assemblee. Dont furent, sanz plus attendre,
menez au moustier et le pape mesmes chanta la
messe et mist a Aigres la couronne ou chief a
l'usage du païs, telle comme l'empereur de
Romme devoit avoir; et aprez la messe le pape
donna au peuple sa beneïcon. Et ne pourroie ne
saroie dire ne deviser la .Xme. partie
de la feste et du soulaz qui y furent fais ce jour
et toute la sepmaine aprez; et fut toute la cité
encourtinee et tendue de coustes pointes, de
draps d'or et de plusieurs autres paremens.
De leur boire ne leur menger ne vous vueil
je point deviser, fors que tous ceulx qui y vouldrent
entrer en orent assez a planté, car onques
porte n'y fut close ne huis gardé. Et quant ce
vint aprés disner, les chevaliers et les bachellers
monterent sur leurs chevaulx, joliement parez,
et prenoientt lances et escus, si aloient bouhourdant
parmi les rues; et vous diz que tous
autres manieres d'esbatemens que on pourroit
deviser y furent faiz. Et quant ce vint la nuit que
Aigres et Milie furent couchiez ensemble, ilz restorerent
grant partie de ce qu'ilz avoient esté
esloingnez si longuement l'un de l'autre. Et lors
qu'il fut adjourné, Aigres se leva et tous les
autres barons, et fist on joie et deduit de toutes
manieres d'instrumens, et dura la feste .VIII. 
jours tous entiers. Et quant ce vint au departir
de la feste, il n'y ot menestrel povre ne riche qui
ne feust bien paiez selon ce qu'il estoit, ou de
robes ou de deniers.

Tant fist Aigres l'emperiere nouvel qu'il
fut aimez et chier tenus de tous ses barons. Et
Cleopatras et Romaine avoient si tres grant joie
que je ne le vous saroie deviser. Et quant ce
vint au jour que la court deust departir, l'emperiere
de Romme fist assembler ses barons et leur
requist et pria en fine amistié que ilz lui voulsissent
aidier a vengier l'oultrage et la felonnie que
Logres fist a Berinus son pere, quant il enchassa
lui et Cleopatras par traïson hors du royaume
de Blandie, de quoy Ypamador, le filz Logres
est en possession et saisine, et en tient, tant
comme a present, la seigneurie. Et encores dist
l'empereur a sa gent que, se ilz lui vouloient faire
ceste bonté, que tous qui lui aideront a conquerir
le royaume, il leur donnera or, argent et autres
richesses, tant que le plus povre sera riche homme
a grant pouoir, et avecques ce ilz y acquerront
pris et honnour. Adonc respondirent les barons
tous communement que ilz avoient bonne voulenté
de lui aidier et qu'ilz estoient tous apareilliez de
mouvoir pour y aler, sans prendre plus lonc respit,
se il lui plaisoit.

Quant l'empereur oÿ ses
barons, si les en mercia moult debonnairement,
et tantost, sanz plus attendre, il fist apareiller
nefs riches et belles et les fist garnir de toutes
les choses qui y falloient; dont entra toute la
baronnie dedens. Mais il laissa Orchas son compaignon
avecques Milie sa femme, auquel il pria
qu'il la gardast en bonne foy, et il le fist certainement
comme preudons; et si demoura avecques
lui Romaine, qui moult aima sa compaignie.
Mais Aigres emmena avecques lui Cleopatras sa
mere, pour l'esperance que il avoit de la remettre
en son heritage du royaulme de Blandie; car il
avoit bien quarente mil hommes de bonnes gens
et si avoit avecques lui Gallopin son bon escuier,
qui l'avoit si loiaulment servy et aimé. Et en
ceste maniere, l'empereur et ses barons se departirent
et orent vent a voulenté et nagerent tant
par mer que, dedens un mois, ilz exploicterent
tant qu'ilz arriverent a Blandie. Adonc print l'empereur
deux messagiers et les envoia a cellui qui
la terre tenoit, et lui manda que, se il ne venoit
a mercy a lui, il lui feroit tant de deshonnour
comme traïtre et desservy, car bien lui souvenoit
de Logres qui avoit Berinus son pere desherité;
"et se ainsi est qu'il se vueille mettre a ma
voulenté, je avray de lui mercy ne ja n'y perdra
vie ne membre nul, se ainsi le veult faire".

Tout ce que l'emperiere commanda les
deux messages firent sanz detrïer, car ilz estoient
chevaliers preux et hardis, sages et bien enparlez.
Si s'en vindrent devant Ypamador le roy
qui tenoit Blandie, qui estoit moult effreé pour
la nouvelle qu'il avoit oÿe de ce que l'empereur
de Romme estoit arrivé en sa terre, en grant compaignie
de gens d'armes. Lors que les messages
furent venus en la presence de lui, l'un d'eulx
deux, qui le mielx savoit parler, compta et dist
son message tout mot a mot, et dist en ceste
maniere:"Roy, je ne vous salue pas, tant
comme a present, car vous avez tort envers monseigneur
l'empereur qui est venus en ce païs a
grant compaignie, et sa mere avecques lui, qui doit
estre dame de ce royaume. Si vous mande monseigneur
l'empereur que tout sanz guerre vous
vous veniez rendre et mettre en sa mercy, et
rendez a sa mere son heritage, ou autrement je
vous deffie de par lui. Et sachiez tout certainement
que, se il vous puet tenir ne prendre par
force, vous n'avrez nulle rençon ne
remede nul que il ne vous face mourir de villaine
et honteuse mort".

"Beaux seigneurs", dist Ypamador, "vous
me dictes grant villenie et me requerez grant
oultrage, car j'ay tenue ceste terre l'espace de
sept ans et plus, quicte et en paix, et la me donna
mon pere en heritage; si me semble moult grant
mesprison de ce que vous me dictes que vostre
seigneur me mande que je lui rende ceste terre.
Et nonpourquant je me conseilleray a ma gent
et puis vous respondray, car il ne m'appartient
mie que je face telle chose sanz le conseil de mes
hommes".

Lors manda le roy Ypamador de ses barons
ceulx qui lui estoient les plus prouchains, tant
comme il en pot avoir. Si leur compta en briefs
mos tout ce que l'empereur lui avoit mandé et
comment il estoit venus sur lui a grant ost, moult
efforceement. Quant Ypamador leur ot dit et
compté tout ce que les deux messagiers lui avoient
dist et compté de par l'empereur leur maistre,
sy leur dist:"Seigneurs, je vous prie et
requier, par la foy que vous me devez, que vous
me vueillez conseillier tellement que vostre honnour
et la moie y soit gardee".Adont furent
tous les barons espouentés pour la grant multitude
des gens que l'empereur avoit amenez, et n'y ot
cellui qui respondist un mot, fors un traïtre de
Blandie qui dist en audïence de tous:"Gentilz
sires, nous ne vous savons que conseillier fors que
tant que vous devez savoir que vous devez ceste
terre tenir, car elle vous vient de vostre ancestre,
si avez bien droit de le deffendre, si lo que vous
vous defendez viguereusement.-- Ha! traïtre", ce
dist Ypamador, "vous me voullez traïr semblablement
comme vous feïstes l'autre roy. Car, puis
que je voy que je n'ay mie pouoir de la guerre
maintenir, il me convient ce royaume rendre et
guerpir. Et bien voy que je ne pourroie contrester
a la force de l'empereur, tant comme a
present, car il est garni et apresté de combatre
et nous sommes tous despourveüz. Et ainçoiz que je
eüsse mes gens assemblés et garniz, nous avroit
l'empereur fait tel dommage que jamais ne seroit
restorez. Et bien sçay, se par aucune aventure
j'estoie pris, qu'il n'avroit nulle pitié de moi, et
pour ytant je n'y voi nul bon conseil sur ce qu'il
ne conviengne que je rende le royaume".

Lors se parti Ypamador de
ses gens, sanz plus dire, courrouciez et dollent,
et demenoit si orrible douleur que il ne fust nul
si dur cuer qui le veïst, qui n'en eüst pitié. Puis
s'en vint aux deux messagiers et leur dist:
"Beaux seigneurs, vous en yrez a vostre seigneur
et lui direz que je suis tous apareilliez de faire
tout son commandement et que je m'en yray mettre
en sa mercy".Sur ce les deux messagiers se
departirent du roy Ypadamor et s'en retournerent
a l'empereur et lui compterent tout ce que ilz
avoient trouvé au roi Ypamador. Et assez tost
aprés, le roy de Blandie entre lui et Gandelianne
sa femme, qui telle doulour demenoient que je ne
le vous saroie deviser, si s'en vindrent tout droit
au port ou l'empereur estoit arrivez et descendus.
Lors que Ypamador choisi l'empereur, il se
laissa cheoir a ses piez et lui cria mercy, et la
roÿne Gandelianne semblablement, qui faisoit
tel duel que a paines qu'elle ne se occioit, car,
voulsissent ou non, il convint que ilz se meïssent
a la voulenté de l'empereur. Et l'empereur si
leur dist en ceste maniere:"Ypamador, sachiez
que je vous doy moult haïr, car vous avez
ma mere desheritee des lonc temps, par quoy elle
a eü moult a souffrir. Mais puiz que vous vous
rendez a moy, je avray mercy de vous ne ja n'y
perdrez vie ne membre; mais aler vous convendra
hors du royaume de Blandie, tout ainsi que
Berinus mon pere s'en ala, quant il fut chaciez
par vostre pere. Et toute autelle bonté et semblable
je vous feray, comme vostre pere fist au
mien, car je vueil que vous en faites porter or
et argent tout a vostre voulenté, et puis vuidiez
ce royaume a tousjours maiz sans revenir".
Aprés ces parolles, Ypamador apareilla son oirre,
moult courrouciez, et s'en ala en la terre du pere
Gandelianne sa femme, atout son avoir, et la
demoura toute sa vie. Et quant ce fut fait, Aigres
delivra tout le royaume des traïtres qui y habitoient
et leur tolly fiefz et honnours et en revesti
tous les vaillans hommes de son païs. Et a
Cleopatras sa mere rendi son heritage et la
laissa en la contree atout grant planté de bonnes
gens de Rommenie qui depuis tindrent le
païs de Blandie bien et en paix.

Aprés ce Aigres print congié
a sa mere, moult tendrement plourant, et elle le
commanda a Dieu en tres grant destresce de cuer.
Atant l'emperere se parti atoute sa baronnie, fors
de ceulx que il laissa avecques sa mere. Puis
entrerent en mer et ne finerent de nagier, par
jour et par nuit, jusques ad ce que ilz arriverent
au port de Romme bien et en paix et a grant
joie. Adont vint Milie entre lui et Orchas a l'encontre
de l'empereur, qui firent moult grant joie
de sa venue. Puis lui demanderent nouvelles comment
ilz avoient exploitié, et Aigres leur compta
tout comment et en quelle maniere il avoit conquis
le païs de Blandie, sanz coup ferir, et comment
il en avoit mis en possession et saisine sa
mere, sanz nul debat.

Quant l'empereur fut venuz et arrivé
a Romme, il y sejourna un temps en grant leesce et
tindrent lui et Milie l'empire moult paisiblement,
car il n'y ot nul qui osast mouvoir ne commencer
guerre contre lui, car il estoit aimez et honnorez
de tous ses hommes et lui portoit chascun tres
grant honnour, loange, et reverence, tant que il
advint un jour que Orchas son compaignon, qui
moult l'aimoit, vint a lui et lui dist:"Sire,
vous savez bien que je vous ay servy longuement
cy et ailleurs, en bonne loiaulté. Et a pleü a
Nostre Seigneur, par sa grace, que vous estes
venus a tres haulte honnour et si ne sçay homme
grant ne petit qui vous puist ne ose grever doresnavant.
Si vueil prendre congié a vous, se il
vous plaist, car voulenté m'est venue d'aler ou
royaume de mon pere, car j'ay entendu qu'il est
trespassez et que Grandomes le roi de Blasque
veult par force ma mere desheriter du royaume
de Constantinoble, de quoy je doy estre roy et
seigneur, se Dieu me donnoit force et pouoir
de le requeurre contre mes ennemiz".

Quant l'empereur oÿ Orchas son compaignon,
si lui attendria le cuer et en ot grant pitié,
puis dist:"Si m'aïst Dieu, beaux doulx
compaignon et ami, or soiez asseür que vous ne
yrez pas sans moy. Mais tout ainsi que vous
m'avez aidié a mon grant besoing en bonne foy,
je vous aideray loyaument au vostre et feray tant
a l'aïde de Dieu et de mes gens que vous serez
en possession et saisine de l'empire
de Constantinople, par force ou par amours, mais
je vueil que tout avant vous plevissiez et fianciez
Romaine ma suer, et que me prometiez que vous
la prendrez a femme et a espouse, quant vous
averez vostre païs quitte et en paix.-- Chier
sire", dist Orchas, "cinq cens mercis de la
damoiselle que vous m'avez ottroiee, car plus riche
present ne me pourriez faire ne que je tant
aimasse. Et sachiez que, se j'estoie sire et roys
de tout le monde, si l'en feroie je dame et roÿne,
se il lui plaisoit. Et aprés, sire, je vous mercie, de
quanques je puis, de l'aïde et du secours que vous
m'avez offert et presenté par vostre humilité".
Sur ce la damoiselle fut mandee, si la fiança
Orchas en la presence de tous les barons de Romme
et lui promist et enconvenança que, si tost qu'il
avra son royaume et empire quitte et delivre,
il la prendra a femme et la fera empereÿs de
Constantinoble, se Dieu lui adresce son esperance.

Quant Orchas ot la damoiselle Romaine
plevie et fiancee, ainsi que vous avez oÿ, l'empereur
de Romme fist semondre et assembler ses
ostz. Et tantost qu'ilz furent venus et assemblez,
Aigres print la croix par le conseil du pape, et
par le congié de Milie l'empereÿs sa femme.
Et ce fist il pour doubte du pechié de son pere
qu'il avoit occiz, si que, pour ceste cause, il lui
vint en voulenté que, quant il avroit conquesté
la terre qui devoit estre a Orchas son compaignon,
il yroit au Saint Sepulcre en pelerinage,
pour faire satisfaction de son pechié. Quant ce fut
fait, l'empereur fist apareillier les nefs, tant et
de telles comme il lui failloit et convenoit pour
tant de gens comme il menoit avecques lui. Et
quant tout fu prest, il fist ses gens entrer es
nefs, puis print congié a Milie sa femme, qui
de ce fut moult courroucee et esplouree. Et
entrerent en sa nef lui, Orchas et Romaine
sa suer, et quant ilz orent bon vent, si nagerent
tant par nuit et par jour que ilz arriverent a une
journee prez de la cité de Constantinoble, qui
moult estoit cité de grant seigneurie. Et lors que
Orchas et les Rommains choisirent la cité ou ilz
tendoient a aler, si en orent moult grant joie, et
ainsi que ilz furent aprouchiez, Orchas dist a
l'empereur:"Sire, que vous semble de la cité
qui fut mon pere?-- Par ma foy", dist l'empereur,
"elle est belle et noble.-- Certes", dist
Orchas, "le cuer me dist que ma mere
est la dedens en prison et que Gramdomes a
saisi la cité, puis que mon pere est mort, de
quoy je doy avoir la seigneurie. Si m'en plaings
a Dieu et a vous.-- Se Dieu me vueille aidier,
compaings", dist Aigres, "moy et mes hommes
sommes du tout a vostre commandement. Si vous
loz en bonne foy que vous mandez a ce roy par
un message que il vous rende vostre terre,
ou, se ce non, il ne avra jamaiz un jour de paix.
-- Sire", dist Orchas, "grans mercis de ce conseil,
et pour Dieu envoiez y cellui qui vous plaira".

Lors commanda Aigres au seneschal de
l'ost qu'il voulsist faire ce message et cil ne
l'osa desdire, ains respondi que il le feroit moult
voulentiers. Sur ce l'empereur print port et descendi
a terre entre lui et ses gens; et le seneschal
ne volt plus demourer, ains monta sur un cheval
et s'en ala grant aleüre vers la cité et entra dedens
la porte sans destourbier, puis demanda a ceulx
qu'il encontra ou il pourroit trouver Gramdomes.
Assez trouva de gens qui lui enseignerent; adont
n'arresta le seneschal jusques a tant qu'il fut devant
le palais, et yllec descendi de dessus son
cheval et le bailla a garder a un varlet qu'il
trouva, puis s'en vint au portier et fist tant
qu'il le laissa entrer ens ou palaiz. Lors s'en vint
le seneschal devant le roy qui avoit devant lui
grant compaignie de chevaliers et dist ainsi:
"Sire roy, ce seigneur qui gouverne tout le
monde vous octroie joie et honnour, se ainsi est
que ma raison vous vueillez octroier, ou autrement
je ne le diz mie. Roy, l'emperiere de Romme
m'a cy envoié en message de par son compaignon
Orchas qui vous het de mortelle haïne, car ceste
terre fut a son pere et vous la tenez a tort et sanz
raison. Si vous mande l'empereur, qui en cest
païs est arrivez atout son effort, que vous a son
compaignon rendez sa terre et l'en laissiez joïr
et posseder paisiblement, car vous n'y avez nul
droit. Et se ce ne voullez faire, je vueil que vous
sachiez pour vray que, s'il vous puet prendre
par force nulle, il n'avra ja mercy de vous.
Et vous deffie maintenant de par lui".

Quant le roy Gramdome entendi le message,
si ot tel duel que par un pou qu'il ne
enraga, puis dist a ses chevaliers:"Or tost,
seigneurs, prenez moy ce glouton qui m'a cy laidengié
en la presence de vous, et gardez que il
ne s'en voise viz".Lors eüst esté le
messagier miz a mort sanz nul respit, quant deux
princes sages et avisez dirent au roy:"Sire, sachiez
que vous ferez grant honte et grant diffame
a vous mesmes, se vous au message faictes despit
ne villenie, car il dit bien ce que dire doit, puis
que ainsi lui est commandé, ne il n'affiert a nul
autre homme d'autrui message laidengier, ains
lui doit on laissier dire toute sa voulenté".Lors
fut le seneschal respitez de mort par le commandement
du roy, car il vist bien que a lui mal faire
il ne avroit point d'onnour, puis dist au messagier:
"Frere, tu t'en yras a ton seigneur et
lui diras de par moy qu'il a fait grant folie d'entrer
en ma terre, et bien vueil que il sache de par
moy que il ne nous tendra point cy dedens enserrez,
ains avra demain au matin la bataille, se il ne
s'en fuit.-- Sire", dist le message, "ce poise
moy quant autre chose ne voulez faire. Et puis
qu'ainsi est, je m'en yray et diray a monseigneur
l'empereur la responce que vous m'avez faicte".
Atant le seneschal s'en parti, sanz congié prendre,
et vint a son cheval, si y monta vistement et
se mist au retour grant alleüre, tant qu'il fust
revenus a l'ost qui fut assez prouchaine de la
cité. Lors que Orchas vist le seneschal, il vint
a lui et lui demanda que le roy Gramdomes avoit
respondu:"Sire", dist le messagier, "je vous
plevi que encores il n'a talent que la cité et la
terre rende a vous ne a autre, ains vous mande
que demain au matin vous avrez la bataille contre
lui, forte et crüelle.-- Sire seneschal", dist Orchas,
"je prie a Nostre Seigneur qu'il soit ainsi".
Lors commanda l'empereur a tendre trefz et
paveillons ou ilz reposerent toute la nuit; et furent
ceulx establis, qui l'ost deurent garder
de si a l'andemain que chascun se leva et garnit
son corps pour lui deffendre. Et l'empereur mesmes
et Orchas furent armez moult noblement.

Quant ilz se furent armez et apareilliez
pour combatre, ilz se mirent a voie pour aler
vers la cité et ordenerent leurs batailles. Et quant
ceulx de dedens entendirent la noise et le bruit,
si furent en pou d'eure garniz et aprestez. Et furent
bien .XLm. Griffon ou plus. Dont monterent
sur leurs destriers et yssirent dehors la cité en une
plaine. Et Gramdomes le roy si devisa .V. eschielles
de ses gens en pou d'eure. Aprés ce les
ostz vindrent l'un vers l'autre et, a l'encontrer,
s'entredonnerent merveilleux coups; et Orchas
si se desrenga tout premier et fist
tant d'armes celle journee qu'il n'est nul qui n'en
eüst grant merveille, car il le faisoit de grant
voulenté: il abatoit et occioit ces gloutons si
dru que nul ne l'osoit attendre. Longuement se
combattirent les Griffons contre les Rommains et
moult en y ot d'occiz d'une part et d'autre, mais
Orchas, Aigres et Gallopin abatoient tant de ces
Griffons que je n'en sçay le nombre, par quoy
Griffons furent en grant effroy, tant qu'il escheut
que Aigres perçut Gramdomes le roy, qui s'en
vouloit aler fuyant. Donc courut Aigres tant aprés
qu'il l'aconsieuvy et lui donna un tel coup de
l'espee sur le heaume que tout le pourfendi et
lui cassa la coiffe, si que le brant, qui soef tranchoit,
lui abati la destre oreille, et descendi le coup
par dessus l'espaulle du roy si merveilleusement
qu'il cheÿ a terre tous estonnez. Et quant Aigres
le vist a terre, il descendi isnelment de son destrier
et esma pour lui couper la teste, quant
Gramdomes lui pria mercy et lui dist:"Ha!
gentilz emperiere, aiez mercy et pitié de moy,
car vez cy mon espee que je te rens".Et quant
Aigres entendi le roy, si retira son coup et
reçut l'espee que il lui presenta, puis lui fist fiancier
prison. Et lors que les Griffons virent que
leur seingneur estoit pris, ilz s'enfouyrent tout
desconfis, sanz plus attendre, et cellui qui le mielz
pouoit fouir se mettoit au devant, ne il ne
attendoit per ne compaignon. Et sachiez que
ilz ne fuyoient pas vers la cité, ainz fuyoient,
tant que voie leur dura, jusques en leur païs; car
depuis que leur seigneur fut prins, ils n'orent
oncques puis esperance de eulx deffendre et pour
ce tournerent en fuite.

Lors Aigres et Orchas entrerent en la
cité de Constantinoble sanz contredit, et furent
receüz de ceulx dedens a grant joie. Adonc fut
miz Gramdomes en prison et la mere Orchas en
fut ostee, qui longuement y avoit esté en grant
destresce. Et quant la roÿne vist et recongnut
son filz, si ot si grant joie que a paine que le
cuer ne lui ouvry de la leesce, siques de grant
piece elle ne pot mot sonner. Et quant elle pot
parler:"Hemy! mon chier filz, l'eure soit
benoite quant tu m'as delivree du grant peril ou
le traïtre m'avoit mise".Et quant elle ot ce
dit, elle vint a l'empereur et le
mercia de quanques elle pot et sçot de l'aïde
et du secours qu'il avoit fait a son filz et a lui.
Ainsi que vous avez oÿ, fut la cité de Constantinoble
concquise. Et quant ce vint l'andemain, Orchas
espousa Romaine la suer de l'empereur de
Romme, au moustier Sainte Soffie, et furent couronnez
cellui jour a grant honnour plus que je ne
vous savroie deviser, ne il n'est nul qui vous sceüst
raconter ne dire la grant joie ne le deduit que on
y fist, car Orchas se mist en paine de tenir riche
court et planiere, pour la haultesse l'empereur
son seigneur. Et pour l'onnour et la reverence de
lui, il fist Gallopin son escuier chevalier, et pour
lui faire plus grant honnour, il fist plusieurs autres
chevaliers nouveaux avecques Gallopin. Et
quant ce vint au departir, Orchas paia si largement
les souldoiers de l'argent, que Gramdomes avoit
amassé, que chascun s'en loa. Et quant Aigres
ot sejourné huit jours avecques Orchas son
compaignon, il fist atourner et apareillier ses gens
et ses nefz bien garnir et se apresta pour faire
son pelerinage.

Quant tout fut garni et apresté, l'emperiere
de Romme print congié a Orchas et a sa
suer. A celle departie ot mainte lerme ploree et
grant duel demené. Et atant Aigres s'en entra
en mer et maint chevalier avecques lui, et l'emperiere
Orchas et Romaine sa femme demourerent
en grant honnour et en grant seigneurie et userent
leurs vies ensemble bien et en paix. Et Aigres de
Romme, lors qu'il fut entré en mer entre lui et ses
gens, ilz orent vent a voulenté si que en pou d'eure
ilz ne virent que ciel et mer, et exploicterent tant
les pellerins que ilz virent devant eulx la terre
de Surie, dont ilz furent liez et joyans. Et assez
tost aprés ilz vindrent a droit port, puis s'en yssirent
des nefs, rendans graces a Dieu de ce que
ilz estoient si sauvement venus en la Terre Sainte.
Lors qu'ilz furent descendus, Aigres et ses compaignons
si monterent sur leurs destriers et chevaucherent
tant qu'ilz vindrent en la cité d'Acre,
ou ilz furent receüz moult honnorablement, ainsi
que il appartenoit a empereur, et prinsdrent hostel
ou plus riche lieu de toute la cité. Et ceulx
d'Acre en orent moult grant joie de sa venue, car
ilz estoient enforciez de .XL. mille hommes
ou de plus, qui sejournerent en la ville
par l'espace de .XXVI. sepmaines. Et cependant
ilz firent mainte envahie aux Sarrazins, si que,
par leur proësse et par leur vasselage, ilz les
tindrent si court qu'ilz ne se osoient monstrer
ne yssir de leurs fermetez. Et quant l'empereur
ot bien fait son devoir en la Terre Saincte, il
s'en ala au Sepulchre ou il fist sa prïere et son
affliccion. Et quant il ot bien fait son pelerinage,
il ne voult plus en la terre sejourner,
ains fist appareiller son oirre pour retourner en
son païs, et s'en vint au port ou il avoit ses nefz
laissees. Et quant tout fut prest et appareillé,
l'empereur et ses gens entrerent dedens les nefs
tous ensemble et puis s'en entrerent en mer et
nagerent tant, par nuit et par jour, qu'ilz arriverent
au port de Romme. Et quant ceulx de son
paÿs sorent la nouvelle, il n'y ot cellui, grant ne
petit, qui n'eüst grant joye. Sur ce l'empereur
et ses gens descendirent a terre en grant joye, et
Milie sa femme vint a l'encontre de luy, en
grant compaignie de belles gens moult bien armez
et noblement. Et lors que Milie choisi Aigres
son seigneur, elle couru a l'encontre de lui,
les braz tenduz, et baisierent l'un l'autre moult
doulcement. Aprés ce Milie demanda a l'empereur
nouvelles de son bon compaignon Orchas et
s'il avoit espousee Romaine:"Dame", dist l'empereur,
"je vous dy certainement que Orchaz a pris
ma seur a femme, et sont haultes gens a grant
pouoir, autant ou plus comme nous sommes,
car il est empereur de Constantinople et ma seur
emperiere".Dist la dame:"Aouré en soit
Dieu, car grant honneur y est bien employee".
Et ainsi ilz s'en alerent en la cité de Romme
tous devisans.

Quant Aigres l'empereur fu retourné
de son voyage de Jherusalem au Saint Sepulchre,
chascun fist grant joye de sa venue, car il s'estoit
tant fait amer a chascun que celuy estoit bien
joyeulx qui luy pouoit faire chose qui luy feust
plaisant et aggreable. Et par ce il tint son
empire toute sa vie. Mais ne demoura gueres,
aprés ce que l'empereur fut revenu du Saint
Sepulchre, que Geufroy le potier mourut, qui
grant temps avoit esté recluz en ung hermitage,
qui estoit dehors la cité, ou lieu mesmes ou son
pere Berinus fut enfouy. Car lors que le preudomme
qui y demouroit ou point que Berinus y fut
porté, mourut, Geuffroy le potier s'y rendy et
laissa le siecle pour Dieu servir; et quant il pleut
a Nostre Seigneur, il devia moult sainctement. Et
en vindrent les nouvelles a Aigres, qui
fut de sa mort moult dolent. Dont fist l'empereur
faire un moult riche sercueil tel comme il appartenoit
a roy, et le fist mettre dessuz Berinus son
pere, puis fist enterrer Geufroy le potier emprés
son pere, pour la grant amour qu'il avoit a lui
fait et a son pere, par plusieurs fois, a leurs grans
besoings. Et quant ce fu fait, Aygres fist edifïer
en celui lieu une eglise, ou il mist et donna grans
rentes, et y estably prestres et autres bonnes gens,
qui desservoient l'eglise en depriant par nuit et
par jour, pour ceulx qui la gisoient et pour
toutes autres ames des trespassez, qui mestier en
avoient. De ceste chose fut moult l'empereur loé
et honnouré et y acquist envers le peuple moult
de graces. Il mesmes vesqui toute sa vie moult
sainctement et menerent bonne vie et honneste
entre luy et Milie sa femme, qui estoit bonne
dame et religieuse. Se Aigres aymoit Dieu
et servoit, il le devoit bien faire, car moult lui
avoit fait grant bonté et grant largesse, quant,
par sa digne grace, il l'avoit mys en si digne
haultesse comme d'estre empereur de Romme,
et l'avoit osté de la grant misere et de la povreté
ou Fortune l'avoit tenu moult longuement. Mais
elle l'a mis ou plus hault lieu de sa roe et l'a
si bien estoré que jamais nul jour il n'a pouoir
de tourner en sa grevance, ains monta toujours
plus en plus jusques en la fin.

Desoremais est bien temps de mon livre
affiner, car espoir qu'il tourneroit a aucuns a
ennui, se plus longuement y mettoie. Et nonpourquant
si y a il encores assez matiere, se plus
en voulsisse compter, de bonne et de belle. Mais
vous savez bien que aucunes fois beaux chanteurs
ennuient, et pour ce j'en m'en passeray atant.
Si prie a ceste fin au sauveur de tout le monde
qu'il doint honneur et bonne avanture a tous
ceulx qui ce livre cy diligemment lyront et entendront,
et en bonne patïence jusques a la fin
toujours vivront. Amen.
